Lanka Gai Ulhey Dhivehin Baibovaa Thanthanah Nudhiumah Ilthimaas Kohfi - Vaguthu\nލަންކާގައި ދިރިއުޅޭ ދިވެހިން ބައިބޯވާ ތަންތަނަށް ނުދިއުމަށް އިލްތިމާސްކޮށްފި\nސްރީ ލަންކާގައި ހުންނަ ދިވެހިރާއްޖޭގެ އެމްބަސީ- ވަގުތު އިމޭޖަސް\nސްރީލަންކާގެ ބޮޑު ވަޒީރުކަމުން ރަނިލް ވިކްރަމަސިންހަ ވަކިކުރުމާއި ގުޅިގެން އެގައުމުގައި ހަމަނުޖެހުންތައް ހިންގަމުންދާއިރު، ލަންކާގައި ދިރިއުޅޭ ދިވެހިން ބައިބޯވާ ތަންތަނަށް ނުދިއުމަށް ސްރީލަންކާގައި ހުންނަ ދިވެހި ރާއްޖޭގެ އެމްބަސީން އިލްތިމާސްކޮށްފިއެވެ.\nއެ އެމްބަސީ މިއަދު ނެރުނު އިއުލާނެއްގައި ބުނީ، ލަންކާގައި ހިނގަމުންދާ ސިޔާސީ ހަލަބޮލިކަމާއި ގުޅިގެން، ކޮލަމްބޯގެ ބައެއް ހިސާބުތަކުގައި މިއަދުވެސް މުޒާހަރާ ކުރަމުން އަންނަ ކަަމަށެވެ. އެހެންވެ ބޭރަށް ނުކުމެ އުޅޭ ދިވެހިން ހާއްސަ ސަމާލުކަމެއް ދިނުމަށް އެމްބަސީން ވަނީ ނަސޭހަތްތެރިވެފައެވެ.\n"ޒަރޫރީ ބޭނުމަކަށް ނޫނީ، ބައިބޯވާ ތަންތަނަށް ވަޑައިނުގަތުމަށް، އިލްތިމާސްކުރަމެވެ". އެ ދެންނެވުމުގައި ވެއެވެ.\nއެ އެމްބަސީން ބުނީ، ކޮންސިއުލޭޓަރގެ އެހީތެރިކަން ބޭނުންވެއްޖެނަމަ، 0766660159 އަށް ގުޅުމަށް އެދިފައެވެ.\nލަންކާގައި މިހާރު ހިންގަމުންދާ ހަމަނުޖެހުންތަކުގައި މިހާރުވެސް އެކަކު ވަނީ މަރުވެފައެވެ. އަދި ހަމަޖެހުން ގާއިމުނުކުރެވިއްޖެނަމަ ބޮޑު ލޭއޮހޮރުވުމެއް ހިނގާފާނެކަމުގެ އިންޒާރު، އެ ގައުމުގެ ޤާނޫނު ހަދާ މަޖިލީހުގެ ރައީސްވެސް ވަނީ ދެއްވާފައެެވެ.\nއެޤައުމުގައި ސިޔާސީ ނުތަނަވަސްކަމެއް އުފެދިފައިވަނީ އެޤައުމުގެ ބޮޑުވަޒީރުކަމުގެ މަޤާމުގައި ހުންނެވި ރަނިލް ވިކްސަރަމަސިންހަގެ ޕާޓީއާއެކު ރައީސް މައިތިރިޕާލާ ސިރިސޭނާގެ ޕާޓީން ހަދާފައިވާ ކޯލިޝަން ރޫޅާލާ، އެޤައުމުގެ ބޮޑުވަޒީރުކަމުން ރަނިލް ވަކިކުރުމުންނެވެ. ބޮޑުވަޒީރުކަމުން ރަނިލް ދުރުކުރުމަށްފަހު، އެމަޤާމަށް އައްޔަން ކުރައްވާފައިވަނީ ކުރީގެ ރައީސް މަހިންދަ ރާޖަޕަކްސަ އެވެ.\nމި ނިންމުމަށް ރަނިލް ދެކޮޅު ހަދާފައިވާއިރު، މިއީ ޤާނޫނު އަސާސީއާ ޚިލާފު ކަމެއްކަމަށްވެސް ބުނެފައިވެއެވެ. ހަމައެހެންމެ، އެޤައުމުގެ މަޖިލީހުގެ ތެރެއިން ސިރިސޭނާ މަޤާމުން ވައްޓާލުމަށް މަސައްކަތް ކުރަމުންދާނެކަމަށްވެސް ބުނެފައިވެއެވެ. އެހެންނަމަވެސް، އެޤައުމުގެ މަޖިލިސް މިހާރުވަނީ، ރައީސް އަށް ލިބިދޭ ބާރުގެ ދަށުން ސަސްޕެންޑް ކޮށްފައެވެ.


Ahahnah English Dhasvaany Kihinei Hadhaigen Hehyeve?\nމާރޗް 28, 2018 68 0\nއަހަންނަށް އިނގިރޭސި ދަސްވާނީ ކިހިނެއް ހަދައިގެން ހެއްޔެވެ؟””\nއަޅުގަނޑުމެންގެ ތެރެއިން ވަރަށް ގިނަ ޒުވާނުން އިނގިރޭސި (އިނގިރޭސި ބަސް) ދަސްކުރުމަށް ޝައުޤުވެރި ވެއެވެ. އިނގިރޭސިން ބަސްމޮށެ އުޅުމަކީ ފަޚްރަކަށްވުރެ ބޮޑަށް ލިބޭ ކުރިއެރުމަކަށް ދެކިގެނެވެ. އެގޮތަކީ ހަމަ ކޮންމެ ވަޒީފާއެއް އަދާކުރުމުގައިވެސް އިނގިރޭސި މިހާރު މިވަނީ މުހިއްމު ބަހާއަކަށް ވެފައެވެ. މިގޮތުން ގިނަ ޒުވާނުން ކުރާ ސުވާލެއް އެބައޮތެވެ. ‘އަހަންނަށް އިނގިރޭސި ދަސްވާނީ ކިހިނެއް ހަދައިގެން ހެއްޔެވެ؟’ މި މައުޟޫގައި އަމިއްލަ ތަޖުރިބާއާއި ލިބިފައިހުރި މަޢުލޫމާތު ތަކެއްގެ މައްޗަށް ބިނާކޮށް ލިޔުމެއް ލިޔެ ޝާއިޢުކުރަން ގަސްދުކުރީމެވެ. މަޢުލޫމާތަށް ވަކިވަކިން ޙަވާލާދީފައި ނުވަނީ ލިޔުން ކުރުކުރުމުގެ ބޭނުމުގައެވެ.\nޒުވާނާ ކުރާ ސުވާލުގެ ޖަވާބުތައް ވަރަށް ގިނައެވެ. އިނގިރޭސި ވާހަކަފޮތް ކިޔައިގެނެވެ. ޓީވީ ޕްރޮގްރާމްތަކާއި ފިލްމު ބަލައިގެނެވެ. ކޯހެއް ހަދައިގެނެވެ. އިންޓަނެޓްގެ އެހީގައެވެ. ޓިއުޝަން ނަގައިގެނެވެ. މިހިރީ ހައްތާވެސް ގޮތްތަކެވެ. ނަމަވެސް ލިބޭ ހުސްވަގުތާއި މުސާރައާއި އުޅޭ ވަޒީފާގެ އިތުރުން ގަންނަ ލަދު، މިކަންކަން ކުރުމަށް ހުރި ހުރަސްތަކަކަށް ގިނަ ފަހަރަށް ވެދެއެވެ. އެހެންކަމުން ދެން އޮތީ ކޮން ގޮތެއް ހެއްޔެވެ؟\nތަރުޖަމާކުރުމަކީ އިނގިރޭސި ބަސް ދަސްކުރުމަށް އޮތް އެންމެ ލުއި، ޚަރަދު ކުޑަ އަދި ފަހިމަގެވެ. ކޮންމެ ގޮތަކަށް ބަސް ދަސްކުރިކަމުގައި ވީނަމަވެސް ކުރާނީ ހަމަ މިކަމެވެ. ލަފުޒުތަކާއި، ލަފުޒުކޯޅިތަކާއި، ޖުމްލަތައް ތަރުޖަމާކުރުމެވެ. ވާހަކަފޮތް ކިޔައި ޓީވީ ޕްރޮގްރާމްތަކާއި ފިލްމު ބެލިނަމަވެސް ނުވަތަ ކޯހެއް ހެދިނަމަވެސް އަދި އިންޓަރނެޓް ބޭނުންކޮށް ޓިއުޝަން ނެގިނަމަވެސް ކުރެވޭކަމަކީ ހަމަ ތަރުޖަމާކުރުމެވެ. ދިވެހިބަހުން ފަސޭހައިން ބަސްމޮށޭއިރު ތިމާއަށް އިނގިރޭސިބަހުން ބަސްނުމޮށެވެނީ ސިކުނޑިން ދިވެހި ލަފުޒުތައް އިނގިރޭސިއަށް ބަދަލުކޮށްދޭލެއް ލަސްވީމައެވެ. އެކަން ރަނގަޅުވާ ވަރަކަށް ދާނީ އިނގިރޭސި ބަހަށް ފަރިތަވަމުންނެވެ.\nމިހާތަނުން އުފެދޭ ސުވާލުތައް ގިނައެވެ. ތަރުޖަމާކުރާނީ ކޮންއެއްޗެއް ބާވައެވެ؟ ކިހިނެއް ކޮންވަގުތަކު ބާވައެވެ؟ ކިހާ ވަގުތެއް މިކަމަށް ހޭދަކުރަން ޖެހޭނެ ބާވައެވެ؟ އަދި ކުރިއެރުން ފެންނާނީ ކިހާދުވަހަކުން ބާވައެވެ؟\nއިނގިރޭސި ބަސް ދަސްކުރުމަށް ތަރުޖަމާކުރާނޭ ތަކެތި ވަރަށްވެސް ގިނައެވެ. މިހުރިހާތަކެއްޗެއް މައިގަނޑު7ވައްތަރަކަށް ގިންތިކުރެވިދާނެއެވެ. މިދަންނަވަނީކީ ވާހަކައާއި މަޒުމޫނާއި ޅެން ފަދައިން ގިންތިކުރާ ވާހަކައެއް ނޫނެވެ. މިދަންނަވަނީ ސިފަކޮށްދީފައިވާ ލިޔުންތަކާއި މަޢުލޫމާތު ހިމެނޭ ލިޔުންތަކާއި ކަންކަން ކުރާނޭގޮތް ކިޔައިދީފައިވާ ލިޔުންތަކާއި، ކިޔާމީހާ ލަންބުވާލާގޮތަށް ލިޔެފައިވާ ލިޔުންތަކާއި، ހާދިސާ އެކުލެވޭ ލިޔުންތަކާއި، ކަންހިނގައިދިޔަގޮތް ކިޔައިދީފައިވާ ލިޔުންތައް އަދި ނޯޓުގެގޮތުގައި ލިޔެފައި ހުންނަ ލިޔުންތައް ހިމެނޭގޮތަށް ގިންތިކުރާ ވާހަކައެވެ.\nމިދަންނަވާ ގޮތަށް ތަރުޖަމާކުރުން ކުރިއަށް ގެންދެވިދާނެ އެވެ. އިނގިރޭސި ބަހުން ހުންނަ ލިޔުމާއި އެހެނިހެން ތަކެތި (އަޑު އަދި/ނުވަތަ މަންޒަރު ހިމެނޭ ތަކެތި) ދިވެހިބަހަށް ތަރުޖަމާ ކުރާށެވެ. އަދި ދިވެހި ބަހުން އެކުލެވޭ މިފަދަ ތަކެތި އިނގިރޭސި ބަހަށްވެސް ތަރުޖަމާކުރާށެވެ. މިކަމަށް ވަކި ލޮގު ފޮތެއް ގެންގުޅޭށެވެ. ނުވަތަ ކޮމްޕިއުޓަރެއް ބޭނުންކުރާށެވެ. ފޮތެއް ބޭނުންކުރާނަމަ މަތީގައި ދެންނެވި7ބަޔަށް ފޮތް ބައިކޮށްލުމަށްފަހު ތަރުޖަމާކުރާ ލިޔުންކޮޅުތައް ލިޔެގެން ނުވަތަ ކަފައިގެން ފޮތުގައި ތަތްކުރުމަށްފަހު އޭގެ ތިރީގައި ތަރުޖަމާކުރާށެވެ. ކޮމްޕިއުޓަރުގައި މަސައްކަތްކުރާނަމަ7ފޯލްޑަރު ހަދައި ވޯރޑް ޑޮކިއުމަންޓްތަކެއް ބޭނުންކުރާށެވެ. ދުވަހު ނޫސްތަކާއި އިންޓަނެޓުން އަދި ހަމަ ކޮންމެ ތާކުން ކޮންމެ ލިޔުމެއްވެސް ނެގިދާނެއެވެ. ފަށައިގަންނައިރު ނަގާލިޔުންކޮޅު ދިގުވެގެން7ފޮޅުވަތަށްވުރެ ދިގު ނުކުރާށެވެ. ފަރިތަވަމުންދާ ވަރަކަށް ލިޔުންކޮޅު ދިގުކުރެވިދާނެއެވެ. ނަމަވެސް ޞަފްހާއަކަށްވުރެ ދިގު ނުކުރާށެވެ. މިގޮތަށް އިނގިރޭސި ދަސްކުރަން ކުރާ މަސައްކަތުން ތިމާގެ މަޢުލޫމާތުވެސް މުއްސަނދިވާނެއެވެ. ހޭލުންތެރިކަން އިތުރުވާނެއެވެ.\nތަރުޖަމާކުރުމުގެ މަސައްކަތް ކުރިއަށް ގެންދިޔުމަށް ތިމާއަށް އެންމެ ފަސޭހަ ވަގުތެއް އިޚްތިޔާރުކުރާށެވެ. ފަތިސް ވަގުތަކީ ސިކުނޑި އައު ދުވަހަކަށް ތާޒާވެފައި ހުންނަ ވަގުތުކަމުން، މިވަގުތަކީ މިކަންކުރުމަށް ލިބޭ ރަނުގެ ފުރުޞަތެކެވެ. ލިބޭ ހުސްވަގުތުތަކުގެ ހަތަރުބައިކުޅައެއްބައި މިކަމުގައި ހޭދަކުރާނަމަ ފިސާރި ހަލުއި ކުރިއެރުމެއް ލިބިގެންދާތަން ފެންނާނެއެވެ. ކޮންމެ ވަގުތެއްގައި މަސައްކަތްކުރިނަމަވެސް އެންމެ މުހިއްމުކަމަކީ ތަރުޖަމާކުރާ ލިޔުމަށް އެވަގުތުކޮޅުގެ ތެރޭގައި ހުރިހާ ސަމާލުކަމެއް ދިނުމެވެ.\nތަރުޖަމާކުރުމުގައި ދުވާލަކު 20 މިނިޓް ހޭދަކުރުމުން ފުދޭނެއެވެ. ކުރާހިތް ނެތި މަސައްކަތް ނުފައްޓާށެވެ. ޝައުޤުވެރިކަން ހުރި މިންވަރަކުން މަސައްކަތް މަދުކޮށް އިތުރުކުރަމުން ގެންދާށެވެ.\nބަސް ތަރައްޤީކުރުމަކީ ގިނަ ދުވަސް ހޭދަވާ ކަމެކެވެ. އަދި ހަމައެހެންމެ ދުވަހަކުވެސް ތިމާގެ ބަސް ތަރައްޤީވެ ނިމޭތަނެއް ނާންނާނެއެވެ. އެހެންކަމުން އިނގިރޭސި ދަސްކުރުމަށް ވަކި މުއްދަތަކާއި މުހުލަތެއް ކަނޑައެޅުމަކީ ކުރެވޭ މޮޔަކަމެކެވެ. ނަމަވެސް3މަސް ދުވަހު މިގޮތަށް މަސައްކަތް ކުރުމަށްފަހު، ކުރިއެރުން ލިބުނުވަރު އަމިއްލައަށް ވަޒަންކޮށްލާށެވެ. ވަޒަންކުރުމުގައި ބަލާނެ މިންގަނޑަކީ މަސައްކަތް ފަށައިގަތް އިރާއި ވަޒަންކުރާ ހިސާބަށް ދިޔައިރު މަސައްކަތްކޮށް ނިންމައިލުމަށް ހޭދަވާ ވަގުތެވެ. އެއީ ޚިޔާލުތައް އުފެދިގެން އަންނަ ހަލުއިމިނަށް އައި ކުރިއެރުމެވެ. ސިކުނޑިން ދިވެހި ލަފުޒުތައް އިނގިރޭސިއަށް ބަދަލުކޮށްދޭ ހަލުއިމިނެވެ.\nޒުވާނާއަށް އިނގިރޭސި ދަސްވާނީ މިހެން ހަދައިގެނެވެ. ނަމަވެސް ހަމައެކަނި މިހެން ހަދައިގެނެކޭ އަޅުގަނޑަކަށް ނުދެންނެވޭނެއެވެ. އަޖުމަ ބަލައިލުމަށްފަހު ނިކަން ވާގޮތެއް އަންގާލަބަލާށެވެ!


Singapore meehun Raajje annan beynumee December mahu\nސިންގަޕޫރު މީހުން ރާއްޖެ އަންނާނީ ޑިސެމްބަރުގައި\nސިންގަޕޫރު އެއާލައިން ވީއައިއޭގައި: އެ ގައުމުގެ މީހުން ރާއްޖެ އަންނަން ބޭނުންވަނީ ޑިސެމްބަރު މަހުގައި -- ފޮޓޯ: އަވަސް އާކައިވް\nސިންގަޕޫރު ޓޫރިސްޓުން ރާއްޖެއަށް އަންނަން ބޭނުން ވަނީ ޑިސެމްބަރު މަހުގެ ތެރޭގައި ކަމަށް ބުނެފި އެވެ.\nބުކިން ވެބްސައިޓް، އެކްސްޕީޑިއާގެ ތަފާސް ހިސާބުތައް ދައްކާ ގޮތުގައި ސިންގަޕޫރުން މީހުން ރާއްޖެ އަންނަން ބޭނުން ވަނީ އާ އަހަރު ފާހަގަ ކުރާށެވެ.\nއެކްސްޕީޑިއާގެ ޑޭޓާ ދައްކާ ގޮތުގައި ސިންގަޕޫރު ޓޫރިސްޓުން އޭޝިއާގެ އެހެން ގައުމުތަކަށް ދަތުރު ކުރަން ބޭނުންވެ އެވެ. އެ ގައުމުގެ މީހުން ދަތުރުކުރާ މަންޒިލްތަކުގެ ތެރޭގައި ބެންކޮކާއި ދެކުނު ކޮރެއާ ރާއްޖެ އާއި އިންޑޮނޭޝިއާގެ ބާލީ އަދި ޖަޕާނާއި ހޮންކޮންގް ފަދަ ގައުމުތައް ހިމެނެ އެވެ.\nރާއްޖެއިން ދަނީ ޖުލައި މަހުގެ އެއްވަނަ ދުވަހުން ފެށިގެން ޓޫރިސްޓުންނަށް ރާއްޖެ ހުޅުވާލަން ތައްޔާރު ވަމުންނެވެ. ސަރުކާރުން ވަނީ ހުޅުވާލާއިރު ޓޫރިސްޓުންގެ އަތުން އެއްވެސް އިތުރު ފީއެއް ނުނަގާނެ ކަމަށް ބުނެފަ އެވެ.\nސިންގަޕޫރަކީ އާސިއާން ރީޖަންގެ ގައުމު ތަކަށް ބަލާއިރު ގިނަ އަދަދެއްގެ ޓޫރިސްޓުން އަންނަ ގައުމެކެވެ. ޓޫރިޒަމް މިނިސްޓްރީގެ ތަފާސް ހިސާބުތައް ދައްކާ ގޮތުގައި މިދިޔަ އަހަރު އެ ގައުމުން 14,990 ޓޫރިސްޓުން ވަނީ އައިސްފަ އެވެ. މިދިޔަ އަހަރު އެ ގައުމުން އައި މީހުންގެ އަދަދު ވަނީ އަށް ޕަސެންޓް އިތުރުވެފަ އެވެ.\nޓޫރިޒަމް ސިންގަޕޫރު ކޮވިޑް-19 + ދިވެހި ރާއްޖެ އަލުން ހުޅުވާލުން


August 22 Gai Huss 55 Eh! އޮގަސްޓް 22 ގައި ހުސް 55 – Huvadhoo News August 22 Gai Huss 55 Eh! Huvadhoo News\nއޮގަސްޓް 22 ގައި ހުސް 55\nގދރ.ތިނަދޫ--ފޮޓޯ: ނައުޝަމް ވަޙީދު\nގދ ތިނަދޫ2ވަނަ ފަހަރަށް އާބާދު ވާން ފެށިތާ 55 އަހަރު ފުރޭ މުނާސަބަތުގައި ޚާއްޞަ2ކުޅިވަރެއް ކުޅޭ ގޮތަށް ހަމަޖެހިފައިވާ ކަމަށް އާބާދީ 55 ގެ އެކްސްކޯ ޓީމުން ބުނެފިއެވެ.\nހުވަދޫ ނިއުސް އަށް މައުލޫމާތު ދެއްވަމުން އެކްސްކޯ ޓީމުގެ އޮފިޝަލެއް ކަމުގައިވާ އާރިފް ހުސައިން ވިދާޅުވީ “އާބާދީ 55 ” ފަަގަގަ ކުރަން ފެށުމަށް ފިރިހެނުންގެ ޚާއްޞަ ފުޓްބޯޅަ މެޗަކާއި އަންހެނުންގެ ތިންމުގޯލި (ބަޅެނޮންޓާ) މެޗެއް މިމަހުގެ 21 ވަނަ ދުވަހު ކުޅޭ ގޮތަށް ވަނީ ހަމަޖެހިފައިކަމަށެވެ.\nއޮފިޝަލް އިތުރަށް ވިދާޅުވީ ތިނަދޫ ރަސްމީ ބޯޅަދަނޑު ގައި އޮންނަ މި2ކުޅިވަރުގައި ބައިވެރިވާ ޓީމު ތަކުގައި ހިމެނެނީ 55 ބައިވެރިން ކަމަށާއި ކޮންމެ މެޗެއްގެ ދިގުމިނަކީ 55 މިނެޓު ކަމަށެވެ. އަދި މޮޅުވާ ކޮންމެ ޓީއަކަށް އިނާމެއްގެ ގޮތުގައި ދޭން ހަމަޖެހިފައިވަނީ 55 ރުފިޔާ ކަމަށްވެސް އޮފިޝަލް ވިދާޅުވިއެވެ.\nއޮގަސްޓް 22 އަށް ތިނަދޫ ދަނީ ވަރަށް ބޮޑަށް ތައްޔާރު ވަމުންނެވެ. އެގޮތުން ތިނަދޫ މިއުޒިއަމް ޕާކް އަލުން ހުޅުވުމާއި2ވަނަ އާބާދީ ރަމްޒު ކޮށްދޭ ތަމްސީލެއް ކުޅުމަށް މަސައްކަތް ކުރަމުންދާކަން ފާހަގަ ކޮށްލެވެއެވެ.\nތިނަދޫ އަށް2ވަނަ ފަހަރަށް މީހުން އާބާދު ވާނަ ފަހާފައިވަނީ 1962 ވަނަ އަހަރު ތިނަދޫ ފަޅު ކުރުމަށް ފަހު އަލުން އާބާދު ވުމަށް 1 ޖެނުއަރީ 1966 ގައި ސަރުކާރުން ހުޅުވާލި ފުރުސަތު ގައި 22 އޮގަސްޓް 1966 ގައެވެ.


Majilis inthihaabah Kulhudhuffushi othee thahyaaruvefa: Council\nމިދިޔަ ރިޔާސީ އިންތިހާބުގެ ތެރެއިން--\nމަޖިލިސް އިންތިހާބަށް ކުޅުދުއްފުށި އޮތީ ތައްޔާރުވެފަ: ކައުންސިލް\nރައްޔިތުން މަޖިލީސް އިންތިހާބުގައި ރައްޔިތުން ވޯޓްލުމަށް ޓަކައި ވާންޖެހޭ ހުރިހާ ތައްޔާރީތަކެއް ނިމިފައިވާ ކަމަށް ކުޅުދުއްފުށީ ކައުންސިލުން ބުނެފިއެވެ.\nކޭއޯއަށް މަޢުލޫމާތުން ދެއްވަމުން އިންތިހާބުގެ ކަންކަން ބަލަހައްޓަވާ އޮފިޝަލް ވިދާޅުވީ ރައްޔިތުން މަޖިލީސް އިން އިންހާބުގައި ކުޅުދުއްފުށީގައި ރައްޔިތުން ވޯޓްލުމަށް ވާންޖެހޭ ހުރިހާ ތައްޔާރީތަކެއް މިހާރު ނިމިފައިވާ ކަމަށާއި6އޭޕްރީލުވާ ހޮނިހިރު ދުވަހު ހެނދުނު 8 އިން ހަވީރު4ޖެހުމާއި ހަމައަށް ވޯޓްފޮށިތައް ބެހެއްޓިފައިވާ މަރުކަޒުތަކުގައި ވޯޓްލުން ކުރިއަށްދާނެކަމަށެވެ.\nމަޖިލީސް އިން އިންތިހާބުގައި ކުޅުދުއްފުށީގައި ރައްޔިތުން ވޯޓްލުމަށް7ތަނެއްގައި9ވޯޓްފޮށި ބެހެއްޓޭނެކަމަށާއި އެއީ ދެކުނުދާއިރާގައި4ފޮށި އުތުރުދާއިރާގައި4ފޮށި އަދި ރަށުން ބޭރުމީހުން ވޯޓްލުމަށް 1 ވޯޓްފޮއްޓެވެ.\nއެގޮތުން ކުޅުދުއްފުށީ ދެކުނުދާއިރާގެ ރައްޔިތުނަށް ވޯޓްލުމަށް ބަހައްޓާ4ވޯޓްފޮށި ބެހެއްޓިފައި ހުންނާނީ އަފީފުއްދީން ސްކޫލް ހޯލްގައި2ފޮއްޓާއި އަމީރު އަމީން ސްކޫލާއި ނޮދަން އޮފީސް ކޮމްޕްލެކްސް (އެންއޯސީ) ގައި 1 ފޮށިކަމަށެވެ.\nއުތުރުދާއިރާގެ ރައްޔިތުން ވޯޓްލުމަށް ބަހައްޓާ4ފޮށި ބެހެއްޓިފައި ހުންނާނީ ގައުމީ ޔުނިވާސިޓީގެ ކެމްޕަސް އިމާރާތުގައި އާއި ޖަލާލުއްދީން ސްކޫލުގައި 1 ފޮށި ތައުލީމީ މަރުކަޒު ސްކޫލު ހޯލްގައި2ފޮއްޓެވެ.\nއެހެން ފަހަރުތަކާއި ހިލާފަށް މިއަހަރު ރަށުން ބޭރު މީހުން ވޯޓްލުމަށް ހާއްސަކުރެވިފައިވާ ވޯޓް ފޮށި ބެހެއްޓިފައި ހުންނާނީ ކުޅުދުއްފުށީ ޒޯން ސްޓޭޑިއަމްގެ ޔޫތު ސެންޓަރުގައެވެ.


Salman ge lhiyanu ge film ah director aku nulibifai\nސަލްމާންގެ ޅިޔަނުގެ ފިލްމަށް ޑައިރެކްޓަރަކު ނުލިބިފައި\nސުޕަސްޓާ ސަލްމާން ޚާންގެ ކޮއްކޮ، އަރްޕިތާ ޚާންގެ ފިރިމީހާ އާޔުޝް ޝަރްމާ ބޮލީވުޑަށް ނެރެން ސަލްމާން މަސައްކަތް ކުރަމުން އަންނަ ކަމުގެ ވާހަކަތައް ދެކެވޭތާ ދުވަސްތަކެއް ވެއްޖެ އެެވެ.\nއާޔުޝް ބޮލީވުޑަށް ނެރުމަށް ސަލްމާން ބައެއް ޕްރޮޑިއުސަރުންނާ ވެސް ވާހަކަދައްކާފައިވާއިރު، ފަހުން ވަނީ އާޔުޝް ބޮލީވުޑަށް ނިކުންނާނީ އޭނާ އުފައްދާ ފިލްމަކުން ކަމަށް ނިންމާފަ އެވެ.\nމީގެކުރީގެ ހަބަރުތައް ބުނާގޮތުން އާޔުޝް ބޮލީވުޑަށް ނެރޭ ފިލްމަކަށް "ރާތް ބާކީ" ހެދުމަށް ސަލްމާން ވަނީ އެ ފިލްމުގެ ރައިޓްސް ކަރަން ޖޯހަރު އަތުން ގަނެފަ އެވެ. ނަމަވެސް ފަހުން ވާހަކަތައް ދެކެވުނު ގޮތުގައި އެ ފިލްމު ކުޅެނީ ސަލްމާނާއި ކުރީގެ ލޯބިވެރިޔާ ކެޓްރިނާ ކައިފް އެވެ.\nއޭގެފަހުން އެކްޓަރު ސައިފް އަލީ ޚާން އާއި އަމްރިތާ ސިންގް އަންހެން ދަރިފުޅު ސާރާ އަލީ ޚާން އާއެކު، އަބީޝެކް ކަޕޫރު ޑައިރެކްޓްކުރާ ފިލްމު "ކެދާރްނަތް" ގެ ބަތަލުގެ ރޯލުން އާޔުޝް ފެނިގެންދާނެ ކަމަށް ބުނެވެން ފެށި އެވެ. ނަމަވެސް ފިލްމުގެ ތަރިން ހަމަޖެއްސިއިރު އެ ރޯލު ކުޅެން ހަމަޖެއްސީ ސުޝާންތް ސިންގް ރާޖްޕުތެވެ.\nއެއާއެކު ސަލްމާން ވަނީ އަލުން އާޔުޝް ބޮލީވުޑަށް ނެރުމުގެ މަސައްކަތާ ހަވާލުވެފަ އެވެ. އެގޮތުން ފިލްމެއް ހޯދައި އޭނާ ވަނީ އެ ފިލްމުގެ ބަތަލާގެ ރޯލު ކުޅެން ޓީވީ ތަރި އަދި އަކްޝޭ ކުމާރުގެ "ގޯލްޑް" އިން ބޮލީވުޑަށް ނިކުންނަ މޯނީ ރޯއި ހަމަޖައްސާފައި ކަމަށް ހަބަރުތައް ބުނެ އެވެ.\nއެހެންނަމަވެސް އެ ފިލްމަށް މި ފަހަރު ދިމާވަނީ ޑައިރެކްޓަރަކު ނުލިބުމުގެ މައްސަލަ އެވެ. އެގޮތުން ކުރިން އެ ފިލްމު ޑައިރެކްޓްކުރަން ދެ ޑައިރެކްޓަރާ ހަވާލުކުރި ނަމަވެސް ސަލްމާނާ ހިޔާލު ތަފާތު ވާތީ އެ ދެމީހުން ވެސް ވަނީ ފިލްމު ދޫކޮށްލާފަ އެވެ.\nއަލުން ޑައިރެކްޓަރަކު ވެސް ހޯދުމުގެ މަސައްކަތް ސަލްމާން ކުރަމުން އަންނައިރު، އަދި އެ ފިލްމު ޑައިރެކްޓްކުރަން ރައްޔާރަށް ހުރި މީހަކާ ދިމާނުވާ ކަމަށްވެ އެވެ.\nލޯބީގެ ވާހަކައެއްގެ މައްޗަށް އުފައްދާ އެ ފިލްމަށް ކިޔާފައިވާ ނަމަކީ "ނަވްރާތްރީ" އެވެ، އިންޑިއާގައި ވަރަށް ކުަލަގަދަކޮށް ފާހަގަކުރަމުން އަންނަ ފެސްޓިވަލެއް ކަމަށްވާ ނަވްރާތްރީއާ ގުޅުވައިގެން އުފައްދާ މި ފިލްމަށް ކީ ނަމާ މެދު ގަޔާނުވެގެން އެއް ޑައިރެކްޓަރަކު މި ފިލްމު ވަނީ ދޫކޮށްލާފަ އެވެ.\nސަލްމާން މިހާރު "ޓައިގާ ޒިންދާހޭ" ގެ ޝޫޓިން އަބޫދާބީ ގައި ނަގަމުން އަންނައިރު، އޭނާ އިންޑިއާ އަށް އެނބުރި އައިސް މި ފިލްމު ޑައިރެކްޓްކުރާނެ މީހަކު ހަމަޖައްސާނެ ކަމަށްވެ އެވެ. ފިލްމުގެ ޝޫޓިން ފެށުމަށް ހަމަޖެހިފައިވަނީ މި އަހަރުގެ ފަހުކޮޅު އެވެ.\nސަލްމާނާއި އެކި ޑައިރެކްޓަރުންނާ މެދު ފިލްމާ ގުޅިގެން ހިޔާލު ތަފާތު ވަމުން އަންނައިރު، މި ފިލްމު ޑައިރެކްޓްކުރާނެ މީހަކު ފަސޭހައިން ވާނެ ހެނެއް ހިޔެއްނުވެ އެވެ. ސަލްމާނާ ޒާތީ ގޮތުން ޖެހޭ ކޮންމެ މީހެއްގެ ކެރިއަރު ހަލާކުވެފައިވާއިރު، މި ފިލްމު ޑައިރެކްޓްކުރަން މީހަކު ހަވާލުވެދާނެ ތޯ އެއީ އުފެދޭ ސުވާލެކެވެ.


Kairi ... Namaves dhurugaivaa Maliku 29 - One Online\nކައިރި ... ނަމަވެސް ދުރުގައިވާ މަލިކު 29\nމަލިކު މީހެއްގެ ޖަނާޒާ ގެންދަނީ --- ފޮޓޯ: އެފް.ޖީ. މުހައްމަދު\nކަށުކަމާކެމީގެ ކަންތައް ކުރާގޮތް\n(10 އޯގަސްޓުގެ އަަދާ ގުޅޭ)\nމިހާރު މަލިކު އެއަތޮޅެއްގައި ހިމަނާފައިވާ ލަކުޑިދީބަކީ މުސްލިމުންގެ އަތޮޅެކެވެ. ނަމަވެސް ލަކުޑިދީބުގެ އެހެނިހެން ރަށްރަށުގެ މީހުންނާވެސް ދިގުކަރައިގެ މީހުންނާވެސް މަލިކުމީހުންގެ ދީނީ ޘަޤާފަތް ވަރަށް ތަފާތެވެ. ދީނީ އެކިއެކި ކަންތައްތަކާއި އާދަކާދަޔާ ގުޅޭ ކަންތައްތަކުގައިވެސް މަލިކުމީހުން އެކަންތައްތަކުގައި ގެންގުޅޭ ވައްޓަފާޅިއާއި ފާޑުވެރިކަމާ އެންމެ އެއްގޮތީ ދިވެހިރާއްޖޭގައި ދިވެހީން ކަށުކަމާކެމީގެ ކަންތައް ކޮށްއުޅޭ ގޮތެވެ.\nމަލިކުގެ ކޮންމެ ގެއެއްގައިވެސް "ކަފުންފޮށި" މިނަންކިޔާ ފޮށްޓެއް ހުރެއެވެ. މިފޮށީގައި ހުންނަނީ ކަފުނާއި، ކަފައާއި، ކާފޫރާއި، ބޮކަރުއަތަރާއި، (މަލިކުބަހުރުވައިގައި މަރުއަތަރު) ކުމުންޒާންޏާއި، ކެލައާއި، ބޮކަރާއި، ސަންދޯކުގައި ފުރާނެ ރޯނާއި، އަޅާނެ ކުނަލާ މިތަކެއްޗެވެ. ކޮންމެ ގެއެއްގެވެސް ފަންގިފިލާމަތީގައި (މަލިކު ބަހުރުވައިގައި ކިޔާގޮތުން "ވަކަރު" ގައި) ސަންދޯއްފިލާ ހުރެއެވެ. ސަންދޯއްފިލަޔަށް "ސަންދޮކުފިލާ" އާއި "ކަފުންފިލާ" ވެސް ކިޔައި އުޅެއެވެ.\nއެނގިވަޑައިގަންނަވާނެ ފަދައިން ދިވެހިގޭގޭގައި (މިހާރަކަށްއައިސް ރާއްޖެތެރޭގެ ގޭގޭގައި) މިހާރުވެސް ސަންދޯއްފިލާ ކީހައި ރައްކާކޮށްފައި ހުރެއެވެ. ގިނަ ގޭގޭގައި ކަފުންފޮއްޗާއި، ކަފައާއި، ކާފޫރާއި، މިބާވަތުގެ ތަކެތިވެސް ރައްކާކޮށްފައި ހުރެއެވެ. ޚާއްޞަކޮށް ހއ.ދިއްދޫގައި ކޮންމެ ގެއެއްގައިވެސް މަލިކުމީހުންނެކޭ އެއްގޮތަށް ކަށުކަމާކެމީގެ ތަކެތި އަޅައިފައި ހުންނަ ފޮއްޓެއް އިހުގައި ހުރެއެވެ. މިފޮއްޓާއި ފޮށީގައި ހުންނަ ތަކެއްޗަކީ މައިންބަފައިންގެ ތަރިކަބަހާއިރު ބަހާވެސް އެއްޗެއް ނޫނެވެ. އެފޮށި ލިބެނީ ވާރިޘުންގެ ތެރެއިން ގެ ލިބޭ މީހަކަށެވެ.\nމަލިކުގައިވެސް މީހަކު މަރަށް ޙާޟިރުވުމުން އިސްލާމްދީނުގައިވާ ގޮތަށް ޝަހާދަތް ލައިދެއެވެ. މަރުވެއްޖެނަމަ އެންމެފުރަތަމަ ކުރާކަމަކީ ޤިބުލަޔަށް މޫނުވާގޮތަށް ބާއްވައި ޙަރަމަށް ދެއަތްއަރުވައި ދެފައިވެސް ރީތިކޮށް ސީދަލަށް އޮންނަގޮތަށް އައްސައިލަނީއެވެ. ހަމައެފަދައިން އަނގަހުޅުވިފައި ނުއޮންނާނެގޮތަށް ދަތްދޮޅިޔާއެކު އައްސައިލަނީއެވެ. މައްޔިތާ ތާހިރުކުރުމަށްފަހު ބާއްވަނީ ކެޔޮފަތްމަތީގައެވެ.\nހޮސްޕިޓަލުގައި މީހަކު މަރުވެއްޖެނަމަ ގެއަށްގެނެސް ކަންތައްކުރަނީ މިގޮތަށެވެ. ޢާންމުގޮތެއްގައި މައްޔިތާ ހިނެވުމަށްޓަކައި ބާއްވަނީ އެތެރެގޭގައި ހުންނަ "މައިއެނދު" ކިޔާ އެނދެއްގައެވެ. އެއީ ރޯނުފުރައިފައިހުންނަ އެނދެކެވެ. އިހުގެ ދިވެހިގޭގޭގެ އެނދު ހުންނަގޮތަށް ހުންނަ އެނދެކެވެ. މަލިކުމީހުން މައިއެނދެވެ ކިޔާ އެނދަށް ހއ.ދިއްދޫމީހުން އިހުގައި ކިޔައި އުޅުނީ "ގެވެރި އެނދު" މިހެންނެވެ. އިހުގައި ދިއްދޫގައިވެސް މީހުން ހިނަވައި އުޅުނީ "ގެވެރި އެނދު" ގައި ބާއްވައިގެންނެވެ.\nއިސްވެދެންނެވި ގޮތަށް މައްޔިތާ ބޭއްވުމަށްފަހު މައްޔިތާ ބާއްވައިފައި އޮންނަ އެނދުގެ ހަތަރުކަނުގައި ހަތަރުމީހުން ކީރިތި ޤުރުއާން ކިޔަވަން ތިބެއެވެ. ގިނައިން ޤުރުއާން ކިޔަވަނީ އަންހެނުންނެވެ. ރޭގަނޑު ބާރައިގެ ފަހުން މީހަކު މަރުވެއްޖެނަމަ ވަޅުލަނީ ފަތިސްނަމާދުގެ ފަހަށެވެ. އެހެންކަމުން ރޭގަނޑު ހަތަރުދަމު ޤުރުއާން ކިޔަވައެވެ. މިކަން މިހާރުވަނީ ހުއްޓިފައެވެ. މިއީ އިހުގައި ރާއްޖޭގައިވެސް މިކަން ކޮށްއުޅުނު ގޮތެކެވެ. މީހަކު މަރުވުމުން މައްޔިތާގެ ގާތްތިމާގެ ބަޔަކު ކަތީބަށް އެކަން އަންގަންދެއެވެ. އަންގަނީ މާމިސްކިތުގެ ކަތީބަށް ނުވަތަ ބާޑަ މިސްކިތުގެ ކަތީބަށެވެ. ކަތީބުގެ ފަރާތުން ޖަނާޒާގެ ކަންތަކާ ޢަމަލީގޮތުން ޙަރަކާތްތެރިވާނީ މުދިމުންނާއި، ދޭވާނީންނާއި، ބަނޑޭރީންނެވެ. ކަތީބަށް އެންގުމާއެކު އޭނާ މިދެންނެވި މީހުން ފޮނުވާނެއެވެ.\nޢާއިލާގެ އެއްބަޔަކު ކަތީބަށް އަންގަންދާއިރު އަނެއްބަޔަކު މައްޔިތާގެ ގާތްތިމާގެ މީހުންނާއި އޭނާގެ އަވަށުގެ މީހުންނަށް އެޚަބަރު އަންގާން ދެއެވެ. ތިމާގެ މީހުންނަށާއި އަވަށުގެ މީހުންނަށް ޚަބަރުދޭން ދާނީ އަންހެނުންނެވެ. އެމީހުން އަވަށުގެ ކޮންމެގެއަކަށް ގޮސް އެވެނިމީހާ ނުވަތަ މިވެނިމީހެއްގެ ދަރިފުޅު މަރުވެގެން "ބުނަން އައްޔޭ" ބުނާނެއެވެ.\nޚަބަރު ލިބުމާއެކު ގާތްމީހުންނާއި ރަޙުމަތްތެރީންނާއި އަވަށުމީހުން އައިސް މައްޔިތާގެ ގޭގެ އަހުލުވެރީންގެ ހިތާމައިގައި ބައިވެރިވެ ތަޢުޒިޔާ ކިޔަމުން ގެންދާނެއެވެ. އެމީހުން އަންނައިރު ބައެއްމީހުން މަރުވާމީހާގެ ގައިގައި ލައްވާނެ ކަފުނާއި، ކަފައާއި، މިބާވަތުގެ ތަކެއްޗާއި، ޞަދަޤާތް ކުރުމަށް އެހީވުމުގެ ގޮތުން ފައިސާވެސް ގެނެއެވެ. މިކަން ހިނގަމުންދާއިރު ސަންދޯއްޖެހުމާއި، ވަޅުކޮނުމާއި، ހިނެވުމާއި، މިހުރިހާ ކަމެއް ހިނގަމުންދާނެއެވެ.\nމަރުވާމީހާ ހިނަވާން ފެން ގެންނަނީ އެހިސާބުގަނޑެއްގައި ހުންނަ ފެންރަނގަޅު ވަޅުވަޅުންނެވެ. ފެންގެނެސް އެންމެފުރަތަމަ ފުރާނަނީއެވެ. އެއަށްފަހު ފެން ހޫނުކުރަނީއެވެ. ފެންކައްކަނީ ކުންނާރުފަތް އަޅައިގެންނެވެ. ހޫނުކޮށް ނިންމައިފައިވެސް ފުރާނައެވެ. ފެން ގެންނާނީ މައްޔިތާގެ ގާތްތިމާގެ އަންހެނުންނެވެ.\nމައްޔިތާ ހިނެވުމަށްޓަކައި ބޮޑު ބޯތައްޓަކަށް ސައިބޯނި ގިރުވާފައި ހުރެއެވެ. އެކަމަށް ކިޔައިއުޅެނީ، ކަހުވަ ގިރުވުމެވެ. އަޅުގަނޑުމެން މަލިކަށް ދިޔައިރު މަލިކުގައި ޢާންމުކޮށް މީހުން ހިނަވައި އުޅޭ މީހުން ތިރީގައި މިދަންނަވަނީއެވެ.\n1.\tދޭވާނީގޯތި އައިސާމާންތަ\n2.\tފެންގެންނަގޯތި ހައްވަދާތަ\n3.\tފައިބެންނަމަގުގޯތި ހައްވަމާންތަ\n1.\tގެބުރިގޭ ޙާޖީ އައްޕަތްކާކަ\n2.\tކުންނުގޭ ކުޑަބާކަ\n3.\tކައްޓި ބަފޯ\nސަންދޯއްޖަހަނީ ރާއްޖޭގައިވެސް ސަންދޯއް ޖަހާ ގޮތަށެވެ. ދިގުދެފިލައާއި ދެކޮޅުގެ ދެފިލާ އެއްކުރުމަށްފަހު މައްޔިތާ ބޭއްވުމަށްޓަކައި ސަންދޯއް ރޯނަށް ރޯނު ފުރަނީއެވެ. ފިލާތައް އެއްކުރަނީވެސް ރޯނުން ބަނދެގެންނެވެ. މަތީގައި އަޅާފިލާ އަޅާއިރު ފިލާ ހަރުލައި އޮންނާނެހެން އިލި ޖަހައެވެ.\nހިނެވުމާއި ކަފުންކުރުމާބެހޭ ހުރިހާ ކަމެއް ކުރަނީ ރާއްޖޭގައިވެސް އެކަންކުރާ ގޮތަށެވެ. މުސްލިމުން ކަފުން ކުރުމަށް ފިޤުހު ފޮތްތަކުގައި ބަޔާން ކުރެވިފައި ހުންނަ ގޮތަށެވެ. އެހެންކަމުން އެކަމުގެ ތަފްޞީލު ބަޔާންކުރުމަކީ ބޭނުންކަމެއް ކަމަކަށް އަޅުގަނޑު ނުދެކެމެވެ.\nހިނަވައިނިމި ކަފުން ކުރުމަށްފަހު މޫނު ދެކެން އައިސްތިބޭ މީހުންނަށް މޫނު ދައްކައެވެ. ފުރަތަމަ މޫނުބަލަނީ ފިރިހެންދަރީންނާއި، ދަނބިދަރީންނާއި، އަނބިމީހާއެވެ. މޫނުދެކެން އެންމެފުރަތަމަ ވަންނަނީ ފިރިހެނުންނެވެ. ދެން އަންހެނުންނެވެ. ހާޒިރުވެ ތިބޭ މީހުން މޫނުބަލައި ނިމުމުން މޫނުއަޅައި ސަންދޯކު އަޅައިގެން ގޯތިތެރެއަށް ނެރެ ދެގޮނޑި ދެކޮޅަށް ލައްވައިފައި ސަންދޯއް ބަހައްޓަނީއެވެ. ސަންދޯއް ބަހައްޓާފައި ތިރީގައި މިލިޔާ އާޔަތް މުދިންމީހާ ބާރަށް ކިޔަވައެވެ.\n"إِنَّكَ مَيِّتَ وَإِنَّهُم مَيِّتُونَ. ثُمَّ إِنَّكُمْ يَوْمَ الْقِيَامَةِ عِنْدَ رَبَّكُمْ تَخْتَصِمُوْن" (الزّمر: 30، 31)\nއޭގެފަހުގައި މައްޔިތާ ގެންދާނީ އޭނާގެ ފިރިމީހާ ނުވަތަ އަނބިމީހާގެ ގެއަށެވެ. ފިރިމީހާގެ ގޭގައި އަނބިމީހާ މަރުވިނަމަ އަނބިމީހާގެ ގެޔަށެވެ. އަނބިމީހާގެ ގޭގައި އޭނާ މަރުވިނަމަ ފިރިމީހާގެ ގެޔަށެވެ. ފިރިހެނުންނާ މެދުވެސް ހަމަމިގޮތަށް ކަންތައް ކުރެއެވެ. އެއަށްފަހު ގެންދާނީ ކަށުނަމާދު ކުރުމަށްޓަކައި މިސްކިތަށެވެ. ހާޒިރުވެތިބޭ ގިނަމީހުން ކަށުނަމާދުގައި ބައިވެރިވެއެވެ. އިމާމުވެ ކަށުނަމާދު ކުރާނީ ކަތީބެވެ.\nކަށުނަމާދަށްފަހު ވަޅުލާތަނަށް މައްޔިތާ ގެންދަނީ "ޖަނާދަ" އަށް ލައިގެންނެވެ. ކޮންމެ މިސްކިތެއްގައި ޖަނާދައެއް ހުރެއެވެ. ހަތަރުމީހުން ކޮނޑު އަޅައިގެން އެކަކު ވަރުބަލިވީމާ އަނެކަކަށް ބަދަލުކުރަމުން ވަޅުލާތަނާ ހަމަޔަށް ގެންދަނީއެވެ.\nމަލިކުގައިވެސް ދާދިފަހަކާ ޖެހެންދެން މީހުން ވަޅުލައި އުޅުނީ މިސްކިތް މިސްކިތުގެ ވަށައިގެން ހުރި ޤަބުރުސްތާނުތަކުގައެވެ. އިހުގައި ވަރަށްރީތިކޮށް ހިރިގަލުން މަހާނަގައު ހަދައި މަހާނާގައި ގައުޖަހައި އުޅުނެވެ. ރާއްޖޭގައި ހަދައިފައި ހުންނަ މަހާނަގަލާއި މަލިކުގައި ހަދައިއުޅުނު މަހާނަގަލާ އެއްވެސް ތަފާތެއް ނުހުރެއެވެ. އެއްކާފައެއްގެ ގާތުން ދަރިވަރުވެފައިވާ ދެދަރީންގެ މަސައްކަތުގައި ހުންނަންޖެހޭ އެއްގޮތްކަން މަހާނަގާތަކުން ފެންނާން ހުއްޓެވެ. ނަމަވެސް މިހާރު އެގާތައްވަނީ ނައްތާލެވިފައެވެ. "ބިދުޢަ" އަކަށްވާތީ ކާބަފައިންގެ މަސައްކަތްތެރިކަމާއި ފާޑުވެރިކަމުގެ ނަމޫނާ ނައްތާލެވުނީއެވެ.\nމިހާރު މީހުން ވަޅުލަނީ، ރަށުގެ ދެކޮޅުގައި ހަދައިފައި އޮންނަ ދެޤަބުރުސްތާނުގައެވެ. މަލިކުގެ ބަންޑާރަކޮޅުގައި އެއްޤަބުރުސްތާނު، ފައިބެންނަމަގު ކޮޅުގައި އަނެއްޤަބުރުސްތާނު ހަދައިފައި ވެއެވެ. އެދެތަން ޚާއްޞަކޮށްފައިވަނީ ރަށުގެ ދެކޮޅުގައި ދިރިއުޅޭ މީހުންނަށެވެ. ރަށްމެދުއަވަށު "ހަތަރެއްމަގު" ގެ އުތުރުކޮޅުގެ މީހަކު މަރުވެއްޖެނަމަ ގެންދަނީ "ފައިބެންނަމަގު" ގެ ޤަބުރުސްތާނަށެވެ. "ހަތަރެއްމަގުން" ދެކުނުކޮޅުގެ މީހަކު މަރުވެއްޖެނަމަ، ދެކުނުކޮޅު ބަންޑާރަގަނޑުގައި އޮންނަ ޤަބުރުސްތާނަށެވެ.\nވަޅުކޮންނަނީ7ފޫޓު ދިގު،2ފޫޓު ފުޅާ،5ފޫޓު ފުންމިން ޢާންމު މިނެއްކަމުގައި ބަލައިގެންނެވެ. ނަމަވެސް އެމިން ޚާއްޞަވެފައި އޮންނަނީ މައްޔިތާގެ އިސްކޮޅުގެ މައްޗަށެވެ. ރާއްޖޭގައިވެސް އޮންނަ ގޮތަށެވެ. މީހުން ވަޅުލަނީ ބޯކޮޅު އުތުރަށްވާ ގޮތަށް، މޫނު ޤިބްލައަށް ކުރިމަތިވާ ގޮތަށެވެ.\nވަޅުލުމާބެހޭ ހުރިހާކަމެއް ހިނގަމުންދަނީ ދީނީގޮތުން ކަނޑައެޅިފައިވާ ގޮތަށެވެ. ދިވެހި ފާޑުވެރިކަމާ އެއްގޮތަށެވެ. މަލިކުގައިވެސް މިހާރަކު ތަލްޤީން ކިޔައެއް ނުއުޅެއެވެ. ރާއްޖޭގައިވެސް އެކަން މަޑުމަޑުން ދަނީ ހުއްޓެމުންނެވެ. މަހާނަހެދުމާއި، މަހާނާގައި ރޯގަހެއްގެ ދެއެތިކޮޅު ޖެހުމާ މިބާވަތުގެ ހުރިހާ ކަމެއް ކުރެއެވެ.\nވަޅުލުމުގައި ޙަރަކާތްތެރިވާ މީހުން (ކަތީބުގެ އެހީތެރީން) ނަށް މައްޔިތާގެ ޢާއިލާގެ ފަރާތުން ކާންދެއެވެ. ސާދަވަނަޔަށްވާދުވަހު ޞަދަޤާތްކުރެއެވެ. ކުރީ ޒަމާނުގައި ރާއްޖޭގައި ބޯފޮޅި ފިހެފައި މިސްކިތްދޮށަށް ފޮނުވައި ފާތިޙާ ކިޔުއްވައި އުޅުނު ފަދައިން މަލިކުގައިވެސް އިހުގައި އެކަން ކޮށްއުޅުނެވެ. މިދެންނެވި ފޮޅި ފިހުމަށް މަލިކުމީހުން ކިޔައިއުޅުނީ މަރުފޮޅި ފިހުމެވެ. ނަމަވެސް މިހާރަކު އެކަމެއް ނޯވެއެވެ.\nއިހުގައި މަލިކުގައި މީހަކު މަރުވުމުން އެއްހަފްތާ ވަންދެން ގާތްތިމާގެމީހުން ކާއެއްޗެހި ތައްޔާރުކޮށްގެން އެގެއަށް ގެންގޮސް ގޭގެ މީހުންނަށް ކާންދީ ހަދައެވެ. އެދުވަސްވަރު ގޭގެ ދެފަރާތަށް ހުންނަ ދެދޮރުގައި ހުންނަނީ ފޮތި ދަމާފައެވެ. ނަމަވެސް މިހާރަކު މިކަމެއް ނޯވެއެވެ.\nމީހަކު މަރުވުމުން އެމީހެއްގެ ގޭގެ އަހުލުވެރީންނާއި، ގާތްތިމާގެ މީހުންގެ ފަރާތުން ޞަދަޤާތްކުރުމަށް ޖަމާކުރެވޭ ފައިސާގެ ބޮޑުބައެއް، ރަށުގެ މިސްކިތްމިސްކިތުގައި ހުންނަ ޚައިރާތުފޮށްޓަށް ލަނީއެވެ. ފަޤީރުކުދީންނަށްވެސް ބަހައެވެ. ހިނަވާމީހުންނާއި ވަޅުކޮންނަ މީހުންނަށްވެސް ކޮންމެވެސް ވަރަކަށް ފައިސާދެއެވެ.\nހިނަވާމީހުންނާއި ވަޅުކޮންނަ މީހުންނަށް ފައިސާ ނުވަތަ ތަކެތި ދީއުޅުމަކީ ރާއްޖޭގައިވެސް ކުރާ ކަމެކެވެ. އާދަކާދައިގެ ގޮތުން މަލިކާ އެންމެ އެއްގޮތް އެއްރަށެއްކަމުގައިވާ ހއ.ދިއްދޫގައި ވަރަށް ފަހަކާ ޖެހެންދެން ދީ އުޅުނީ ހިނަވާމީހަކަށް ހެދުމެއް، ވަޅުކޮންނަ ކޮންމެމީހަކަށް (ތިންމީހުން) މުންޑެއް، ސަންދޯއްގެންދާ ތަންޑިޔަލުގައި ހިފާ ކޮންމެ މީހަކަށް މުންޑެކެވެ. ދިއްދޫ މީހުންގެ ތަންޑިޔަލަކީ މަލިކުމީހުންގެ "ޖަނާދަ" އިގެ ބަދަލެވެ. ނަމަވެސް ރާއްޖޭގެ ގިނަރަށްރަށުގައި ސަންދޯއް އުފުލައިއުޅެނީ ކޮނޑުމަތީގައި ބަހައްޓައިގެންނެވެ. އެއީ އެންމެ ފަސޭހަ ގޮތްކަމުގައި ނުވިޔަސް އެންމެ އިޙްތިރާމްކުރެވޭ ގޮތްކަމުގައި ވާތީއެވެ.


Faseyhain Kohlevidhaane Sodhagaatheh - Vaguthu\n5 މަސް ކުރިން ( ޖުލައި 5, 2019 )\nއިސްލާމްދީނަކީ އެންމެ ފުރިހަމަ ދީނެވެ. ﷲ ސުބުޙާނަހޫ ވަތަޢާލާ އެދީން ބާވާލެއްވީ ހުރިހާ އިންސާނުންނަށް ހުރިހާ އިރަކަށްވެސް ކަމުދާނެ ގޮތުގެ މަތިން ޤިޔާމަތާއި ހަމައަށް އޮންނާނެ ޝަރީޢަތުގެ ގޮތުގައެވެ. އެހެންކަމުން އެދީނުގައި އެއްވެސް ކަމެއް ދޫކޮށްލެވިފައެއްނުވެއެވެ. ދިރިއުޅުމުގެ އެންމެ ބޮޑެތި ކަންކަމުންގޮސް އެންމެ ކުޑަ ކަންކަމަށްވެސް އެދީނުގެ ރިޢާޔަތްކުރެވިފައިވެއެވެ. މިޒަމާނުގައި ދުނިޔަވީ ހުރިހާ ފުދުންތެރިކަމެއް ހުރުމާއެކުގައިވެސް އިސްލާމްދީން ބަލައިގަންނަ އެއްސަބަބަކީ އެއީއެވެ. އެދީނުގެ ޝާމިލުކަމާއި ރިވެތި އަޚުލާޤާއި އަދިވެސް އިންސާނަކަށް ބޭނުންވާނެ ހުރިހާ ދިމާޔަކުން އެދީން މަގުދައްކާތީއެވެ.\nއެގޮތުން މިއުއްމަތުގެ ނަމޫނާ ދައްކަވަން ވަޑައިގެންނެވި މިއުއްމަތުގެ ނަބިއްޔާ ޞައްލަﷲ ޢަލައިހި ވަސައްލަމަވަނީ ހިނިތުންވެލުމަށްވެސް އަމުރުކުރައްވާފައެވެ. އެކަލޭގެފާނު ޙަދީޘްކުރައްވާފައިވެއެވެ.\n(تَبَسُّمُكَ فِي وَجْهِ أَخِيكَ لَكَ صَدَقَةٌ) رواه الترمذي في سننه (1956) وصححه الألباني.\nމާނައީ: "ތިބާގެ އަޚާގެ ކުރިމަތީގައި ތިބާގެ އަޚާއަށް ވެލާ ހިނިތުންވުމަކީވެސް ތިބާއަށްވާ ޞަދަޤާތެކެވެ\n."އަދި ޢަމަލުން އެކަލޭގެފާނު ވަނީ އެކަން އުއްމަތަށް މަގުދައްކަވާ ރިވެތިވެގެންވާ ނަމޫނާ ދައްކަވާފައެވެ. އެހެންކަމުން އަޅުގަނޑުމެންވެސް މިރިވެތި ވެގެންވާ ސިފަ ދިރުވައި ނަބިއްޔާގެ ސުންނަތަށް ޢަމަލުކުރަމާތޯއެވެ. އެއްކޮޅުން ﷲ ގެ ޘަވާބެވެ. އަނެއްކޮޅުން މީސްތަކުންނަށް ދެއްކޭ ރިވެތި އަޚުލާޤާއި ހިތްހެޔޮކަމެވެ. މުޖުތަމަޢު އިޞްލާޙުވެ ގުޅިލާމެހިގެން ދާނީ މިފަދައިން ޢަމަލުކުރެވިގެން އިސްލާމްދީނަށް އެންމެ ފުރިހަމައަށް ބޯލެނބިގެން ކަމާއި މެދު ޝައްކެއްނެތެވެ.\nއެހެނީ ކޮންމެ ހެޔޮކަމަކީ ވެސް އިސްލާމްދީނުގައި ޞަދަޤާތެކެވެ.\n(كُلُّ مَعْرُوفٍ صَدَقَةٌ) رواه البخاري و مسلم.\nމާނައީ: "ކޮންމެ ހެޔޮކަމަކީވެސް ޞަދަޤާތެކެވެ."\nޞަދަޤާތް ކުރުމަށް ލާރިއަކަށް ބޭނުން ޖެހިގެން ނުވެއެވެ. ކޮށްލާ ކޮންމެ ހެޔޮކަމެއްވެސް ހެޔޮ ފޯރުކޮށްދިނުމެއްވެސް ވަނީ ޞަދަޤާތުގެ ތެރެއިންނެވެ. އެހެންކަމުން އިސްލާމްދީނުގެ މިފަދަ ރިވެތި އާދަތައް ދަސްކޮށް އެއާދަތަކަށް ހޭނެން މަސައްކަތްކަތް ކުރުމަކީ އަޅުގަނޑުމެން އެންމެހާ މުސްލިމުންގެ މައްޗަށް އޮތް ދީނީ އަދި ދުނިޔަވީ ވާޖިބެކެވެ. މިފަދަ ހެޔޮކަންކަމުގެ މައްޗަށް ތައުފީޤު ދެއްވައި އަދި ނުބައިވެގެންވާ ކަންކަމުން ސަލާމަތްކޮށްދެއްވާށިއެވެ. އާމީން.


އަލްކޮހޯލް | ދުންފަތް | ޞިއްޙަތު\nBack ކަވާސާ ޞިއްޙަތު ޞިއްޙަތުގެ ބައިތައް ދުންފަތް އަލްކޮހޯލް\nއަލްކޮހޯލްއަކީ މޭބިސްކަދުރު، ގޮދަން، އުއްދަނޑި ފަދަ ގަސްގަހުގައި އަޅާ ބާވަތްތަކުން ނެގޭ ، ހިމޭން ކުރުވާ މަސްތުވާތަކެތީގެ ތެރޭގައި ހިމެނޭ އެއްޗެކެވެ.\nއަލްކޮހޯލަކީ ހަށިގަނޑުގެ ހުރިހާ ގުނަވަނަކަށްވެސް އޭގެ ނުބައި އަސަރު ކުރުވާ ވަރަށް ވަރުގަ މާއްދާއެކެވެ. ހަށިގަނޑު ތެރެއަށް އަލްކޮހޯލް ދިއުމުން އޭގެ ތާސީރު ލޭގެ ޒަރީޢާއިން ސިކުނޑި ، ގޮހޮރު މޭގަނޑު ކިޑްނީ ފަދަ ގުނަވަންތަކަށް ކުރެއެވެ. ގާތްގަޑަކަށް5މިނިޓާ 10މިނިޓާ ދެމެދުގެ ވަގުތު ކޮޅެއްގެ ތެރޭގައި އަލްކޮހޯލްގެ ތާސީރު މުޅި ހަށިގަނޑަށް ކުރާނެއެވެ. އަދި އެތައް ގަޑިއިރެއްވަންދެން މީގެ ސީދާ އަސަރު ހަށިގަނޑުގައި ދެމި ހުރެއެވެ.\nސީދާ އަސަރޭ މި ދެންނެވީ އެ ބުއިމުން ވާ މަސްތުގެ ވާހަކައެވެ. އެކަމަކު އަލްކޮހޯލް ބޭނުން ކުރުމުން ހަށިގަނޑަށް ލިބޭ ގެއްލުން އެއީ އެތަށް އަހަރަކަށް ދިގު ދެމިގެން ދާ ގެއްލުން ތަކެކެވެ. އަދި ދިގު މުއްދަތަކަށް މި ބޭނުން ކުރުމުން ލިބޭ ގެއްލުން މުޅު ޢުމުރަށް ދެމިގެން ދާނެއެވެ.\nއަލްކޮހޯލްއަކީ ސިކުނޑި އަށާއި ހަށިގަނޑުގެ މައި ނާވަސް ސިސްޓަމަށް އަސަރު ކުރުވާ އެއްޗެކެވެ. މި ބޭނުން ކުރާ މީހުންގެ ހަމަ ހޭ ކެނޑި ، ހަމަ ބުއްދި ފިލައިދެއެވެ. އަދި އެ ބޯ މީހުންނަށް އެވަގުތު އިޙްސާސް ކުރެވޭނީ މާ '' ގައްޑާ '' މީހެއްގެ ގޮތުގައެވެ. ނަތީޖާއަކަށް ވާނީ ކޮންމެ ފަދަ ކަމެއްވެސް އެއްވެސް ޖެހިލުމަކާ ނުލައި ކޮށްލުމެވެ. އެއީ މީހެއް މަރާލުން ، ވައްކަން ކުރުން ، ފޭރުން ، ރޭޕްކުރުން ، އަންހެނުން ނުވަތަ ދަރިން ގައިގައި ތެޅުން ، ބަދުއަޚްލާޤީ ޢަމަލު ހިންގުން ފަދަ ކަންކަން ، އަލްކޮހޯލް ބޭނުންކޮށްގެން ތިބޭ މީހުން އެއްވެސް ޖެހިލުމެއް ނެތި ކުރާނެއެވެ.


LIVE: Record Aaeku Rayyithunnah Nuthanavaskan - Vaguthu\nއދ. މަންދޫން ގިނަ ބަޔަކު ކޮވިޑް-19 އަށް ފައްސިވެއްޖެ.\nމަންދޫ ކައުންސިލްގެ ރައީސް މުހައްމަދު ސައީދު "ވަގުތަށް" ވިދާޅުވީ، ފައްސިވެފައިވަނީ ކުރިން ފައްސިވެފައިވާ މީހަކާއި ގާތުން އެއްތާވި ތިން މީހެއްގެ އިތުރުން ރާއްޖޭން ބޭރުން އައި ބިދޭސީ ތިން ޓީޗަރުން ކަމަށް.\nBREAKING | Mandhoo In Gina Bayaku Covid Ah Fassi Vejjehttps://t.co/97Eg6774jT\n— Vaguthu Online (@VaguthuOnline) January 23, 2022\nގދ. ތިނަދޫން ރިކޯޑް އަދަދަކަށް މީހުން ފައްސިވުމާއި އެކީ އެރަށް މޮނިޓަރިންގެ ހާލަތަށް ގެނެސްފި.\nBREAKING | Veydhana Thah Ithuruvumun Thinadhoo Monitoring Haalathah Genesfihttps://t.co/SVCODum9zC\nރާއްޖޭން ރިކޯޑް އަދަދަކަށް މީހުން ކޮވިޑަށް ފައްސިވެއްޖެ. އެޗްޕީއޭގެ ތަފާސް ހިސާބުތައް ދައްކާ ގޮތުގައި މިއަދު މި ބައްޔަށް ފައްސިވެފައިވަނީ 2،484 މީހަކު\nBREAKING | Ithuru Record Eh, 2,484 Meehaku Covid Ah Fassi Vejjehttps://t.co/EZemKbBdLc\nގދ. ތިނަދޫން ރިކޯޑް އަދަދަކަށް މީހުން ކޮވިޑް-19 އަށް ފައްސިވެއްޖެ. ތިނަދޫގައި ހުންނަ ޑރ އަބްދުއްސަމަދު މެމޯރިއަލް ހޮސްޕިޓަލުން ނެރެފައިވާ ފަހުގެ ތަފާސް ހިސާބުތަކުން ދައްކާ ގޮތުގައި ފާއިތުވި 24 ގަޑިއިރު އެރަށުން މި ބައްޔަށް ފައްސިވެފައިވަނީ 50 މީހުން.\nBREAKING | Thinadhoo Ge Haalathu Goas, Record Adhadhakah Meehun Covid Ah Fassi Vejjehttps://t.co/jXPPyWQ20B\nކޮވިޑް-19 ހަލުވިކަމާ އެކުގައި ފެތުރެމުން ދިޔަ ނަމަވެސް އާ ފިޔަވަޅުތަކެއް އެޅުމުގެ ވިސްނުން މިހާރު ނެތް ކަމަށާއި މިހާރުގެ ވިސްނުމަކީ އިތުރު ފިޔަވަޅުތަކެއް ނާޅާ ބައްޔާއެކުގައި އުޅުން ކަމަށް ހެލްތް ޕްރޮޓެކްޝަން އޭޖެންސީ (އެޗްޕީއޭ)ގެ ހާމަކޮށްފި.\nFiyavalhu Elhumuge Visnumeh HPA ge Nei, Visnumaky Bayyaaeku Ulhun! https://t.co/75NpG22Cd8\nކޮވިޑް-19 ކޮންޓްރޯލް ކުރުމަށް ނިއުޒިލެންޑުގައި އާ ފިޔަވަޅުތަކެއް އަޅާފައިވާތީ، އެގައުމުގެ ބޮޑުވަޒީރު ޖަސިންޑާ އާޑާންގެ ކައިވެނީގެ ހަފްލާ ފަސްކޮށްފި.\nNew Zealand Ga Elhi Fiyavalhu Thakaaeku Boduvazeeruge Kaiveni Fass Kohfi https://t.co/R8P43bdPSj\nރެޕިޑް އެންޓިޖެން ޓެސްޓް ކިޓު އާންމުކޮށް ބޭނުންކުރުމުގެ ހުއްދަ ދިނުމާ ގުޅޭ ގޮތުން ޓެކްނިކަލް އެޑްވައިޒަރީ ގުރޫޕާ އެކުގައި މަޝްވަރާތައް ކުރެވެމުންދާ ކަމަށް ހެލްތް ޕްރޮޓެކްޝަން އޭޖެންސީ (އެޗްޕީއޭ) އިން ބުނެފި.\nRapid Antigen Test Kit Beynun Kurumuge Huhdha Dhinumaa Medhu Mashvaraa Kuranee https://t.co/rO0Nlmcpka\nކޮވިޑް-19 އަށް ޓެސްޓްކޮށްގެން ނަތީޖާ ނުލިބި ގިނަ އިރުތަކެއް ވުމަކީ އެކަށީގެންވާ ކަމެއް ކަމަށާއި ނަތީޖާ ލަސްވިޔަސް ކެތްތެރިވުމަށް ހެލްތު ޕްރޮޓެކްޝަން އެޖެންސީ (އެޗްޕީއޭ) އެދިއްޖެ.\nTest Ge Natheejaa Lasviyas Keitherivaathi: HPA https://t.co/JJqG97CiqY\nކޮވިޑް-19 އާ ދެކޮޅަށް މިހާރު އަޅާފައި ހުރި އުސޫލުތައް ހަރުކަށި ކޮށްގެން ވިޔަސް، އަންނަ މަހުގެ ފަސްވަނަ ދުވަހު ރައްޔިތުންގެ މަޖިލީހުގެ ކޮމަންޑޫ ދާއިރާގެ ބައި އިލެކްޝަން ބާއްވަން ފުރުސަތު ދެވޭނެ ކަމަށް ހެލްތު ޕްރޮޓެކްޝަން އެޖެންސީ (އެޗްޕީއޭ) އިން ވިދާޅުވެއްޖެ.\nUsooluthah Harukashi Kohgen Viyas Inthihaabu Baavvan Furusathu Dheveyne: HPA https://t.co/2Esitbwps5\nއައްޑޫ ސިޓީ އާއި މާލެ ސިޓީ ހިމެނޭ ގޮތަށް 11 ރަށަކުން ކޮވިޑް-19 ގެ އާ ވޭރިއަންޓް ފެނިއްޖެ.\nBREAKING| Addu Aa Eku 11 Rashakun Omicron Fenijje https://t.co/RH9SS1WZyw\nކޮވިޑް-19 ގެ ވޭދަނަތައް އާދަޔާ ހިލާފަށް އިތުރުވަމުން އަންނާތީ ހެލްތު އިމަޖެންސީ އޮޕަރޭޝަން ސެންޓަރު (އެޗްއީއޯސީ) އިން މިއަދު ނޫސްވެރިންގެ ބައްދަލުވުމެއް ބާއްވަން ނިންމައިފި.\nCovid Ge Veydhana Thah Ithuruvaathee Noosveringe Bahdhaluvumeh Baavanee https://t.co/ou15ZH3aNq\nއައްޑޫ ސިޓީން އިތުރު 69 މީހަކު ކޮވިޑް-19އަށް ފައްސިވެއްޖެ\nBREAKING: Addu In Ithuru 69 Meehaku Covid Ah Fassi Vehjjehttps://t.co/ga0JxNx0yB\nކޮވިޑް-19 ޖެހިގެން 42 އަހަރުގެ ދިވެހި އަންހެނަކު ނިޔާވެއްޖެ\nBREAKING: Covid Gai 42 Aharuge Anhenaku Niyaa Vehjje https://t.co/uyWVAMbAoy\nރާއްޖެ އިން ރިކޯޑު އަދަދެއްގެ މީހުން ކޮވިޑް-19 އަށް މިވަނީ ފައްސިވެފައެވެ. މިއީ 2020 ވަނަ އަހަރު ރާއްޖެ އިން ކޮވިޑް ފެނުނު ފަހުން މިހާ ގިނަ އެއް ދުވަސްތެރޭގައި ކޮވިޑަށް ފައްސިވި ފުރަތަމަ ފަހަރެވެ. މި އަދަދާއެކުގައި ރާއްޖެ އަށް އޮތް ނުރައްކާ ވަނީ އިތުރަށް ބޮޑުވެފައެވެ.\nއެޗްޕީއޭގެ އެކިއެކި އަދަދުތައް:\n2،349 މީހަކު ކޮވިޑަށް ފައްސިވި.\nއެއީ 7،574 ސުންކު ޓެސްޓްކޮށްގެން.\nމާލެ ސަރަހައްދުން 1،325 މީހުން ކޮވިޑަށް ފައްސިވި.\nއަތޮޅު ތެރޭގެ ރަށްރަށުން 681 މީހުން ފައްސިވި.\nރިސޯޓުތަކުން 54 މީހުން ކޮވިޑަށް ފައްސިވި\nކޮވިޑްގެ މިހާރުގެ ނަންބަރުތައް:\nރާއްޖެ އިން މިހާތަނަށް 114،977 މީހުން ކޮވިޑަށް ފައްސި\nބަލި ޖެހިގެން ރަނގަޅުވީ 101،660 މީހުން.\nކޮވިޑް ބަލީގައި 269 މީހުން ވަނީ ނިޔާވެފައި.\nރާއްޖޭގައި ކޮވިޑް ޖެހުނު މީހުންގެ ތެރެއިން މިވަގުތު ހޮސްޕިޓަލްތަކާއި ކޮވިޑް ފެސިލިޓީތަކުގައި ފަރުވާ ދެނީ 48 މީހުންނަށެވެ. އޭގެ ތެރެއިން ހަތަރު މީހަކު އޮތީ ވެންޓިލޭޓަރުގައެވެ.\nރާއްޖެ އިން ކޮވިޑަށް ފައްސިވާ މީހުންގެ އަދަދު އާދަޔާ ހިލާފަށް އިތުރުވަމުންދާ އިރު ވެސް ބަލި ކޮންޓްރޯލް ކުރުމަށް އެއްވެސް ފިޔަވަޅެއް ނާޅައެވެ. ސިއްހީ ތަޖުރިބާކާރުން ލަފާ ކުރާ ގޮތުގައި ރާއްޖެ އަށް ކުރިމަތިވި ކޮވިޑްގެ ހަތަރު ވަނަ ރާޅާ ގުޅިގެން އެކަމުގެ ތެރޭގައި މަހެއްހާ ދުވަހު އުޅެން ޖެހިދާނެއެވެ.\nއަދި މި ރާޅުގައި ގިނަ ބަޔަކު ފައްސިވާ ނަމަ، އެޑްމިޓް ކުރަން ޖެހޭ މީހުންގެ އަދަދު އިތުރުވެގެން ދާނެ ކަމަށް ވެސް ސިއްހީ ތަޖުރިބާކާރުން ލަފާ ކުރެއެވެ.\nޖެނުއަރީ 23, 2022 00:51\nކޮމަންޑޫ ދާއިރާގެ އިންތިހާބު ނިމެންދެން ފިޔަވަޅުތައް ވަރުގަދަ ނުކޮށް ހިފާއްޓާލާނެ!!!!!!!ސަރުކާރު އޮތީ އަމިއްލަ އެދުމުން ފޯވެފަ!!!!!!އެ ރައްޔިތަކާ އެރައްްޔިތެއް، ކޮވިޑަކާ ކޮވިޑެއް..ވެރިންނަށް ހެޔޮވިސްނުން ދެއްވާށި\nޖެނުއަރީ 23, 2022 01:30\nއޯކެއެއްނު. ކެމްޕެއިނަށް ދިޔުންމުހިއްމީ\nޖެނުއަރީ 23, 2022 05:15\nހާދަ މޮޅޭދޯ. ކޮވިޑްރާޅު ދެމިއޮންނާނެ މުއްދަތުވެސް އެބައެނގޭ ދޯ. ފެބުރުއަރީ5ވަނަދުވަހު އެކުރާކަމެއް ނިމުނީމަ ކޮވިޑް މަދުވާންފަށާނެ.\nޖެނުއަރީ 23, 2022 06:00\nރައްޔިތުން ނޫޅޭ ބިރަކުން ނޫސްވެރިން އަދިވެސް އާކަމެއްވެގެން ހޭބަލިވަނީ\nޖެނުއަރީ 23, 2022 08:21\nއެލަވަންސް ދޭން އިއުލާންކުރީމަ މަސައްކަތް ފެއްޓޭނީ\nޖެނުއަރީ 23, 2022 08:27\nމިޤައުމަކީ ތަފާތު ރިކޯޑްތަށް ވެސް އޮންނަ ޤައުމެއް ނުންތޯ ! މިރާއްޖޭގައި އަރިދަފުސް ރޯގާ، ހޮޑުލުން ލޮލު ރޯގާ ބޭރަށްހިގުން ހުންބަލި ނޯނަ އިރެއް ދޭތޯ ؟\nޖެނުއަރީ 23, 2022 08:42\nކިތަންމެ ވަރަކަށް ރައްޔަތުން ކަންބޮޑުވިއަސް އެއަޑު އަހާ ބަޔަކު އުޅޭބާ..\nމިވަރުން ދަރިންކޮޅު ސްކޫލަށް ފޮނުވުމަކީ ނުހަނު ހިތާމަ ހުރި ކަމެއް ނުފޮނުވީމަ ފިލާވަޅާމެދު ކަންބޮޑުވުން. ވަރަށް ގިނަ ކުދިންނަށް ސްކޫލަށް ނުދެވޭ މިހާލަތުގަ އޮންލައިން ކޮށް ގެންދާނަމަ ހުރިހާކުދިންނަށް ފިލާވަޅު ހަމަހަމަ ކަމާއެކު ލިބޭނެ.. ހުރިހާކުދިންނަކީ މާލޭގަ ދިރިއުޅޭ ކުދިންނެއް ނޫން ފެރީގަޔާ ބަހުގަ ދަތުރުކުރާއިރު ތިބުނާ ގައިދުރުކަމއް ނޯވޭ.. މިކަން ހަމަޔަކަށް އެޅެންދެން އަޅުގަނޑުމެންގެ ދަރިންކޮޅު ގޭގަ ތިބެވޭނެ ގޮތެއް ހައްދަވައި ދެއްވާ.. ކުދިން ސަލާމަތުން ތިބެގެން ކިޔެވޭނީވެސް\nޖެނުއަރީ 23, 2022 09:28\nކޮވިޑް19 “އާދައިގެ ރޯގެއް”މިއީ ބޮޑު ބަލިމަޑުކަމެއްގެ ގޮތުގައި ދައްކުވާ މީސްތަކުންގެ މެދުގައި ސިއްޙީ ބިރުވެރިކަން އުފެއްދުމަށްޓަކާ ނޫސްތަކުން ކުރާމަސްއްކަޠް އެބަޖޭހޭ ހުއްޓާލަން.\nމިއީ ވެކްސިން ވިއްކަން ވެގެން އުފައްދައިގެން އުޅޭ ސިއްޙީ ބިރުވެރިކަމެކެވެ.\nޖެނުއަރީ 23, 2022 09:44\nރައިއްޔަތުންނަށް ހިތްދަތިކަން ވެރިންނަށް އުފާވެރިކަން އާބާދީގަފަސްލައްކަ އެލަވަންސް ނުވަލައްކަމީހުނަށް ޕާޓީކުދިންނަށްބައިއަޅާފަ އިތުރަށްދެވޭނެބަޔަކުއަދިދޭނެބަޔަކު ނުވެސްނެތް! ވިސްނާށެވެ. މަހުލޫފަކީ ކޮރަޕްޝަންގެތުހުމަތުގަ ތަހުގީގުކޮށްޝަރީއަތަށްފޮނުވާފަވާމީހެކެވެ. މަހުލޫފުކުށްސާބިތު ނުވާނަމަ ތަހުގީގުކުރިމީހުން ތަހުގީގުފުރިހަމަނުކޮށްފޮނުވީ؟؟؟\nރައްޔިތުން ބަހެއް ނާހާ! ސަރުކާރުން އަޅައެއް ނުލާ! ސިޔާސީ މީހުން އެހާ ބޯހަރު! ހުރިހާ އުނދދަގުލެއް މިޖެހެނީ ސިއްހީ ދާއިރާގެ މުވައްޒިފުންނަށް! ޚާއްސަކޮށް ޑޮކްޓަރުންނާއި ނަރުހުންނަށް...ދުވަސް ކޮޅަކުން ސަރުކާރު ބަންދުކޮށްފަ، މުސާރަ ދީފަ އޮފީސްތަކުގެ އެންމެން ގޭގަ..ކިހާ ސަޅި...މިކުޅިގަނޑު ހުއްޓަންވެއްޖެ!


Ali aa eku Shahid ah France filmegge remake | Mihaaru\nއަލީއާ އެކު ޝާހިދަށް ފްރާންސް ފިލްމެއްގެ ރިމޭކް\n23 ސެޕްޓެމްބަރ 2021 - 06:56\nޝާހިދު ކަޕޫރާ އެކު ޑައިރެކްޓަރު/ޕްރޮޑިއުސަރު އަލީ އައްބާސް ޒަފަރު ހަދަން ނިންމާފައިވާ ފިލްމަކީ ފްރާންސްގެ ކާމިޔާބު ފިލްމެއްގެ ރިމޭކް ކަމަށް ރިޕޯޓްތައް ބުނެފި އެވެ.\nބޮލީވުޑް ހަންގާމާ އިން ބުނި ގޮތުގައި މި ފިލްމަކީ 2011 ގައި އެކްޝަން ތުރިލާ ނުއީ ބްލާންޗް (ސްލީޕްލެސް ނައިޓްސް) ގެ ރިމެކެކެވެ. އެ ފިލްމަކީ އަންޑަވޯލްޑާ ގުޅުން އޮންނަ ކަމަށް ފަޅާއަރާ ފުލުހަކު އިސްކޮށް ހުރެގެން ނުފޫޒު ގަދަ ޑްރަގް ލޯޑެއް އަތުލައިގަންނަން ހިންގާ އޮޕަރޭޝަނުގެ ތެރޭގައި އޭނާގެ އަންހެން ދަރިފުޅު ކިޑްނެޕްކުރުމުން ދިމާވާ ހާދިސާތަކެއް ކިޔައިދިން ފިލްމެކެވެ.\n"ނުއީ ބްލާންޗް" ހިންދީ އޯޑިއަންސަށް ގެނެސްދޭ އިރު، އޭގެ ވާހަކަ އަށް އިންޑިއާވަންތަކަން ގެނެސް، ހިންދީ އޯޑިއަންސް ބޭނުންވާ ކަހަލަ ރަހަތައް ގެންނާނެ އެވެ. އެކަމަކު މި ފިލްމު ޑައިރެކްޓްކުރާނީ ސީދާ އަލީ ކަމެއް އަދި ކަށަވަރެއް ނުވެ އެވެ. ބެލެވޭ ގޮތުން ފިލްމު އަލީ ޕްރޮޑިއުސްކޮށް، ފިލްމު ޑައިރެކްޓްކުރާނީ އެހެން މީހެކެވެ.\nދެހާސް ނަވާރަ ވަނަ އަހަރު "ބާރަތު" ގެނެސްދިން ޑައިރެކްޓަރު 2020 އިން ފެށިގެން ތައްޔާރުވާ ކަމަށް އަޑުއަރާފައި ވަނީ ކެޓްރީނާ ކައިފާ އެކު ދެ ބަޔަކަށް ހަދަން ނިންމާފައިވާ ސުޕަހީރޯ ފިލްމު "ސުޕަ ސޯލްޖާ" އަށެވެ. އަލީ ޑައިރެކްޓްކޮށް ގެނެސްދިން އެންމެ ފަހުގެ އުފެއްދުމަކީ މި އަހަރުގެ ކުރީކޮޅު އެމެޒޯން ޕްރައިމް ވީޑިއޯ އިން ސްޓްރީމްކުރި ސައިފް އަލީ ޚާންގެ ވެބް ސީރީޒް "ތަންޑާވް" އެވެ.\nއޭނާގެ ފިލްމަކުން ޝާހިދަށް ފުރުސަތު ލިބުނު އިރު، ޕްރޮޑިއުސްކޮށް މިދިޔަ އަހަރު އަލީ ގެނެސްދިން ފުރަތަމަ ފިލްމު "ކާލީ ޕީލީ" ގެ ބަތަލުގެ ރޯލު ކުޅުނީ ޝާހިދުގެ ކޮއްކޮ އިޝާން ހައްތަރު އެވެ. މަގްބޫލް ޚާން ޑައިރެކްޓްކުރި ފިލްމުގެ ބަތަލާ އަކީ އަނަންޔާ ޕާންޑޭ އެވެ.\nIshan ah fahu Ali ge filmeh Shahid ah\nޝާހިދަށް ފްރާންސްގެ ފިލްމެއްގެ ރިމޭކް ކުޅެން ލިބުނު އިރު، އޭނާގެ އެންމެ ފަހުގެ ދެ ފިލްމަކީ ވެސް ރިމޭކްތަކެވެ. އެއީ 2019 ގެ "ކަބީރު ސިންގް" އާއި ނޮވެމްބަރުގައި ގެނެސްދޭ ހަމަޖެހިފައިވާ "ޖާޒީ" އެވެ. "ކަބީރު ސިންގް" އަކީ 2018 ގެ ތެލެގޫ ފިލްމު "އަރުޖުން ރެޑީ" ގެ ރިމޭކެކެވެ. އަދި "ޖާޒީ" އަކީ ހަމަ އެ ނަމުގައި ގެނެސްދިން 2019 ގެ ތެލެގޫ ފިލްމުގެ ރިމޭކެކެވެ.\nބޮލީވުޑް ހޮލީވުޑް ފްރާންސް ޝާހިދު ކަޕޫރު އެކްޓްކުރުން


LIVE: Adhadhuthah Ehvareh Gai - Vaguthu\nމިއަދު 123 މީހުން ކޮވިޑަށް ފައްސިވެއްޖެ.\nދުވާލަކު 20،000 މީހުންނަށް އުމްރާ ވުމުގެ ފުރުސަތު ދިނުމަށް ސައުދީ އަރަބިއްޔާއިން ނިންމައިފި\nBREAKING | Dhuvaalaku 20,000 Meehunah Umrah Vumuge Furusathu Dheny!https://t.co/CUthOZKwDN\nކޮވިޑް-19ގެ ގިނަ ވޭދަނަތަކެއް ފެނި ބަންދުކޮށްފައި އޮތް ގދ. ތިނަދޫގެ ހާލަތު ރަނގަޅުވާން ފެށުމުން، އެރަށް ހުޅުވާލައިފި.\nBREAKING: 90 Ahvure Gina Dhuvas Fahun Thinadhoo Hulhuvaalaifihttps://t.co/1oZqjEW9gn\nކ. އަތޮޅު ކާށިދޫން އިތުރު 18 މީހަކު ކޮވިޑް-19 އަށް ފައްސިވެއްޖެ\nBREAKING: Kaashidhoo In Miadhuves Gina Bayaku Covid Ah Fassi Vehjjehttps://t.co/DkvcMnQacl\nއިނގިރޭސިވިލާތުން ކޮވިޑްގެ މުޅިން އާވައްތަރެއް ފެނިއްޖެ.\nUK In Covid Ge Mulhin Aa Vahthareh Fenijje https://t.co/nxMO8JcoRA\nކޮވިޑް ވެކްސިނާއި ގުޅޭ ގޮތުން ދޮގު މައުލޫމާތު ފަތުރަނީ އެންމެ 12 މީހުން!\nCovid Vaccine Aai Gulhey Gothun Dhogu Vaahaka Fathuranee Ehme 12 Meehun https://t.co/kexpWdsQgd\nކޮވިޑް-19 އަށް ރާއްޖެ އިން ފައްސިވާ މީހުންގެ އަދަދު މިމަހުގެ ތިން ވަނަ ހަފްތާގައި ހުރި ވަރަށްވުރެ ކޮންމެވެސް ވަރަކަށް މަދުވެ، ގާތްގަނޑަކަށް ދެވަނަ ހަފްތާގައި ފައްސިވި އަދަދުގައި ހިފެހެއްޓުމަކީ ރަނގަޅު ފާލެކެވެ. ކޮވިޑްގެ ފިޔަވަޅުތައް މާލޭގައި އުވާލި ނަމަވެސް އަދި މާލެ އިން ފައްސިވާ މީހުންގެ އަދަދު ދުވަހުން ދުވަހަށް އިތުރުވަމުން އަންނަކަމަކަށް ފާހަގައެއް ނުވެއެވެ.\nނަމަވެސް އީދު ބަންދުގައި ގިނަ ބަޔަކު މާލޭގައި ވެސް އެއްތަންވެ، ގާތް މީހުންނާއި ބައްދަލުވުން ގިނަވެފައި އޮންނާނެތީ ހާލަތު ބަދަލުވުމުގެ ފުރުސަތު ބޮޑެވެ. އަދި އަތޮޅުތެރޭގެ ގިނަ ރަށްތަކުގައި ވެސް ކޮވިޑަށް މާބޮޑު ސަމާލުކަމެއް ނުދީ އީދު ކުޅިވަރުތައް ކުރިއަށް ގެންގޮސްފައި ވާތީ ކުރިއަށް އޮތް ދުވަސްތަކުގައި ފައްސިވާ މީހުންގެ އަދަދު އިތުރުވެގެން ދިއުމުގެ ބިރު ބޮޑެވެ.\nއީދު ބަންދާއި ގުޅިގެން ކޮވިޑް ފެތުރިފައިވާނަމަ އެކަން ކަށަވަރު ވާން އަދި ދެހަފްތާއެއްހާ ދުވަސް ނަގާނެ ކަމަށް ބެލެވެއެވެ. އީދު ބަންދާއި ގުޅިގެން ހާލަތު ގޯސްވެފައިވާނަމަ އެކަން ފާހަގަ ކުރެވޭނީ ބެލެވޭ ގޮތުގައި އަންނަ މަހުގެ ދެވަނަ ހަފްތާގައެވެ.\nQuarantine Gai Thibi Vaccine Furihama Kohfaivaa Faraiythah Dhookollan Ninmaifi https://t.co/XWa9xaiJo0\nBREAKING NEWS: Miadhu Covid Ah Fassivee 81 Meehun https://t.co/Hl4ErYbZBy


SunOnline: School nimmaa kudhin masverikamaa dhanduverikamah shaugeh neiy!\nސްކޫލް ނިންމާ ކުދިން މަސްވެރިކަމާ ދަނޑުވެރިކަމަށް ޝައުގެއް ނެތް\nގްރޭޑް 10 ނިންމާ ދަރިވަރުން، މަސްވެރިކަމާއި ދަނޑުވެރިކަމުގެ ދާއިރާއިން ކުރިއަށް ދާން އެއްވެސް ވަރަކަށް ޝައުގުވެރިކަން ނުހުންނަ ކަމަށް ހަޔާ އެޑިއުކޭޝަން މިނިސްޓްރީން ކުރިއަށް ގެންދިޔަ ސާވޭއަކުން ދައްކައިފި އެވެ.\nސްކޫލް ނިންމާ ދަރިވަރުން ކުރިއަށް ދާން ބޭނުންވާ ދާއިރާތަކާ ގުޅޭގޮތުން މިނިސްޓްރީން ކުރިއަށް ގެންދިޔަ ސާވޭއިން ދައްކާގޮތުން އެންމެ ގިނަ ކުދިން ޝައުގުވެރިވަނީ ޓްރެވަލް، ޓުއަރިޒަމް އެންޑް ހޮސްޕިޓަލިޓީގެ ދާއިރާއަށެވެ.\nދެވަނައަށް އެންމެ ގިނަ ކުދިން ޝައުގުވެރިވަނީ ސިއްހީ ދާއިރާއަށެވެ. އެއަށްފަހު އެންޖިނިއަރިން އަށެވެ. އެކައުންޓިން، ބޭންކިން، ފައިނޭންސް އަދި ވިޔަފާރި އާއި މާކެޓިން އަށް ވެސް ގިނަ އަދަދެއްގެ ކުދިން ވަނީ ޝައުގުވެރިކަން ފާޅުކޮށްފަ އެވެ.\nސާވޭގައި ބައިވެރިވި އެއްވެސް ކުއްޖަކު މަސްވެރިކަމާއި ދަނޑުވެރިކަމަށް ޝައުގުވެރިކަން ފާޅުކޮށްފައެއް ނުވެއެވެ. އެންމެ މަދު ކުދިން ޝައުގުވެރިކަން ފާޅުކުރި ދާއިރާތަކުގެ ތެރޭގައި ސޯޝަލް ވޯކް، ހިއުމަން ރިސޯސް އަދި ކަސްޓަމާ ސާވިސް ފާހަގަކޮށްލެވެ އެވެ.\nސާވޭގައި ބައިވެރިވި 56 ޕަސެންޓް ކުދިން ކުރިއަށް ދާނެ ދާއިރާއެއް ހިޔާރުކުރަނީ އެކަމަކަށް ހުންނަ ޝައުގުވެރިކަމަށް ބަލައިފައެވެ. ނަމަވެސް 14 ޕަސެންޓް ކުދިން ކުރިއަށް ދާނެ ދާއިރާ ހިޔާރުކުރަނީ އެ ދާއިރާއަކުން ލިބެންހުރި ވަޒީފާގެ ފުރުސަތުތަަށް ބަލައިގެންނެވެ.\nސާވޭގެ 10 ޕަސެންޓު ކުދިން ލިބެންހުރި މަތީ ތައުލީމާ ތަމްރީނުގެ ފުރުސަތުތަކަށް ބަލައިގެން ކުރިއަށް ދާނެ ދާއިރާ ހިޔާރުކުރާއިރު އަށް ޕަސެންޓު ކުދިން ބަލާފައި ވަނީ ލިބޭނެ މާލީ އެހީތެރިކަމަށެވެ. ސާވޭގެ ހަތަރު ޕަސެންޓު ކުދިން ކުރިއަށް ދާނެ ދާއިރާ ކަނޑައަޅާފައި ވަނީ އާއިލާ އާއި އެކުވެރިންގެ ނުފޫޒުގެ ސަބަބުން ކަމަށް ބުނެފައިވެ އެވެ.


Bodubeybe Aa Bahdhal Kuran Ghassan Jalah - Vaguthu\nބޮޑުބޭބެއާ ބައްދަލުކުރަން ޣައްސާން މައުމޫން ޖަލަށް\nޔާމީނާ ބައްދަލު ކުރެއްވުމަށް ޣައްސާން މިއަދު މާފުށީ ޖަލަށް ވަޑައިގަންނަވަނީ. --\nކުރީގެ ރައީސް އަބްދުﷲ ޔާމީނަށް ބޮޑުބޭބެ ވިދާޅުވާ، ރައްޔިތުންގެ މަޖިލިހުގެ ތ. ގުރައިދޫ ދާއިރާގެ ޕީޕީއެމްގެ މެމްބަރު ޣައްސާން މައުމޫން މާފުށީ ޖަލަށް މިއަދު ވަޑައިގެންފިއެވެ.\n"ވަގުތަށް" އެނގިފައިވާ ގޮތުގައި ޣައްސާން މައުމޫން މާފުށީ ޖަލަށް ވަޑައިގެންނެވީ އާއިލީ ބައްދަލުވުމަކަށެވެ.\nޣައްސާން، ޔާމީންއާ ޖަލުގައި ބައްދަލު ކުރެއްވި އިރު، އޭނާގެ ބައްޕާފުޅު އަދި ކުރީގެ ރައީސް މައުމޫން އަބްދުލްގައްޔޫމް ޓެރަރިޒަމްގެ ތުހުމަތުގައި ޖަލުގައި އޮންނެވި އިރު، އެމަނިކުފާނާ ބައްދަލު ކުރެއްވުމަށް އެކި ފަހަރު މަތިން ޣައްސާން މާފުއްޓަށް ވަޑައިގެންނެވިއެވެ.\nމަނީ ލޯންޑްރިންގެ ކުށް ސާބިތުވެ، ޔާމީންގެ މައްޗަށް ކްރިމިނަލް ކޯޓުން ފަސް އަހަރު ދުވަހުގެ ޖަލު ހުކުމެއް އިއްވީ މިދިޔަ އަހަރުގެ ފަހުކޮޅެވެ. އެ ހުކުމާ ގުޅިގެން ޔާމީން އަދިވެސް ހުކުމް ތަންފީޒު ކުރައްވަނީ މާފުށީ ޖަލުގައި ހާއްސަ ޔުނިޓެއްގައެވެ.\nމަނީ ލޯންޑްރިންގެ ކުށުގައި ޔާމީން ފަސް ފަސް މިލިއަން ޑޮލަރުން ޖޫރިމަނާ ކުރަން ކްރިމިނަލް ކޯޓުން ހުކުމް ކުރިއިރު، އެ ހުކުމް އެ މަނިކުފާނުގެ ފަރާތްޕުޅުން އިސްތިއުނާފް ކުރުމަށް ފަހު އިސްތިއުނާފް މައްސަލަ ނިމެންދެން ކަފާލާތުގެ ދަށުން ބަންދުން ދޫކޮށްދިނުމަށާއި ހުކުމް ތަންފީޒު ކުރުން ފަސް ކުރުމުގެ އަމުރެއް ނެރެދޭން ހައި ކޯޓުގައި އެދުނެވެ.\nއެކަމަކު، ހައި ކޯޓުން ދާދި ފަހުން ނިންމީ ޔާމީންގެ އިސްތިއުނާފް ޝަރީއަތް ނިމެންދެން ކަފާލާތުގެ ދަށުން ބަންދުން މިނިވަން ނުކުރެވޭނެ ކަމަށާއި އަދި އެމަނިކުފާނުގެ ޖަލު ހުކުމް ތަންފީޒު ކުރުން ފަސް ކުރުމުގެ އަމުރެއް ނެރެވެން ވެސް ނެތް ކަމަށެވެ.\nޔާމީންގެ ސިއްހީ މައްސަލަތަކެއް ހުރި ކަމަށާއި އޭގެ ތެރެއިން ބައެއް ކަންކަމަށް ރާއްޖެއިން ބޭރުން ފަރުވާ ހޯއްދަވަން ޖެހޭ ކަމަށް ޑޮކްޓަރުން ބުނެފައިވާ ކަމަށް ޔާމީން ވަނީ ކުރިން ވަނީ ވިދާޅުވެފައެވެ.\nފެބުރުއަރީ 10, 2020 14:56\nސާބަހޭ. ސާބަހޭ. ސާބަހޭ އިންސާނުންނަކީ ވެރިކަމާ، އާރާއި ބާރު ހޯދުމަށް ހަމަ ކޮންމެފަދަ ކަމެއްވެސް ކޮށްފާނޭ ބަޔަކެވެ. ތިމާގެ އަމިއްލަ ބައްޕަ ތިޔަ ގޮޅިއަށް ލާފަ9މަސްވަންދެން ބެހެއްޓި އިރު މި ކަލޭގެ އަށް ބައްޕަ ކައިރިއަށް ނުދެވުނެވެ. ނަމަވެސް ބައްޕަ ޖަލަށް ލީ އަނިޔާވެރިޔާ ބޮޑުބޭބެ ކައިރިއަށް ދެވިއްޖެއެވެ. ސަހަރޯއެވެ.\nފެބުރުއަރީ 10, 2020 16:24\nފައިދާވާ ކޮޅަކަށެއްނުން ދާނީ އެއީ ދިވެހިންގެ އާދައެއްނުން،\nފެބުރުއަރީ 10, 2020 16:43\nފެބުރުއަރީ 10, 2020 16:50\nކަލޭ ކަނުތަ. ބައްޕަ ކައިރިއަށް ވަރަށް ގިނައިން ދާ ކަމަށް އެއޮތީ ބުނެފަ ގަމާރު\nގައިމު ދިޔަ ވާހަކަ މިނޫސްތަކުގައި ލިޔެފައި ހުރި. އަނެއްކާ ނޫސްވެރިން ދޮގުވާހަކަ ފެތުރީތަ؟\nއަދި އެތަން ފެންނާނެ\nފެބުރުއަރީ 10, 2020 16:55\nމައިން ބަފައިންނަށް އިހާނެތިކޮށް ހިތުމުގެ ހިތި ނަތީޖާ އަދި ފެންނާނެކަން ޔަޤީނެވެ.\nފެބުރުއަރީ 10, 2020 17:15\nޒާތީ ހަސަދަ ތިޔަ ފިލުވަނީ މިލިޔުން ކިޔާފައެއްވެސް ނޫންތާ؟ ސުރުޚީ ބަލާލާފާ ކޮމެންޓް ލިޔުނީމާ މަލާމާތްލިބޭނީ. މިލިޔުމުގައި އެބައޮތް ބައްޕައާ ބައްދަލުކުރަން ޖަލަށްދިޔަ ވާހަކަ.\nފެބުރުއަރީ 10, 2020 17:17\n”އޭނާގެ ބައްޕާފުޅު އަދި ކުރީގެ ރައީސް މައުމޫން އަބްދުލްގައްޔޫމް ޓެރަރިޒަމްގެ ތުހުމަތުގައި ޖަލުގައި އޮންނެވި އިރު، އެމަނިކުފާނާ ބައްދަލު ކުރެއްވުމަށް އެކި ފަހަރު މަތިން ޣައްސާން މާފުއްޓަށް ވަޑައިގެންނެވިއެވެ.“\nއަޅެ ފޫކޮޅުންތައް ތި ކީ؟\nފެބުރުއަރީ 10, 2020 18:22\nދަރިންވެސް ބައްޕާއާއި މެދު ހިތް ނުބައިވެދާނެދޯ.\nފެބުރުއަރީ 10, 2020 18:30\nޣައްސާންގެ ބައްޕަ މައުމޫނާ ބައްދަލުކުރަން ކިތައްފަހަރު ޖަލަށް ވަޑައިގެންކަން ނޭނގޭޙާލުގައި ކޮމެންޓް ނުކޮށް ހުރިއްޔާ މާރަނގަޅުވީސް.\nފެބުރުއަރީ 10, 2020 18:42\nބައްޕަ ހެއްދެވީ ގޯ ސް، ޔާމީން ހެއްދެވީ ރަނގަޅަށް، އެއީ ތަފާތަކީ\nފެބުރުއަރީ 11, 2020 08:10\nޒާތީހަސަދަ ކަލޭގެ މިޚަބަރު އެއްކޮށް ކިޔާލިނަމަ ތިކޮމެންޓް ނުކުރީސް، މިޚަބަރުގެ ތިންވަނަ ޕެރެގްރާފް ބަލާބަލަ ލިޔަން ކިޔަން އެގެންޏާ ކަލޯ އެގޭނެ ހަމަގަނެތް ވަގުތުކޮޅެއް ގޮސްފިކަން\nފެބުރުއަރީ 10, 2020 16:21\nމަންޖެ 10 ފެ\nފެބުރުއަރީ 10, 2020 16:45\nއެއީ މިޤައުމުގެ ހަލާކު އަދިވެސް ޖަލަށް ލާންވީ ސާބަހޭ ޢައްސާން\nފެބުރުއަރީ 10, 2020 17:44\nޑޮކްޓަރ ކަން ކިޔަވަން އިންގްލަންޑް ގައި ހުރިއިރު މީނާއަށް ދިމާވި ކަމަކުން މުޅިރާއްޖޭގެ ބޭތުލް މާލު ފޮނުވައިގެން މީނާ ސަލާމަތް ކުރީ މައުމޫނެވެ. ޑޮކްޓަރ ކަމުގެ ފާސް ނުދޭ ވަރުގެ ކަމެއް އިންގްލަންޑް ގައި ވެގެން މީނާ ރާއްޖެ އައީ ޑޮކްޓަރ ކަން ނުނިން މައެވެ.\nފެބުރުއަރީ 10, 2020 18:07\nއަމިއްލަ ބައްޕަ ކައިރިއަށްވެސް ދާންވީމާ ދާނެ.ޒާތީހަސަދަވިޔަސް ތިވަރުބޮޑު.\nފެބުރުއަރީ 10, 2020 18:32\nހަމަ ރަގަޅަށް ޒާތީހަސަދަ ތިބުނީ....\nފެބުރުއަރީ 10, 2020 18:43\nލިޔެފަ އޮއްނަ އެއޗެއް ފަހުމް ނުވަނޏާ ކޮމެންޓް ނުކުރަން ވީނުން.އަދި އެއްފަހަރު ރަގަޅަށް ޚަބަރު ކިޔާލާ އެއިރުން ރަގަޅުވާނެ.\nފެބުރުއަރީ 10, 2020 18:44\nފެބުރުއަރީ 10, 2020 18:56\nމިލިޔުން ރަގަޅަށް ކިޔާލާފަ ކޮމެންޓް ކުރި ނަމަދޯ\nފެބުރުއަރީ 10, 2020 20:10\nއަދްލުވެސް. ޚަބަރެެް ފެންނައިރަށް ކެކިފަ\nފެބުރުއަރީ 10, 2020 20:46\nޒާތީ ހަސަދަވިޔަސް ތިވަރު ފުކެއްބޮޑު\nފެބުރުއަރީ 11, 2020 08:13\nމަށަށް ހީވަނީ ޒާތީހަސަދައިގެ ނަމުގައި ކޮމެންޓްކޮށްފަ މިހިރަފެންނަ ކަލޭގެއަކީ، ނުކުޅެދުން ތެރިކަން ހުންނަ މީހުންނަށް ލިބޭ އިނާޔަތް ލިބޭ މީހެއްހެން އެހެންނޫންނަމަ، މިޚާބަރުގެ 03 ވަނަ ޕެރެގްރާފު އެސޮރަށް ފެނުނީސްތާ.....


Kudakudhinge Hiya ge massakkaiythakun ekaheri kuri Shukoor ah Deputy Minister kan | Mihaaru\nޖެންޑާ މިނިސްޓްރީގެ ޑެޕިއުޓީ މިނިސްޓަރަކަށް އިއްޔެ އައްޔަން ކުރެއްވި ޝުކޫރު: އޭނާއާ ގުޅޭ ގޮތުން އެޗްއާރުސީއެމުން ބެލި މައްސަލަ އަށް ވީ ގޮތެއް ނޭނގޭ.\nކުޑަކުދިންގެ ހިޔާގެ ވަޒީފާ އިން އެކަހެރި ކުރި ޝުކޫރަށް ޑެޕިއުޓީ މިނިސްޓަރުކަން\n06 މާޗް 2020 - 07:50 33 comments\nއޭރު ސްޓޭޓް މިނިސްޓަރުކަމުގެ ފެންވަރުގައި ކުޑަކުދިންގެ ހިޔާގެ ޗީފް އެގްޒެކެޓިވް އޮފިސަރުގެ މަގާމުގައި ހުންނަވަނިކޮށް، ޖެނުއަރީ 23 ގައި، ގއ. ކޮލަމާފުށި، އޯކިޑްވިލާ، އަބްދުއްޝުކޫރު ސަސްޕެންޑް ކުރީ ހިއުމަން ރައިޓްސް ކޮމިޝަން (އެޗްއާރުސީއެމް) އިން ތަހުގީގު ކުރާ މައްސަލައަކާ ގުޅިގެންނެވެ. އަދި އެ ފިޔަވަޅު އެޅީ އެ ކޮމިޝަންގެ އެންގުމަކަށް ކަމަށް ވެ އެވެ.\nއެކަމަކު، މަގާމު ދަށްކުރުމަށް ފަހު ވިޔަސް ޝުކޫރަށް ޖެންޑާ މިނިސްޓްރީގެ ޑެޕިއުޓީ މިނިސްޓަރުކަން މި ދެއްވީ ކީއްވެ ކަމެއް ނޭނގެ އެވެ. އަދި އޭނާއާ ގުޅޭ ގޮތުން އެޗްއާރުސީއެމުން ބަލަމުން ދިޔަ މައްސަލަ ނިމުނު ގޮތެއް، އެ މައްސަލައިގެ އެެއްވެސް ތަފްސީލެއް އެ ކޮމިޝަނުންނާއި ސަރުކާރުން ވެސް ހާމައެއް ނުކުރެ އެވެ.\nރައީސް އޮފީހުން ބުނީ، ޝުކޫރަކީ، ސްރީ ލަންކާގެ ނޭޝަނަލް އިންސްޓިޓިއުޓް އޮފް އެޑިއުކޭޝަން އިން މާސްޓާ އޮފް ސައިންސް އިން އެޑިއުކޭޝަން ލީޑާޝިޕް އެންޑް މެނޭޖްމަންޓް ސެޓިފިކެޓް ހޯއްދަވާފައިވާ ބޭފުޅެއް ކަަމަށެވެ. އަދި، 26 އަހަރުގެ ދިގު މުއްދަތަކަށް ތައުލީމީ ދާއިރާގައި އޭނާ ޚިދުމަތް ކުރައްވާފައިވާ ކަމަށް ރައީސް އޮފީހުން ބުނެ އެވެ.\nޑެޕިއުޓީ މިނިސްޓަރަކަށް މުސާރަ އާއި އެލަވަންސްގެ ގޮތުގައި ކޮންމެ މަހަކު ލިބިވަޑައިގަންނަވާނީ 30،500ރ. އެވެ. އެއީ 18،000ރ. ގެ މުސާރަ އަކާއި 12،500ރ. ގެ އެލަވަންސެކެވެ. ސްޓޭޓް މިނިސްޓަރެއްގެ މުސާރަ އަކީ މަހަކު 32،000ރ. އެވެ. އޭގެ އިތުރުން މަހަކު 15،000ރ. ގެ އެލަވަންސެއް ސްޓޭޓް މިނިސްޓަރުންނަށް ލިބިވަޑައިގަންނަވާނެ އެވެ.\nޝުކޫރާ އެކު، ޖެންޑާ މިނިސްޓްރީގައި މިހާރު ހަތަރު ޑެޕިއުޓީ މިނިސްޓަރުން ތިއްބަވަ އެވެ. އެ މިނިސްޓްރީގެ ސްޓޭޓް މިނިސްޓަރުންގެ އަދަދަކީ ވެސް މިހާރު ހަތަރެކެވެ.\nމި ސަރުކާރުގައި މިހާރު 52 ސްޓޭޓް މިނިސްޓަރުންނާއި 78 ޑެޕިއުޓީ މިނިސްޓަރުން ތިއްބަވަ އެވެ. އެއީ އެ ދެ މަގާމުގެ ފެންވަރުގައި އެކި އޮފީސްތަކަށް އައްޔަން ކުރައްވާފައިވާ ބޭފުޅުނާ އެކުގަ އެވެ.\nރައީސް އޮފީހުގައި ސްޓޭޓް މިނިސްޓަރުކަމުގައި އަދި އެ ފެންވަރުގެ މަގާމުތަކުގައި 10 ބޭފުޅަކު ތިއްބަވަ އެވެ. ޑެޕިއުޓީ މިނިސްޓަރުކަމުގެ ފެންވަރުގެ މަގާމުތަކުގައި ރައީސް އޮފީހުގައި ތިއްބެވި ބޭފުޅުންގެ އަދަދަކީ 13 އެވެ.\nއިތުރު ލިޔުންތައް ޖެންޑާ މިނިސްޓްރީ ޑެޕިއުޓީ މިނިސްޓަރުން ސިޔާސީ މަގާމުތައް ސަރުކާރު ރައީސް އިބްރާހިމް މުހައްމަދު ސޯލިހް ކުޑަކުދިންގެ ހިޔާ


PPM in dhekkee "biya manzareh", mi vee kihineh? | Mihaaru\nލޯކަލް ކައުންސިލްތަކުގެ އިންތިޚާބުގެ ކެމްޕެއިން ރަސްމީކޮށް ފެށުމަށް ޕީޕީއެމުން ރޭ ކާނިވާ ސަރަހައްދުގައި ބޭއްވި ޖަލްސާގައި މީހުންތައް ފުރާލާފައި.---ފޮޓޯ: އަހުމަދު އަވްޝަން/މިހާރު\n29 ފެބުރުއަރީ 2020 - 16:05 134 comments\nކުރީގެ ރައީސް އަދި ޕީޕީއެމްގެ ރައީސް އަބްދުﷲ ޔާމީން ހުންނެވީ ބޮޑު ކުށެއް ސާބިތުވެ، ޖަލު ހުކުމެއްގަ އެވެ. އިދިކޮޅު ލީޑަރެއްގެ ގޮތުގައި ހުންނެވި އެމަނިކުފާނު ނެތުމުގެ މާޔޫސްކަން ޕާޓީގެ ހިންގުމަށް އެބައޮތެވެ. މި ހާލަތުގައި، ޕާޓީ ލީޑު ކުރައްވާނެ ބޭފުޅަކާ މެދު ވެސް ހިޔާލުތަފާތުވުން ބޮޑެވެ. ރައްޔިތުންގެ މަޖިލީހުގައި، ޕީޕީއެމްގެ މެމްބަރުން މަދުވުމުން އެކަށީގެންވާ ގޮތެއްގައި ސަރުކާރު ޒިންމާދާރެއް ނުކުރެވެ އެވެ. އިދިކޮޅު ޕާޓީއެއްގެ ދައުރު ހަރަކާތްތަކުން ވެސް ނުފެނެ އެވެ. ރަށްރަށުގައި ޕީޕީއެމްގެ ގޮފިތައް ވެސް ވަނީ "ހުއްޓިފަ" އެވެ.\nބަލިކަށިވެފައި އޮތް ޕީޕީއެމާ ދިމާލަށް، މި ސަރުކާރު ހިންގާ ކޯލިޝަންގެ އެންމެ ބޮޑު ޕާޓީ، އެމްޑީޕީން އަމާޒުކުރާ އެއް ފާޑުކިއުމަކީ، އިދިކޮޅު ޕާޓީއެއް ނެތުމުން ޑިމޮކްރަސީގެ އުސޫލުތައް ނަގަހައްޓާ އެ ޕާޓީ އަށް އުނދަގޫވާ ކަމަށެވެ. ޕީޕީއެމް، ޒިންމާދަރުވާން ވެއްޖެ ކަމަށް އެމްޑީޕީގެ އެކިއެކި ބޭފުޅުން ގެންދަވަނީ ވިދާޅުވަމުންނެވެ.\nއެ ހަމަލާތައް ޕީޕީއެމަށް ފޮނުވާލަނީ ރިޔާސީ ިއންތިޚާބާއި މަޖިލީސް އިންތިޚާބުގައި ރައްޔިތުން އަޣުލަބިއްޔަތު ދިނީ އެމްޑީޕީ އަށް ކަން ހެއްކަކަށް ދައްކަމުންނެވެ. ވެރިކަން ހިންގުމާއި ރައްޔިތުންގެ މަޖިލީހުގައި ވެސް އާރާއި ބާރު އޮތީ އެމްޑީޕީ އަށެވެ. ކައުންސިލް އިންތިޚާބުގެ ކެމްޕޭނަށް ބެލިއަސް، ހުރިހާ މޮޅެއް ހޯދުމުގެ ފުރުސަތު ވެސް ފަހިވެފައި އޮތީ، ވެރިކަމުގައި އޮތް ޕާޓީގެ ހައިސިއްޔަތުން އެމްޑީޕީ އަށެވެ. ކައުންސިލް އިންތިޚާބަށް އަމާޒުކޮށް، ލާމަރުކަޒީ ގާނޫނަށް ބޮޑެތި އިސްލާހު ގެނެސް ބާރުތައް ރައްޔިތުންގެ އަތްމައްޗަށް ދޫކޮށްލައިފި އެވެ.\nއެކަމަކު ކައުންސިލް އިންތިޚާބާ ހަމައިން މި ފެނުނީ ކޮން މަންޒަރެއް ހެއްޔެވެ؟ އެމްޑީޕީގެ ރެކޯޑު، ޕީޕީއެމުން ރޭ މުގުރާލައިފި އެވެ! ޕީޕީއެމަކީ ބަލިކަށި ޕާޓީއެއް ކަމެއް ރޭގައި ނުފެނުނެވެ. ސަރުކާރުގައި ޕީޕީއެމް އޮތް އިރު ވަޒީފާގެ ބިރަށް އެ ޕާޓީގެ ޖަލްސާތަކަށް މީހުން ދާ ކަމަށް ބުނަމުން އައި ނަމަވެސް ރޭގައި ޔަގީނުން ވެސް އެ ބިރެއް ނެތެވެ. ސަރުކާރުގައި އެއްވެސް ނުފޫޒެއް ނެތެވެ.\nޖަލްސާ ބާއްވާ ކޮންމެ ތަނެއް، ފުރާލައި ފޯރި އާއި ޖޯޝުގައި ބިޔަ ބޮޑު ޖަލްސާތައް ބާއްވާ އެމްޑީޕީން އެންމެ ފަހުން ބޭއްވި ޖަލްސާ އަށް ލިބުނީ ފިނި ތަރުހީބެކެވެ. ގިނަ ގޮނޑިތައް ހުރީ ހުހަށެވެ. ކައުންސިލް އިންތިޚާބުގައި ވެސް ގިނަ ކައުންސިލްތަކުގެ މެޖޯރިޓީ ހޯދަން އަމާޒު ހިފައިގެން ތިބި ޕާޓީގެ ކެމްޕޭން ލޯންޗިންގައި ޕާޓީގެ އާއްމު މެމްބަރުން ނުފެނުމަކީ އެމްޑީޕީ އަށް ވެސް ލިބުނު ހައިރާން ކަމެކެވެ.\nހިތްދަތިކަން ލިބުނު އެ މަންޒަރުން އެމްޑީޕީ އަރައިނުގަނެވި އުޅެނިކޮށް، ރޭ ޕީޕީއެމުން ބޭއްވި ޖަލްސާގައި ދައްކާލި ސައިޒުން އިތުރު މާޔޫސްކަމެއް ޕާޓީގެ އާއްމު މެމްބަރުންނަށް ލިބުނު ކަން ޔަގީން ވަނީ ސޯޝަލްމީޑިއާގައި ބައެއް މީހުން ބަންޑުންކޮށްލި ޝުއޫރުތަކުންނެވެ.\nރިޔާސީ އިންތިޚާބުގެ ނާކާމިޔާބީން މާޔޫސްވެފައި ތިބި ޕީޕީއެމުން އަލިމަސްކާނިވަލުގައި ރޭ ބޭއްވި ޖަލްސާގެ ސައިޒު ބޮޑެވެ. މުޅި ކާނިވާ ސަރަހައްދު ފުރައިލި އެވެ. މީހުން ހާޒިރުވާނެ އަދަދަށް ބަލައި ޖެހި ގޮނޑިތައް ފުރިގެން ދެން އެތުރި ގޮނޑިތަކުން ވެސް ޖާގައެއް ނުލިބި ޕާޓީގެ އިސް ބައެއް ބޭފުޅުން ވެސް ތިއްބެވީ ކޮޅަށެވެ.\nމިވި ކިހިނެއް ހެއްޔެވެ؟\nއެމްޑީޕީގެ ޖަލްސާ ކުރިއަށް ދިޔައިރު ގިނަ ގޮނޑިތަކެއް ހުހަށް.\nޕީޕީއެމްގެ ޖަލްސާގެ ސައިޒު، ދެ ޕާޓީން ވިސްނައިދޭ ގޮތް ތަފާތެވެ. ޕީޕީއެމުން ބުނީ ރޭގެ ޖަލްސާ އިން ފެނުނީ ރިޔާސީ އިންތިޚާބުގެ ވޯޓު އޮޅުވައިލުމާއި އެ އިންތިޚާބަށް ވި ވައުދުތައް ނުފުއްދެވުމާއި ރައްޔިތުން ބޭނުންވާ ސްޕީޑުގައި މަޝްރޫއުތައް ނުހިންގުމާއި ސަރުކާރުގެ ބައެއް ސިޔާސަތުތަކުން ރައްޔިތުން ރުޅިއެރުވުމާއި ދައުލަތުގެ ބަޖެޓް ވަކި ބަޔަކަށް 'ބަހައި ހުސްކުރުން' ފަދަ ގޯސް ފިޔަވަޅުތަކުގެ ނަތީޖާ ކަމަށެވެ. ކައުންސިލްތަކުގެ މެޖޯރިޓީ އެމްޑީޕީ އަށް ދޭންޖެހޭ ސަބަބެއް ނެތް ކަން އަދަދުން ރޭ ސާފުކޮށްދީފި ކަމަށް ޕީޕީއެމުން ބުންޏެވެ.\nރޭގެ ޖަލްސާއާ ގުޅުވައި ދައްކާ މި ވާހަކަތަކަށް ރައްދު ނުދީ އެމްޑީޕީގެ ލީޑަޝިޕް އަދި ހިމޭނުން އޮތް ނަމަވެސް ސޯޝަލް މީޑިއާގައި ހަރަކާތްތެރި އާއްމު މެމްބަރުން ޖަވާބު ދީފި އެވެ. ޕާޓީ އަށް މަރުދޭ ބައެއް ސަޕޯޓަރުން އެމްޑީޕީގެ ދިފާއުގައި ތެދުވެ ބުނީ މީގެ ކުރިން ވެސް ޕީޕީއެމުން ޖަލްސާތަކުގައި ސައިޒު ދެއްކި ކަމަށެވެ. އެ ސައިޒާ ގުޅިފައި ވަނީ މުޅި ރާއްޖެ އިން މީހުން ޖަމާކޮށްގެން ޖަލްސާ ބޭއްވުމެވެ. ކައުންސިލް އިންތިޚާބަށް ޕީޕިއެމްގެ ޓިކެޓުގައި އެކި ކައުންސިލްތަކަށް ވާދަކުރާ ކައުންސިލަރުންނާއި އެކި ރަށްތަކުން ގެނައި ޕީޕިއެމްގެ ސަޕޯޓަރުން ރޭގެ ޖަލްސާގައި ބައިވެރިވި ކަމުގެ ފޮޓޯތައް އެމްޑީޕީން އަންނަނީ އާއްމުކުރަމުންނެވެ.\nޕީޕީއެމުގެ ވިސްނުމަކީ ބާރާއި ވެރިކަން ހިންގުން މައި ސަރުކާރަށް ޖަމާކުރުން ކަން ރޭގެ ޖަލްސާ އިން ވެސް އެނގުނު ކަަަމަށާއި އެމްޑީޕީން ކައުންސިލް އިންތިޚާބުގެ ކެމްޕޭން ލޯންޗްކުރީ މަރުކަޒީކޮށް ކަމަށް ބައެއް މެމްބަރުން ދަނީ ބުނަމުންނެވެ. އަލިމަސްކާނިވަލުގައި ޖަލްސާ ބޭއްވި ވަގުތު މުޅި ރާއްޖޭގެ 50 އަށް ވުރެން ގިނަ ރަށުގައި، އެމްޑީޕީގެ އިސް ބޭފުޅުން ބައިވެރިވެވަޑައިގަތް ޖަލްސާތައް އޮތް ކަން ޕާޓީން ވެސް ވަނީ ހާމަކޮށްފަ އެވެ. ނަމަވެސް އެއީ ހަގީގަތެއް ނޫން ކަމަށް ހާމަކުރެއްވީ އެ ޕާޓީގެ ރައީސް އަދި ކުރީގެ ރައީސް މުހައްމަދު ނަޝީދެވެ.\nއެމްޑީޕީގެ ޖަލްސާ ގައި އާދަޔާ ޚިލާފަށް މީހުން މަދުވުމުން އެކަމުން ދިފާއުވާކަށް ނަޝީދު މަސައްކަތްޕުޅެއް ނުކުރައްވަ އެވެ. އެމަނިކުފާނު މީޑިއާގައި ދެއްކެވި ވާހަކަފުޅުން ދޭހަވީ މައްސަލަ އަކީ ސަރުކާރު ކަމެވެ. މާލޭގައި އެމްޑީޕީގެ 35،000 އަށް ވުރެ ގިނަ ސަޕޯޓަރުން ތިބި އިރު، އެ އެންމެން ޖަލްސާ އަށް ނުނިކުތީ ހިތްހަމަނުޖެހުންތަކެއް ހުރުމުން ކަމަށް އެމަނިކުފާނު ވިދާޅުވެ، ހަގީގަތާ ކުރިމަތިލެއްވި އެވެ.\nސަރުކާރުން ކޮށްދޭން ބުނި ކަންތައްތައް ނުކުރެވި، އެ ހިތްހަމަނުޖެހުމުގެ ނަތީޖާ އަކީ ލޯކަލް ކައުންސިލްތަކުގެ ކެމްޕެއިން އެމްޑީޕީން ފެށުމަށް މާލޭގައި ބޭއްވި ޖަލްސާގައި ޖެހި ގިނަ ގޮނޑިތަކުގައި އިށީންނާނެ މެމްބަރަކު ނެތުމެވެ. ޚާއްސަކޮށް ގޯތިގެދޮރުގެ މައްސަލަ އަށް މި ސަރުކާރުން ހައްލެއް ހޯދައެއް ނުދެވުނެވެ. ޔާމީންގެ ސަރުކާރުން ފެށި ބޯހިޔާވަހިކަމުގެ މަޝްރޫއުގެ ފޮނިމީރުކަން ވެސް ހޯދައެއް ނުދެވުނެވެ.\nލާމަރުކަޒީގެ މާނައަކީ މާލެއަށް ތޮއް ނުޖެހުން، އެމްޑީޕީން ބޭއްވީ ލާމަރުކަޒީ ޖަލްސާއެއް..\nއެމްޑީޕީން އިން ދިޔައީ ފުރައިގެން ރަށްރަށަށް، ޕީޕީއެމްއިން ރަށްރަށުން މާލެއައީ.. pic.twitter.com/SuTXiOk1xk\n— waddey (ވައްޑެ) 🎈 (@WaddeyAli) February 29, 2020\nމިއީ، އެމްޑީޕީގެ ޖަލްސާގައި މީހުން މަދުވުން އެހެން ގޮތަކަށް ވިސްނައިދޭން ދެއްކިދާނެ ހުއްޖަތެއް ކަަމަށް ގަބޫލުނުކުރާ އާއްމު މެމްބަރުންތަކެއް އެބަތިއްބެވެ. އެ މީހުންގެ ޝަކުވާ ގުޅިފައި ވަނީ އެތައް ކަމަކާ އެވެ. މަޖިލީސް އިންތިޚާބާއި ޕާޓީގެ އެތެރޭގެ މަގާމްތައް ހޮވުމާއި މި ކައުންސިލް އިންތިޚާބަށް ޕްރައިމަރީ ބޭއްވި ގޮތާ މެދު ހިތްހަމަނުޖެހުންތަކެއް އެބަހުއްޓެވެ. އެމްޑީޕީގެ ވެރިކަން 2012 ގައި ނިމުމުން، ވަރުބަލިކަމެއް ނެތި މަގުތަކުގައި އުޅުނު މީހުން އެކަހެރިކުރުމުގެ ދެރަ އާއި ރުޅިވެރިކަން ވެސް އެބައޮތެވެ. ވައުދުތައް ނުފުދި، އިންތިޒާރު ދިގުލައި، ނާއުއްމީދުވެފައި ތިބި މީހުން ވެސް މަދެއް ނޫނެވެ.\nއެމްޑީޕީގެ ހަރަކާތްތަކުގައި އިސްކޮށް އުޅުނު އެ ޕާޓީގެ ކުރީގެ ކައުންސިލް މެމްބަރު ޝުއައިބު، ޕީޕީއެމްގެ ޖަލްސާއާ ގުޅުވައި ވިދާޅުވީ އެމްޑީޕީގައި ވޭތުވެދިޔަ 17 އަހަރުގެ ތެރޭޣައި އެންމެ ލަދުގަތީ ރޭ ކަމަށެވެ. އެ ޓުވީޓުގައި އޭނާ ވަނީ ރައީސް އިބްރާހިމް މުހައްމަދު ސޯލިހާއި ރައްޔިތުންގެ މަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދާއި އެމްޑީޕީގެ ޗެއާޕާސަން އަދި މަޖިލީހުގެ މެމްބަރު ހަސަން ލަތީފް ޓެގު ކުރައްވައިފަ އެވެ.\n"އެމްޑީޕީ އަށް ލަދުވެތި ރެއެއް. މިނިވަން ބަހުސުން ފެށިގެން މިހާތަނަށް ދެރަނުވާ ވަރަށް ދެރަވެއްޖެ. ލީޑަޝިޕް ނުދެއްކުމުން ނުކުތް ނަތީޖާ،" ޝުއައިބު ވިދާޅުވި އެވެ.\nމީގެ ފަހުން ވެސް އޭނާގެ ޝުއޫރުތައް ހިއްސާކުރެއްވި އިރު، އެހެން ޓުވީޓެއްގައި ވިދާޅުވީ ވަޒީފާގެ ބިރު ދައްކައިގެން ޖަލްސާ އަށް ދިޔަ އެއްވެސް މީހަކު ރޭގައި ނެތް ކަމަށެވެ. އޭނާ އެހެން ވިދާޅުވީ، ކުރިން ޕީޕީއެމްގެ ޖަލްސާގެ ސައިޒު ބިޔަ ކަމަށް ދައްކަނީ ސިވިލް ސާވަންޓުން ހިމެނޭ ގޮތުން ވަޒީފާގެ ބިރު ދައްކައި ޖަލްސާތަކަށް މީހުން ގެންދާ ކަމަށް މިހާރު ވެރިކަންކުރާ ކޯލިޝަނުން އަމާޒުކުރި ފާޑުކިއުމާ ގުޅުވަ އެވެ.\nMDP ah Ladhuvethi reyeh @presidencymv @MohamedNasheed @MDPSecretariat @HassanLatheef\n😢 Minivan bahusun feshin mihaathanah dhera nuvaa varah dhera vejje 😡 Leadership nidhekku mun nikuiy natheejaa 😡\nIdhikolhu jalsaa ah bodu tharuheebeh! https://t.co/bsKhoo0RAN\n— Shuaib Ali 🎈 (@ShuaibMaldives) February 28, 2020\nއޭނާ ވިދާޅުވި ގޮތުގައި މިހާރު މިއޮތީ އެމްޑީޕީގެ ވެރިކަމެއް ނޫނޭ ބުނަން މާ ހިތްހަމަޖެހެ އެވެ. ވެރިކަން ކުރާ ކޯލިޝަނުން އެމްޑީޕީ ވަކިވާން ގައުމީ މަޖިލީހަށް ހުށަހަޅަން ވެސް އޭނާ ހިޔާލު ދެއްވި އެވެ. އެމްޑީޕީ މެމްބަރުންނާ އެކު އާއްމުން ރުޅިވެރިކަން ބާލަނީ ސަރުކާރަށް ކަމަށް ވިދާޅުވި އެވެ.\nމި ޝުއޫރުތައް ހުއްޓަސް، ފަހުން ކުރެއްވި ޓުވީޓްތަކުގައި ކައުންސިލް އިންތިޚާބު ކާމިޔާބުވާނީ އެމްޑީޕީ އަށް ކަމުގެ އުއްމީދު އާ ކޮށްދެއްވި އެވެ.\nޝުއައިބަށް އުފެދުނު ސުވާލު އެހެން މީހަކު ވެސް އަހާފައިވެ އެވެ. ޔަޒީދުގެ ނަމުގައި ޓުވީޓްކުރި އެ މީހާ އަހާފައި ވަނީ ވަޒީފާގެ ބިރެއް ނެތި ޕީޕީއެމަށް އެހާ ތާއީދު ބޮޑުވީ ކީއްވެގެން ހެއްޔެވެ؟\nSubuhaanahllah..! PPM jalsaa fenifa hairaanve antharees vehjje Adhi mi ulhenee mi varikamah dhulhu aharu nufurigen! Ingigen mi dhanee haalathu badhaluvamun anna goiy.\n— Mohamed Musthafa (@Thimarafushi) February 28, 2020\nއެމްޑީޕީގެ ސިޔާސަތުތަކަށް ތާއީދުކުރާ ރައްޔިތުންގެ މަޖިލީހުގެ ތިމަރަފުށީ ދާއިރާގެ ކުރީގެ މެމްބަރު މުހައްމަދު މުސްތަފާ ކުރެއްވި ޓުވީޓެއްގައި ވިދާޅުވީ ޕީޕީއެމްގެ ޖަލްސާ ފެނިފައި ހައިރާންވެ އަންތަރީސް ވެއްޖެ ކަމަށެވެ. ވެރިކަމަށް ދޮޅު އަހަރު ނުފުރެނީސް ހާލަތު ބަދަލުވަމުން އަންނަތަން ފެންނަ ކަމަށް ވިދާޅުވި އެވެ.\nބިޔަ ޖަލްސާއެއް ބޭއްވުމުގެ އުފާވެރިކަމާއި ފަޚުރުވެރިކަމުގައި ތިބި ޕީޕީއެމްގެ ގިނަ ސަޕޯޓަރުން ބުނެފައި ވަނީ ރޭގެ ޖަލްސާ އަށް ހާޒިރުވެ ތިބީ ބިރުދައްކާފައި ތިބި ބައެއް ނޫން ކަމަށެވެ.\nHama gaimunves miee sarukaaru muvazzafunnah biru dhakkaigen genesfa thibi baeh noon. #MeeMageyRaajje #LCE2020 #FreePresidentYameen pic.twitter.com/97uOKteNIg\n— Hamdhan Shakeel (@HamdhanShakeel) February 28, 2020\nޔާމީންގެ ފުރަތަމަ ނައިބު އަދި ފަހުން ވަރަށް ބޮޑަށް ޕާޓީ އަށް ފާޑުވިދާޅުވި ޑރ. މުހައްމަދު ޖަމީލް އަހުމަދު ކުރެއްވި ޓުވީޓެއްގައި ވިދާޅުވީ ޕީޕީއެމްގެ ޖަލްސާ އިން ރޭ ފެނުނީ ޔާމީނާއި ޕީޕީއެމްގެ ސަރުކާރުގެ އިޚްލާސްތެރި މަސައްކަތް ރައްޔިތުން ބަލައިގެންފި ކަން ކަމަށެވެ. އަދި ތިން ކަމަކަށް ރައްޔިތުން ނޫނެކޭ ބުނި ކަން ކަމަށާއި އެއީ އިސްލާމްދީނާއި މިނިވަންކަމަށް ގޮންޖެހުމާއި އާއްމުވަމުންދާ ކޮރަޕްޝަންގެ އަމަލުތަކާއި ނަޝީދުގެ ސިޔާސަތުތައް ކަމަށް ވދިާޅުވި އެވެ.\nޕީޕީއެމްގެ ކުރީގެ ސެކްރެޓަރީ ޖެނެރަލް އަދި ނިލަންދޫ ދާއިރާގެ މެމްބަރު އަބްދުﷲ ޚަލީލް ވިދާޅުވީ ރައްޔިތުންގެ ހުވަފެންތަކުގައި ކުލަ ޖައްސަވައިދެއްވީ ޔާމީން ކަމަށެވެ. ރޭ ފެނުނީ ސަޅިބައިސާ ކަނޑާ ބަޔަކު ވެރިކަމަށް ގެނައުމުން މާޔޫސްވެފައި ތިބި ދިވެހި ގައުމު ޔާމީނަށް އެދި ގޮވާ މަންޒަރު ކަމަށެވެ.\nރައްޔިތުންގެ ހުވަފެންތަކުގަ ކުލަޖައްސަވައިދެއްވީ ރައީސް ޔާމީން. މިފެންނަނީ ސަޅި ބައިސާ ކަނޑާ ބަޔަކު ވެރިކަމަށް ގެނެވުމުން މާޔޫސްވެފައިވާ ދިވެހި ގައުމު, ރައީސް ޔާމީންއަށް އެދި ގޮވާ މަންޒަރު.#މީމަގޭރާއްޖެ pic.twitter.com/P1IcMIcIg9\n— Dr. Abdulla Khaleel (@abkhaleel) February 28, 2020\nޕީޕީއެމްގެ މި ވާހަކަތަކަށް އެމްޑީޕީގެ ބައެއް ސަޕޯޓަރުން ރައްދުދިނީ އެ ޕާޓީގެ ރައީސް ނަޝީދު އާއްމުކޮށް ވިދާޅުވާ "މިތުރުންގެ ހިތަށް ދަތިކުރި ކަޅު ކޮންމެ ރެއެއް ވެސް ފިތުރަތުގެ އުސޫލުން ނިމިދަނީ ފަތިހަށެ އަމުދުން" ޅެން ބައިތުންނެވެ.\n“Mithurunge hithah dhathikuri kalhu konme re-ehves, fithurathuge usoolun nimidhanee fathihashe amudhun.”\n— Shaheeda LCE20 (@dhaitha) February 28, 2020\n"..އިރާދަކުރެއްވިއްޔާ އެމްޑީޕީ އޮތީ ގަދަކޮށް ބަދަހިކޮށް. އެހެން އެ ދައްކާ ސައިބޯނި ބޮއްކަކަށް އެމްޑީޕީ ނުގުޑާނެ" އިސްލާހު ކުރަން ކަންކަން ހުރި ކަން ފާހަގަކޮށް ޓުވީޓް ކުރި މީހަކު ބުނެފައިވެ އެވެ.\n"އެމްޑީޕީ، މި އޮޑިއެއް ނުފެތޭނެ. މިއީ ހުރިހާ ކަނޑަކަށް ހެޔޮވަރު އޮޑިއެއް، މި އޮޑީގައި ތިބީ ހިތްވަރުގަދަ ރައްޔިތުން"\nMDP miodiyeh nufetheyne meehurihaa kadakah heyovaru odieh miodeega thibee hihvarugadha rahyathun miodi midhanee ragalhu faalakah ekan viya nudhen ppm kithame masah katheh kuriyas ragyathun balaehnuganaane MDP yaki abadhuves rahyathun nah luifasey hakohdheyne paatee kanyageen?\n— kashavaru (@hassafaiz639) February 29, 2020\nރިޔާސީ އިންތިޚާބުގެ ތެރޭގައި ވެސް ޕީޕީއެމުން ބިޔަ ޖަލްސާތައް ބާއްވައި އަދަދު ދައްކައިލި އެވެ. އެކަމަކު، އެ ޖަލްސާތަކުން ފެނުނު އަދަދާއި ވޯޓުގެ ނަތީޖާގެ އަދަދު ދިމައެއް ނުވި އެވެ. ދެން އޮތީ، ރޭ ޕީޕީއެމްގެ ޖަލްސާ އިން ފެނުނު އަދަދު ކައުންސިލް އިންތިޚާބުގެ ނަތީޖާ އިން ވެސް ދައްކާނެތޯ އުފައްދާ ސުވާލެވެ.\nކައުންސިލް އިންތިޚާބުގެ ކުރިން، ޕީޕިއެމުން ހެދި ގޮތަށް ރަށްރަށުން ވާދަކުރާ ކައުންސިލަރުންނާ އެކު މާލޭގައި ބިޔަ ޖަލްސާއެއް ބާއްވައި އެމްޑީޕީގެ އަދަދު ވެސް ދެއްކިދާނެ އެވެ. ޖަލްސާތަކުން ފެންނަ އަދަދާއި ދައްކާ ވާހަކަތަކުގެ "ބިޔަ މަންޒަރު" ގުޅިފައި އޮތީ ވޯޓުގެ ނަތީޖާއާ އެވެ. ރޭގައި މިވީ ކިހިނެއްތޯ އަހާ ސުވާލަށް ސާފު ޖަވާބެއް ވެސް އޭރުން ލިބިދާނެ އެވެ. އެކަމަކު، ސަރުކާރާއި ރައްޔިތުންގެ މަޖިލީސް ވެސް އެއް ބަޔަކަށް ދީގެން، މިދިޔަ ދުވަސްތަކުގައި ކުރެވުނު ތަޖުރިބާގެ ނަތީޖާ ލޯކަލް ކައުންސިލްތަކުގެ އިންތިޚާބުން ނުފެނިދާނެއެކޭ ވެސް ނުބުނެވޭނެ އެވެ. ސަރުކާރުން ކޮށްދޭން ބުނި އެތައް ކަމެއް ކޮށްނުދެވި، ފަހަތުފަޔަށް ބުރަވުމުގެ ނަތީޖާއާ ކުރިމަތިލާން ވެސް ޖެހިދާނެ އވެެ.\nއިތުރު ލިޔުންތައް އެމްޑީޕީ ސިޔާސީ ޕާޓީ ދިވެހި ސަރުކާރު ލޯކަލް އިންތިހާބު ޕީޕީއެމް ޕީޕީއެމް/ޕީއެންސީ އިއްތިހާދު ލޯކަލް ކައުންސިލްތަކުގެ އިންތިޚާބު 2020 އިދިކޮޅު ފަރާތްތައް\nކެމްޕެއިނަށް ދައުލަތުގެ ވަސީލަތްތައް ބޭނުންކުރޭ:އިދިކޮޅު


Flight Ehge Thereygai Badhu Ahulaagee Amalu Hingi Cabin Crew Ehge Massala Balanee - Vaguthu\nފްލައިޓެއްގެ ތެރޭގައި ބަދުއަހުލާޤީ އަމަލު ހިންގި ކެބިންކުރޫ އެއްގެ މައްސަލަ ބަލަނީ\nފްލައިޓެއްގެ ތެރޭގައި ބަދުއަހުލާޤީ ޢަމަލު ހިންގި ފިރިހެން ކެބިންކުރޫއެއްގެ މައްސަލަ ބަލަން ފަށައިފިއެވެ.\nރިޕޯޓްތައް ބުނާގޮތުގައި މި މައްސަލަ ފެންމަތިވެފައިވަނީ، އެމެރިކާގެ މައި އެއާލައިނެއް ކަމަށްވާ ޑެލްޓާ އެއާގެ ފްލައިޓެއްގެ ތެރޭގައި އެ އެއާލައިނުގައި މަސައްކަތްކުރާ ކެބިންކުރޫ އަކާއި ފްލައިޓަކުން ދަތުރުކުރި ފަސެންޖަރަކާއި ބަދު އަހުލާޤީ ޢަމަލު ހިންގާ ވީޑިއޯއެއް މީސްމީޑިއާގައި ދައުރުވުމާއި ގުޅިގެންނެވެ.\nމި ހާދިސާ އާއި ގުޅިގެން އޮފިޝަލުން ބުނެފައިވަނީ، ބަދު އަހުލާޤީ ޢަމަލު ހިންގާފައި ވަނީ ޑެލްޓާ އެއާގެ ފިރިހެން ކެބިންކުރޫ އަކާއި އެ އެއާލައިނުގެ ފްލައިޓަކުން ދަތުރުކުރި ފިރިހެނަކާއި އެކު، ފްލައިޓެއްގެ ފާހަނާގެ ތެރޭގައި ކަމަށެވެ. ނަމަވެސް އެއީ ކޮންއިރަކު ނަގާފައިވާ ވީޑިއޯއެއްކަމެއް އެފަރާތުން ހާމައެއް ނުކުރެއެވެ.\nމި މާއްސަލަ އާއި ގުޅިގެން އެ ކެބިންކުރޫ ވަނީ ވަޒީފާއިން ސަސްޕެންޑުކޮށްފައެވެ. އަދި އެ މައްސަލަ މިހާރު ތަހުޤީޤު ކުރަމުންދާއިރު، ކެބިންކުރޫ އާއި މެދު އެކަށީގެންވާ ފިޔަވަޅު އަޅާނެ ކަމަށް ޑެލްޓާ އެއާލައިނުން ބުނެފައި ވެއެވެ.\nއޮކްޓޯބަރ 24, 2018 00:24\nކަލޭމެން ދެމީހުން އަވަހަށް އިންޑިއާ އަށް ދޭ. އެ ގައުމުގައި ތިޔަ ކަމަކީ ހުއްދަކަމެއް.\nއޮކްޓޯބަރ 24, 2018 05:22\nއެމެރިކާގަ، ތިޔަކީ ކުއްވެރިވާނެ ވަރުގެ ކަމެއް ނޫނެއްނު


Harry Aai Meghan "Dhefaharah" Kaiveni Kohfai Nuvaakamah Bunefi - Vaguthu\nހެރީ އާއި މޭގަން "ދެފަހަރަށް" ކައިވެނިކޮށްފައި ނުވާކަމަށް ބުނެފި\nޕްރިންސް ހެރީ އާއި މޭގަން މާކެލް ބޮޑު ރަސްމިއްޔާތެއްގައި ކައިވެނި ކުރުމުގެ ތިން ދުވަސް ކުރިން ޕްރިންސް ހެރީއާއި މޭގަން ސިއްރުން ކައިވެނި ކޮށްފައިވާ ކަމަށް ފެތުރިފައިވާ އަޑުތައް އެދެމަފިރިން ދޮގުކޮށްފައެވެ. އާއްމުންނަށް ސިއްރުން ހެރީ އާއި މޭގަން ކައިވެނި ކުރިކަމަށް ބުނާ ވާހަކަތަކަށް ޖަވާބުދެމުން ހެރީއާއި މޭގަން ބުނެފައިވަނީ ޝާހީ ކައިވެނީގެ ކުރިން ސިއްރުން ކައިވެނި ކޮށްފައި ނުވާނެ ކަމަށެވެ.\nކެއިންޓަން ޕެލަސްގައި އާރކްބިޝޮޕް އޮފް ކެންޓަބަރީގައި ހެރީއާއި މޭގަން އެމީހުންގެ ކައިވެނީގެ ހުވާތައް ސިއްރުން ކޮށްފައިވާ ކަމަށް ޝާހީ އާއިލާ އިން ދާދިފަހުން ބުންޏެވެ.\nމިކަމާއި ބެހޭގޮތުން ހެރީއާއި މޭގަން ޖަވާބުދާރީ ވެފައިވަނީ އޮޕެރާ ވިންފޭގެ ޝޯގައި އިންޓަވިއު ދިންތާ ދެ ހަފުތާ ފަހުންނެވެ. ކައިވެނީގެ ސެޓްފިކެޓާއި އެކު މޭގަންއާއި ހެރީ ވަނީ ކައިވެންޏާއި ބެހޭގޮތުން އަރާފައިވާ އަޑުތަކަށް ޖަވާބު ދާރީވެފައެވެ.\nއޮޕެރާގެ އިންޓަވިއުގައި މޭގަން ބުނެފައިވަނީ ކައިވެނީގެ ތިން ދުވަސް ކުރިން ވަކީން ކައިވެނީގެ ހުވާތައް ކޮށްފައިވާ ކަމަށާއި އެކަން އެއްވެސް ބަޔަކަށް ނޭގޭ ކަމަށެވެ.\nނަމަވެސް އާރކްބިޝޮޕް އޮފް ކެންޓަބަރީގެ އިސް ފަރާތަކުން ބުނެފައިވަނީ އެ ދުވަހު އެމީހުން ކައިވެނި ކޮށްފައި ނުވާ ކަމަށާއި މޭގަންއަށް އެކަން އޮޅުން އަރާފައިވާ ކަމަށެވެ. އަދި ޖެނެރަލް ރެޖިސްޓަރ އޮފީހުން ފުރަތަމަ ފަހަރަށް ހެރީއާއި މޭގަންގެ ކައިވެނީގެ ސެޓްފިކެޓް ހިއްސާ ކޮށް އަރާފައިވާ އަޑުތައް ވަނީ އިތުރަށް ސާފުކޮށްދީފައެވެ.\nހެރީއާއި މޭގަންގެ ކައިވެނި ކުރެވިފައިވަނީ 2018 ވަނަ އަހަރުގެ މެއި މަހުގެ 19 ވަނަ ދުވަހު ވިންޑްސޯގެ އެސްޓީ ޖޯޖް ޗެޕަލްގައި އެތައް މިލިއަން މީހުނެއްގެ ހާޟިރުގައި ކަމަށް ވެސް ފެކަލްޓ އޮފީހުގެ ކުރީގެ ޗީފު ކުލާކް ސްޓެފަން ބޯޓަން ބުނެފައިވެއެވެ.\nޕްރިންސް ފިލިޕްގެ ޖަނާޒާއަށް މޭގަންގެ ހާއްސަ ނޯޓަކާއިއެކު މާބޮނޑިއެއް\nޕްރިންސް ހެރީ އިންޑިއާ އަންހެނަކަށް ލޯބި ހުށަހަޅައި، ވައުދު އުވާލިކަމަށް ބުނެ ކޯޓަށް


މަޖިލީހުގެ އިދާރާގެ 29 މުވައްޒަފަކު އެކަހެރި ކޮށްފި - DhiDaily\nމަޖިލީހުގެ އިދާރާގެ 29 މުވައްޒަފަކު އެކަހެރި ކޮށްފި\nޖޫން 19, 2020\nމަޖިލީހުގެ އިދާރާގެ މުވައްޒަފަކު ކޮވިޑް-19 އަށް ޕޮޒިޓިވްވުމާ ގުޅިގެން އެ އިދާރާގެ 29 މުވައްޒަފަކު އެކަހެރިކޮށްފި އެވެ.\nމަޖިލީހުގެ އިދާރާގެ މުވައްޒަފަކު ޕޮޒިޓިވްވިކަން އެނގުނީ މިދިޔަ ބުދަ ދުވަހު އެވެ. އެ މުވައްޒަފުގެ ކޮންޓެކްޓް ޓްރޭސިން އާއި ޑިކޮންޓެމިނޭޝަންގެ މަސައްކަތް ކުރިއަށް ގެންދާ ކަމަށް ނޭޝަނަލް އިމަޖެންސީ އޮޕަރޭޝަން ސެންޓަރު (އެންއީއޯސީ) އިން ބުދަ ދުވަހު ވަނީ ބުނެފަ އެވެ. މި ދެ ކަންތައް ނިމުނުހާ އަވަހަކަށް މަޖިލީހުގެ އިދާރާ އަލުން ހުޅުވާނެ ކަމަށް ވެސް ބުނެފައިވެ އެވެ.\nއެންއީއޯސީން ރޭ ބޭއްވި މީޑިއާ ބްރީފިންގައި ކޮވިޑް-19 އަށް ހާއްސަ ތަރުޖަމާން މުހައްމަދު މަބްރޫކް އަޒީޒް ވިދާޅުވީ، ކޮންޓެކްޓް ޓްރޭސިންގެ ތެރެއިން، މަޖިލީހުގެ އިދާރާ އިން ކޮވިޑް 19 އަށް ޕޮޒިޓިވްވި މީހާއާ ކޮންޓެކްޓްވި 29 މުވައްޒަފަކު ފެނިފައިވާ ކަމަށެވެ. އޭގެ ތެރެއިން 11 މީހުންނަކީ ”ކްލޯސް ކޮންޓެކްޓުން“ ކަމަށް ވިދާޅުވި އެވެ.\nމާލެ ސަރަހައްދުން ކޮވިޑް-19 ފެނުމުން މާލެ ލޮކްޑައުން ކޮށްފައި އޮތް އިރު، ރައްޔިތުންގެ މަޖިލީހުގެ ޖަލްސާތައް ވެސް ބާއްވާފައި ވަނީ އޮންލައިންކޮށެވެ. ނަމަވެސް މިދިޔަ މަހުގެ ފަހުކޮޅު ޖަލްސާތައް ތަޅުމުގައި ބާއްވަން ވަނީ ފަށައިފަ އެވެ. ޖަލްސާތައް ބާއްވާފައި ވަނީ މެމްބަރުން މާސްކު އަޅައިގެން، ދުރުދުރުގައި ތިއްބަވައިގެންނެވެ.\nމަޖިލީހުގެ އިދާރާގައި މަސައްކަތް ކުރާ މުވައްޒަފަކު ކޮވިޑް-19 އަށް ޕޮޒިޓިވްވުމާ ގުޅިގެން، އެ އިދާރާ އިން ނެރުނު ބަޔާނެއްގައި ބުނީ، އެ ތަނުގައި މަސައްކަތް ފެށި އިރު ވެސް މިފަދަ ކަމެއް މެދުވެރިވެދާނެ ކަމަށް ބަލައި، ދުރާލައި ފިޔަވަޅުތައް އަޅާފައިވާ ކަމަށެވެ.\nމަޖިލީހުގެ އިދާރާގެ މުވައްޒަފަކު ކޮވިޑް-19 އަށް ބުދަ ދުވަހު ޕޮޒިޓިވްވެ، އޭނާއާ ”ކްލޯޒް ކޮންޓެކްޓް“ ވި 29 މުވައްޒަފަކު އެކަހެރި ކޮށްފައިވާއިރު، މަޖިލީހުގެ ޖަލްސާއެއް އެންމެ ފަހުން ބާއްވާފައި ވަނީ ވެސް އެ ދުވަހު އެވެ. އެއީ މަޖިލީހުގެ ގަވައިދުގައިވާ ގޮތުން ކޮންމެ ހަފުތާއަކު ޖަލްސާ ބާއްވަންޖެހޭ އެންމެ ފަހު ދުވަހު އެވެ. އެހެންކަމުން ދެން ޖަލްސާތައް ފަށާނީ ގަވައިދުގައިވާ ގޮތުން އަންނަ ހޯމަ ދުވަހު އެވެ.\nނަމަވެސް މުވައްޒަފަކު ޕޮޒިޓިވްވުމާ ގުޅިގެން މަޖިލީހުގެ ކޮމިޓީތައް މިހާރު ބާއްވަނީ ކުރިއެކޭ އެއްގޮތަށް އޮންލައިން ކޮށެވެ.


ހެލިކޮޕްޓަރާއި ހަތިޔާރާ ގޮވާތަކެއްޗާއެކު އަސްކަރީ ތަމްރީންތަކެއް\nމިއަދު ކޮވިޑަށް ޕޮޒިޓިވްވީ 19 މީހުން\nވަރަށް ފަތިހާ ރަޝްފާއަށް ހޭލެވިއްޖެއެވެ. އެއިރު އޭނާގެ ބޮލުގައި ރިހޭވަރުން ހީވަނީ ބޯފަޅައިގެން ހިނގައިދާނޭހެންނެވެ. ތެދުވެވޭތޯ އޭނާ މަސައްކަތްކުރިއެވެ. އެހެންނަމަވެސް ހިތްވަރެއް ނުލިބުނެވެ. ނަޒީފަށް ގޮވާން ވެސް އުޅުނެވެ.\nފަސްގަޑި ބައިވުމާއެކު، ހަމަކުއްލިއަކަށް ރަޝްފާގެ ބޮލުގެ ރިހުން ކެނޑިއްޖެއެވެ. ހީވީ ބޯމަތީގައި ބާއްވާފައި އޮތް ބޮޑު ބަރެއް ނެގިހެންނެވެ. މުޅި ހަށިގަނޑަށާއި ބޮލަށް ލުއިވިލެއް ބޮޑުކަމުން، ކުރިން ބޮލުގައި ރިހުނުހެން ވެސް ހީނުވެއެވެ. ރަޝްފާ އަވަސް އަވަހަށް ތެދުވެ، ނަޒީފަށް ގޮވައިފިއެވެ.\nފަތިސް ނަމާދުކޮށްގެން ފަތިހުގެ ފިނީގައި، ރަށުތެރޭގައި ކުޑަކޮށް ހިނގާލައިފައި، ނަޒީފު ގެއަށް އައީ، ހަތެއްޖެހުމާ ދާދި ކައިރިވެފައި ހުއްޓައެވެ. އެއިރު ރަޝްފާ ހުރީ ސައި ތައްޔާރު ކޮށްފައެވެ. ނަޒީފު ގޮސް ގިފިއްޔަށް ވަދެ ފެންވަރައި ތައްޔާރުގެން ނިކުމެ، ދެމަފިރިން އެކުގައި ސައިބޯން ހިނގައްޖެއެވެ.\n“ރޭ ކިހިނެއްވިއްޔޭ؟” ސައިބޯން އިނދެފައި، ކުއްލިއަކަށް ކަމެއް ހަނދާންވެގެން އަހައިލާކަހަލަ ގޮތަކަށް ނަޒީފު އަހައިލިއެވެ.\n“އަހަރެން ގިފިއްޔަށް ގޮސްފައި އައިސް، ގެއަށް ވަންތަނާ ކޮންމެވެސް މީހަކު ގިފިލިން ފެންނަގާ އަޑު އިވުނީ.”\n“އޭރު ބާރަޖަހައި ބޮޑުވެއްޖެ!”\n“ވަރަށް ބިރުގަތްތަ؟” ނަޒީފު އިނީ ހިނިއައިސްފައެވެ.\n“ކޮންކަމަކާ؟ އެއީ ބިރުގަންނަވަރުގެ ކަމެއްތަ؟”\n“ތިޔައެއް ނޭނގެ! ދަންވަރު ކަކުންޏެއް ދުވެލާއަޑު އިވުނަސް ބައެއް މީހުން ބިރުން ހުންވެސް އައިސްފައި އެބަހުރިވިއްޔަ.” ނަޒީފު ސަމާސާކޮށްލިއެވެ.\nދުވަހަކީ ބަންދު ދުވަހެއްކަމުން ގޭތެރޭގެ އެކި މަސައްކަތުގައި ނަޒީފު އުޅެމުން ދިޔައިރު، ރަޝްފާ އުޅުނީ ބަދިގޭގައެވެ. މެންދުރަށް ކެއްކުމުގައެވެ. މެންދުރުން އަނބުރާ އެކެއްޖެހިތަނާ ރަޝްފާ ކާންތައްޔާރުކޮށްފައި ނަޒީފަށް ގޮވައިފިއެވެ. ނަޒީފު އައިސް އިށީނދެއްޖެއެވެ. ޖެހިގެންހުރި ގޮނޑީގައި ރަޝްފާ ވެސް އިށީނދެއްޖެއެވެ. އެވަގުތު އައިސް ބަދިގެ ދޮރުމައްޗަށް ހުއްޓުނީ ޝަކީބެވެ.\n“އަހަނ! ޝަކީބު! އަވަހަށް އާދޭ! ތި އާދެވުނީ ހަމަ މަޅައިގަތް ކަނޑީގެ މިޔަމައްޗަށް.” ގޮނޑިއެއް ކައިރިކޮށްލަމުން ނަޒީފު ބުންޏެވެ.\n“ކޮބާ ކިހިނެއް ކަންތައްތައް؟” ޝަކީބު ވެސް މޭޒުދޮށުގައި ޖައްސައިލިއެވެ.\n“ބަރާބަރު! ދޯރަޝްފާ!” ރަޝްފާގެ މޫނަށް ނަޒީފު ބަލައިލިއެވެ.\n“ގެއަށް އާދެވުނީމަ އަހަރެމެން މަތިން ހަނދާން ވެސް ނެތުނީދޯ؟” ތަށްޓަށް ބަތް އަޅަމުން ޝަކީބު އަހައިލިއެވެ.\n“އަދި މިއުޅެނީ ގޭތެރޭގެ ކަންތައްތައް ހަމައަކަށް އަޅުވައިނުލެވިގެން. އިރާދަކުރެއްވިއްޔާ މިއަދު ހަވީރު ދާނަން. މަންމަގެ ހާލު ކިހިނެއް؟”\n“ރަނގަޅު! މާބަނޑު މީހުންނާއި، މާބަނޑު ހުސްކޮށްފައި ތިބި މީހުންގެ ގާތަށް ދުވެދުވެ، އެ ފަކީރު ހުންނަނީ ހަންވެފައި.”\nޝަކީބު މިހެން ބުނިގޮތުން ނަޒީފާއި ރަޝްފާގެ ގާތަށް ވަރަށް ހިނިއައެވެ.\n“މަންމަ ގާތު ބުނާތި އަހަރެމެން މިއަދު ދާނަމޭ! ދޯ ރަޝްފާ!”\n“އެހެންވީމާ ވަރަށް ރަނގަޅަށް ސައި ތައްޔާރުކުރައްޗޭ! ދޯ!” ޝަކީބު ފުރިހަމަ ކޮށްލިއެވެ.\n“ނޫނޭ! އެހެން ބުނާނެކަމެއްނެތް! ނުބުންޏަސް ތިކަން ކުރާނެ!”\nނަޒީފާއި ޝަކީބު ކައިނިމިގެން ގެއަށް ދިއުމުން، ރަޝްފާ އުޅުނީ ބަދިގޭގައި ތަށިތައް ނެގުމުގެ މަސައްކަތުގައެވެ.\nއެހެން ރޭރެއެކޭ އެއްގޮތަށް މި ރޭ ވެސް ނުވަގަޑިބައި އެހައިކަންހައިއިރު ނަޒީފާއި ރަޝްފާ ނިދާން އޮށޯވެއްޖެއެވެ. މިރެއަކު ވެސް ރަޝްފާގެ ލޮލަކަށް ނިދި އަންނަގޮތެއް ނުވިއެވެ. ނަޒީފަށް ވީ ވަރަކީ އެނދުމަތީގައި ޖެހުމާއެކު، ގުގުރި ދަމާން ފަށައިފިއެވެ. އެގާރަ ޖެހުމާއެކު ރަށުން ކަރަންޓު ކަނޑާލައިފިއެވެ. ދެ ލޯ މަރައި ތަގުޅިކޮށްގެން އޮވެއޮވެ ވެސް، ރަޝްފާއަކަށް ނުނިދުނެވެ. ބާރަޖެހިތަނާ އިވެންފެށީ، ކުއްލިއަކަށް ފުރާޅުމަތީގައި އެއްޗެއް ދެމޭއަޑެވެ.


Kaafa Dharifulhu Vagah Nagaa Loabi Veriyaa Ah Hadhiyaa Kohfi\n30 އޭޕްރީލް 2022 - 22:21:56\nކާފަ ދަރިފުޅު ވަގަށް ނަގާ ލޯބީގެ ގޮތުން ގުޅުން އޮންނަ އަންހެނަކަށް ކާފަ ދަރިފުޅު ހަދިޔާ ކުރި މައްސަލައިގައި އުމުރުން 56 އަހަރުގެ ފިރިހެނެއް ހައްޔަރު ކޮށްފިއެވެ.\nއިންޑިއާގެ އުތްރަޕްރަދޭޝްއަށް އުފަން މި ފިރިހެން މީހާ ލޯބީގެ ގޮތުން ގުޅިގެން އުޅުނީ އުމުރުން 40 އަހަރުގެ ދަރިމައިނުވާ އަންހެނަކާއި ކަމަށް އިންޑިއާގެ ނޫސްތަކުގައި ވަނީ ބުނެފައެވެ. އަދި ކާފަ ދަރިފުޅު ވަގަށް ނެގުމުގެ ހިޔާލު ފިރިހެން މީހާއަށް ދިނީ މި އަންހެން މީހާ ކަމަށްވެސް ނޫސްތަކުގައި ވަނީ ބުނެފައެވެ.\nއެ ފިރިހެން މީހާ އުމުރުން އެންމެ އެއް މަހުގެ އެ ތުއްތު ކުއްޖާ ވަގަށް ނެގިކަން އެނގުނީ، ތުއްތު ކުއްޖާ ގެއްލިގެން އެ ކުއްޖާގެ މައިންބަފައިން ފުލުހުންނަށް މައްސަލަ ހުށައެޅުމުންނެވެ. މިމަހުގެ 20 ވަނަ ދުވަހު ފުލުހަށް މައްސަލަ ހުށައަޅަމުން ދިން ބަޔާނުގައި އެ ކުއްޖާގެ މައިންބަފައިން ބުނެފައިވަނީ، އެ ކުއްޖާގެ ކާފަ ގޭގައި ހުރުމުން އެކުއްޖާ ނިންދަވާފައި އެ ދެ މީހުން ބޭރަށް ގޮސް އައި އިރު، އެކުއްޖާ ފެންނަން ނެތް ކަމަށެވެ.\nމިކަމާއި ގުޅިގެން އެކުއްޖާގެ ކާފަ އާއި ސުވާލު ކުރުމުން ކުއްޖާ ވީތަން ނޭނގޭ ކަމަށާއި، ފާހާނައަށް ވަދެފައި އައި އިރު ކުއްޖާ ފެންނަން ނެތް ކަމަށް ބުނި ކަމަށް ފުލުހުންނަށް ދިން ބަޔާނުގައި އެ ދެމަފިރިން ވަނީ ބުނެފައެވެ.\nމި މައްސަލަ އާއި ގުޅިގެން ފުލުހުން އެ ފިރިހެން މީހާ ހައްޔަރުކޮށް ސުވާލު ކުރުމުން އެކުއްޖާ ވަގަށް ނުނަގާ ކަމަށާއި، އެހެން ނަމަވެސް އޭނާގެ ލޯބިވެރިޔާއަށް ހަދިޔާ ކޮށްފައި ވާކަމަށް ވަނީ ބުނެފައެވެ. އަދި އެކަން ކުރީ އެ ދެމަފިރިންނަށް ވުރެ ރަނގަޅަށް އެ ކުއްޖާ އަންހެން މީހާ ބަލާނެތީ ކަމަށްވަނީ ބުނެފައެވެ.\nމި މައްސަލަ އާއި ގުޅިގެން އެ ފިރިހެން މީހާ ލޯބީގެ ގޮތުން ގުޅިގެން އުޅުނު އަންހެން މީހާ ހައްޔަރުކޮށް އެ ތުއްތު ކުއްޖާ މިހާރު ވަނީ މައިންބަފައިންނާއި ހަވާލު ކޮށްފައެވެ.


Maldives 1 Afghanistan 3\nއަފްގާނިސްތާން4– ދިވެހިރާއްޖެ 1\nސާފް ސުޒުކީ ކަޕުގައި މިރޭ 18:30ގައި ދިވެހިރާއްޖެ އާއި އަފްގާނިސްތާން ކުޅޭ މެޗަކީ ގްރޫޕް ބީގެ އެންމެ ފަހު މެޗެވެ. މި މެޗަށް ސެމީ ފައިނަލަށް ހޮވިފައިވާ މި ދެ ޓީމު ވެސް ނުކުންނަނީ ގްރޫޕުގެ ކުރި ހޯދުމަށެވެ. ރާއްޖެ އަށް ގްރޫޕުގެ ކުރި ލިބޭނީ އަފްގާނިސްތާން ބަލިކޮށްގެން އެކަންޏެވެ.\nމިއަދުގެ މެޗަށް މި ދެ ޓީމު ނުކުންނައިރު ގްރޫޕުގެ ދެ ވަނަ ލިބޭ ޓީމު ސެމީ ފައިނަލުގައި ކުޅެން ޖެހޭނީ ގްރޫޕް އޭގެ އެއްވަނަ އަދި މުބާރާތް ބާއްވާ ގައުމު އިންޑިޔާއާ އެވެ. އެއްވަނަ ޓީމު ކުޅެން ޖެހޭނީ ގްރޫޕް އޭގެ ދެ ވަނަ ޓީމު ސްރީލަންކާއާ އެވެ.\nމިއަދުގެ މެޗަށް ދެ ޓީމު ވެސް ނުކުންނައިރު ފުރަތަމަ 11 އަށް ބަދަލު އަތުވެދާނެ ކަމަށް ދެ ޓީމުގެ ކޯޗުން ވެސް ބުނެ އެވެ. ރާއްޖެ އާއި އަފްގާނިސްތާނަށް ވެސް ހަ ޕޮއިންޓް ލިބިފައިވާއިރު ގޯލުގެ ތަފާތުން ކުރީގައިވަނީ ޗެމްޕިއަން އަފްގާނިސްތާނެވެ. އެ ޓީމުގެ 20 ކުޅުންތެރިންގެ ތެރެއިން 18 ކުޅުންތެރިންނަކީ ޔޫރަޕުގައި ކުޅޭ ކުޅުންތެރިންނެވެ.\nދިވެހިރާއްޖެ2އިންޑިޔާ 3\nބޫޓާން0ބަނގްލަދޭޝް 3\nއިންޑިއާ4- ނޭޕާލް 1\nއަފްޣާނިސްތާނު3ބޫޓާން 0


CP Dhehvee biruveri mauloomaathu thakeh, Samaalu vaan jehey: Raees Maumoon\nސީޕީ ދެއްވީ ބިރުވެރި މައުލޫމާތެއް، ސަމާލުވާންޖެހޭ: މައުމޫން\nމީހުންގެ ފުރާނަ ދުއްވާލަން ތައްޔާރަށް ތިބޭ ހިސާބަށް ދީނީ ގޮތުން ހަރުކަށި ވެފައި ތިބި 1400 އަށްވުރެ ގިނަ ދިވެހިން އެބައުޅޭ ކަމަށް ކޮމިޝަނާ އޮފް ޕޮލިސް މުހައްމަދު ހަމީދު ވިދާޅުވި ވިދާޅުވުމާމެދު މުޅި ގައުމު ސަމާލު ވާން ޖެހޭ ކަމަށް ކުރީގެ ރައީސް އަދި އެމްއާރުއެމްގެ އިންތިގާލީ ރައީސް، މައުމޫން އަބްދުލްގައްޔޫމް ވިދާޅުވެއްޖެ އެވެ.\nލޯކަލް ކައުންސިލްތަކުގެ އިސް މެންބަރުންނާ އެކު ކްރޮސްރޯޑްސްގައި ކުރިއަށްދާ މަހާސިންތާގައި މިއަދު ބޭއްވި ސެޝަންގައި ގިނަ އަދަދެއްގެ ކައުންސިލަރުންގެ ފަރާތުން ވަނީ ރާއްޖޭގައި ހަރުކަށި ފިކުރުގެ ޖަމާއަތްތައް ހަރަކާތްތެރިވާ މިންވަރާއި އެ ކަމާ ގުޅޭ ތަފާސް ހިސާބުތައް އާންމު ކޮށްދިނުމަށް އެދިފަ އެވެ.\nކައުންސިލަރުންގެ އެދިފައިވާ ތަފާސް ހިސާބުތަކުގެ މައުލޫމާތަކީ މީގެ ކުރިން ގައުމީ ސަލާމަތާ ގުޅުން ހުރި ސިއްރެއްގެ ގޮތުގައި އާންމުކޮށްފައި ނުވާ މައުލޫމާތުތަކެކެވެ. ނަމަވެސް އޭގެ ނުރައްކާތެރިކަން އިންތިހާއަށް ގޮސްފައިވާތީވެ މިއަދުގެ ސެޝަންގެ ތެރެއިން ކަމާ ގުޅޭ މުއައްސަސާތަކުން ވަނީ އޭގެ ތަފާތު ހިސާބުތައް ދީފަ އެވެ.\nތަފާތު ހިސާބުތައް އިއުލާން ކުރަމުން ސީޕީ ހަމީދު ވިދާޅުވީ ހަރުކަށި ފިކުރުގެ ޖަމާއަތްތަކުގެ އޮޕަރޭޝަނާއި އެ މީހުންގެ އަދަދު ވެސް ކަމާ ބެހޭ މުއައްސަސާތަކަށް ސާފު ކަމަށެވެ. އެ ގޮތުން މީހުންގެ ފުރާނަ ނަގާލަން މަސައްކަތް ކުރާ ހިސާބަށް ހަރުކަށިވެފައި ތިބި ގާތްގަނޑަކަށް 1400 އެއްހާ ދިވެހިން އެބަ ތިބި ކަމަށާއި އެ ކަން ހުއްޓުވަން ކަމާ ބެހޭ މުއައްސަސާތައް ތިބީ ތައްޔާރަށް ކަމަށެވެ.\nއެކަމާ ގުޅިގެން މައުމޫން މިރޭ ކުރައްވާފައިވާ ޓްވީޓެއްގަައި ވިދާޅުވީ ރާއްޖޭގައި އައިއެސް ގެ ފަރާތުން ހިންގާ ޓެރަރިޒަމްގެ ހަރަކާތް ތަކާ ބެހޭގޮތުން ޕޮލިސް ކޮމިޝަނަރު މުހައްމަދު ހަމީދު މިއަދު ދެއްވީ ވަރަށް ބިރުވެރި މައުލޫމާތު ތަކެއް ކަމަށެވެ. އަދި އެއީ މުޅި ގައުމު ސަމާލު ވާން ޖެހޭ ކަމެއް ކަމަށް މައުމޫން ވިދާޅުވިއެވެ.\nމީގެ ކުރިން ސީރިއާގައި ހިނގާ ދާހިލީ ހަނގުރާތަކުގެ އިތުރުން ޕާކިސްތާނާއި އަފްޣާނިސްތާނުގައި ހިނގާފައިވާ ދާހިލީ ހަނގުރާމަތަކުގައި ބައިވެރިވެ އަނބުރާ ރާއްޖެ އައިސް އުޅޭ ދިވެހިންތަކެއް ވެސް މިއަދު ރާއްޖޭގައި އެ ފިކުރު ފަތުރަން ހަރަކާތްތެރިވަމުންދާ ކަމަށް ވެސް ހަމީދު މިއަދު ވިދާޅުވި އެވެ.\nއެފަދަ މީހުންގެ ހަރުކަށި އަމަލުތައް ހުއްޓުވުމަށްޓަކައި މިހާރަށްވުރެ ބޮޑަށް ދިވެހި ފުލުހުންނާއި ކައުންސިލަރުން ގުޅިގެން މަސައްކަތް ކުރަން ޖެހޭ ކަމަށް ހަމީދު މިއަދު ވިދާޅުވި އެވެ. އެ ގޮތުން މިހާރު ވެސް ރަށްރަށުގެ ކުށުގެ ވެށީގެ މައްސަލަތަކުގައި ކައުންސިލްތަކާއި ފުލުހުން ގުޅިގެން ގިނަ މަސައްކަތްތަކެއް ކުރެވޭ ކަން ވެސް އޭނާ ފާހަގަ ކުރެއްވި އެވެ.\n"ރަށްރަށުގައި މި ފިކުރުތައް ފެތުރި ރައްޔިތުން ނުރައްކަލުގެ ތެރެއަށް ހުށަހެޅި، ނުރައްކާތެރި އަމަލުތައް ފެނިގެންދާ ދިއުން އެއީ ކަންބޮޑުވާން ޖެހޭ ކަމެއް، މިފަދަ އަމަލުތައް ހުއްޓުވަން ފުލުހުންނާއި ރަށްރަށުގެ ކައުންސިލްތަކުން މަސައްކަތް ކުރަން ޖެހޭ،" ހަމީދު ވިދާޅުވި އެވެ.\nމީގެ އިތުރުން ސީރިއާގެ ދާހިލީ ހަނގުރާމާގައި ބައިވެރިވާން އުޅޭ ދިވެހިންގެ ތަފާސް ހިސާބުތައް ވެސް ކޮމިޝަނަރު މިއަދު ދެއްވި އެވެ. އެ ގޮތުން އެ ހަނގުރާމަ ކުރަން ޝައުގުވެރިވެ އެ މަގަށް ރާއްޖޭގެ އެކި ކަންކޮޅުތަކުން ދާން މަސައްކަތް ކުރި މީހުންގެ އަދަދަކީ 423 އެވެ. އެކަމަކު ސީރިއާއަށް އެއިން އެތެރުވުނު ކަމަށް އެނގެން އޮތީ 173 ދިވެހިންނެވެ.\nސީޕީ ހަމީދު ވިދާޅުވި ގޮތުގައި ސީރިއާގައި މިހާރު ތިބީ 59 ދިވެހިންނެވެ. އޭގެ ތެރޭގައި ގިނައީ އަންހެނުންނާއި ކުޑަކުދިން ކަމަށާއި ނަމަވެސް ރާއްޖެ ގެނެވޭ ހާލަތުގައި މިހާރު ތިބީ ހަމައެކަނި ހަތަރު ފިރިހެނުން ކަމަށް އޭނާ ވިދާޅުވި އެވެ.\nއެ އެންމެން ވެސް ރާއްޖެ ގެނެސް ރެހިބިލިޓޭޝަން ދީގެން އަނބުރާ މުޖުތަމައަށް ގެނައުމަކީ ސަރުކާރުގެ އަމާޒު ކަމަށް ހަމީދު ވިދާޅުވި އެވެ. އެ ގޮތުން ދާދި ފަހުން ފާސްކުރި ޓެރަރިޒަމްގެ އާ ގާނޫނުގެ ދަށުން އެ މަސައްކަތް ކުރުމުގެ ގޮތުން ކ. ހިންމަފުށީގައި ސެންޓަރެއް ވެސް އަޅަމުންދާ ކަން އޭނާ ފާހަގަ ކުރެއްވި އެވެ.\nރައީސް މައުމޫން އަބްދުލްގައްޔޫމް މޯލްޑިވްސް ޕޮލިސް ސާވިސް ޓެރަރިޒަމް


Bodethi baaru thakah ves Afghanistan akee gaburusthaaneh | Mihaaru\nބޮޑެތި ބާރުތަކަށް ވެސް އަފްގާނިސްތާނަކީ "ގަބުރުސްތާނެއް"\nސެޕްޓެމްބަރު 11، 2001 ގައި އެމެރިކާ އަށް ދިން ޓެރަރިސްޓް ހަމަލާ އަށް ފަހު، ޓެރަރިޒަމާ ދެކޮޅު ހަނގުރާމައިގައި އެމެރިކާ އިން ވަނީ އަފްގާނިސްތާނުގައި ބޮޑު އޮޕަރޭޝަނެއް ފަށައިފަ އެވެ. "އޮޕަރޭޝަން އެންޑިއުރިން ފްރީޑަމް" ގެ ނަމުގައި އޮކްޓޫބަރު 7، 2001 ގައި އެމެރިކާ ސިފައިން އަފްގާނިސްތާނަށް އެރީ އެ ގައުމަށް ދިން ޓެރަރިސްޓް ހަމަލާގެ ފަހަތުގައިވާ އަލް ގައިދާ އާއި އެ ޖަމާއަތުގެ ލީޑަރު އުސާމާ ބިން ލާދިން އަށް ތާލިބާނުން ހިމާޔަތް ދިނުމުންނެވެ. އޭރު އަފްގާނިސްތާނުގައި ވެރިކަން ކުރަމުން ދިޔައީ ތާލިބާނުންނެވެ. ތާލިބާނުން 1996 އިން ފެށިގެން އަފްގާނިސްތާނުގައި ކުރަމުން ދިޔަ ވެރިކަމަށް 2001 ގައި ވަނީ ނިމުމަކަށް ގެނެސްފަ އެވެ.\nވިހި އަހަރަށް ފަހު އެމެރިކާ ސިފައިން އަފްގާނިސްތާނުން ފޭބުމާ އެކު ތާލިބާނުން އަނެއްކާވެސް ވަނީ އެ ގައުމުގެ ވެރިކަމަށް ވެރިވެގެންފަ އެވެ. އެ މުއްދަތުގައި އެމެރިކާގެ 2،500 ސިފައިން މަރުވެ ދެ ޓްރިލިއަން ޑޮލަރު ހޭދަކުރި އިރު އެމެރިކާ އަށް ހާސިލުވި ކަމެއް ނެތެވެ. އެެމެރިކާ ސިފައިން އަފްގާނިސްތާނުން ބޭލުމަށް ނިންމެވި ނިންމެވުމުން ދިފާއު ކުރައްވާ ރައީސް ޖޯ ބައިޑަން ވިދާޅުވެފައި ވަނީ އެކަމާ އެއްގޮތަކަށް ވެސް ހިތާމަ ނުކުރައްވާ ކަމަށެވެ. އެކަމަކު އެމެރިކާ ސިފައިން އަފްގާނިސްތާނަށް އެރި މައިގަނޑު ސަބަބު ކަމަށްވާ ޓެރަރިޒަމާ ދެކޮޅު ހަނގުރާމަ ކާމިޔާބު ކުރެވިއްޖެބާވަ އެވެ؟ އަފްގާނިސްތާނަށް ހަމަޖެހުން ގެނެވިއްޖެ ބާވަ އެވެ؟ އެމެރިކާ އިން ތަމްރީން ދިން އަފްޣާން ސިފައިންނަށް ހާސިލް ކުރެވުނީ ކޮން ކަމެއްބާވަ އެވެ؟ ތާލިބާނުންގެ ކޮންމެ ހަމަލާއަކާ އެކު ސަރުކާރު ސިފައިން ފަހަތަށް ޖެހި އެންމެ ފަހުން ވެެރިކަން ވެސް ތާލިބާނުންނަށް ލިބުނީ އެވެ.\nތާލިބާނުންގެ ހަނގުރާމަވެރިންތަކެއް އޮކްޓޯބަރު 14، 2001 ގައި ޖަލާލްއާބާދުގެ ފަރުބަދަތަކުގެ މަތީގައި. --ފޮޓޯ:އޭއެފްޕީ\nއެއްވެސް ސުޕަ ޕަވަރަކަށް ހިފަހައްޓައި ނުލެވުނު\nތާރީޚުން އެނގޭ ގޮތުގައި އަފްގާނިސްތާނަކީ އެއްވެސް ބަޔަކަށް ބާރު ފޯރުވަން އުނދަގޫ ގައުމެކެވެ. ދުނިޔޭގެ ގަދަ ބާރުތަކުން އެ ގައުމަށް ވެރިވެގަންނަން ކުރި މަސައްކަތް އެންމެ ފަހުން ނިމިފައި ވަނީ ނާކާމިޔާބުވެގެންނެވެ. އިނގިރޭސިން އަފްގާނިސްތާނުގައި ގަދަވެގަނެގެން 1839-1919 އަށް ތިން ހަނގުރާމައެއް ކުރި އެވެ. ފުރަތަމަ އެންގްލޯ-އަފްގާން ހަނގުރާމައިގައި 4،500 ސިފައިންނާއި އާއްމުންގެ 12،000 މީހުން މަރުވި އެވެ. ދެ ވަނަ އެންގްލޯ-އަފްގާން ހަނގުރާމަ އިން ވެސް އަފްގާން ބަލި ކުރެވޭ ގޮތެއް ނުވި އެވެ.\nއަދި 1919 ވަނަ އަހަރު ތިން ވަނަ އަފްޣާން-އެންގްލޯ ހަނގުރާމަ އިން އަފްގާނިސްތާނަށް މިނިވަންކަން ލިބުނެވެ. ސޯވިއެޓް ޔޫނިއަން އިން 1979-1989 އަށް ކުރި ސޯވިއެޓް-އަފްގާން ހަނގުރާމަ ވެސް ނިމުނީ އަފްޣާންގެ މައްޗަށް ކުރިއެއް ނުހޯދި އެވެ. ސޯވިއެޓް ޔޫނިއަން އިން އަފްގާނިސްތާނަށް އެރީ ފިނި ހަނގުރާމައިގައި ސޯވިއެޓް ޔޫނިއަންގެ އެންމެ ބާރުގަދަ ދުވަސްވަރު އެވެ. އެކަމަކު އެ ހަނގުރާމައިގައި 14،453 ސިފައިން މަރުވެ 53،7543 މީހުން ޒަހަމްވި އެވެ. ސޯވިއެޓް ހަނގުރާމައިގެ ދުވަސްވަރު އެމެރިކާ އިން އަފްގާން މުޖާހިދީންނަށް ހަތިޔާރާއި އެ ނޫންވެސް ގޮތް ގޮތުން އެހީވެދެމުން ދިޔަ ކަމަށްވެ އެވެ. އެންމެ ފަހުން 2001 އިން 2021 އަށް އެމެރިކާ އަށް ވެސް ޖެހުނީ އެއް ހާލެވެ. އެމެރިކާ ސިފައިންގެ 2،348 މީހުންނާއި ނޭޓޯ ލަޝްކަރުގެ 1،147 މީހުން ވަނީ މަރުވެފަ އެވެ.\nތާލިބާނުންގެ ތަރުޖަމާން ޒަބިހުﷲ މުޖާހިދު ނޫސްވެރިންނާ ވާހަކަ ދައްކަވަނީ. --ފޮޓޯ:އޭއެފްޕީ\nއެމެރިކާ އިން އޮކްޓޯބަރު 2001 ގައި އަފްގާނިސްތަނަށް އެރި އިރު ތާލިބާނުންގެ ލީޑަރު މުއްލާ އުމަރު ދީފައި ވަނީ ބްރިޓިޝް އެމްޕަޔާ އާއި ސޯވިއެޓް ޔޫނިއަން އަށް ވީ ގޮތް އެމެރިކާ އަށް ވެސް ވާނެ ކަމުގެ އިންޒާރެވެ. އެހެންވެ ވަނަމަކަށް ވެސް އަފްގާނިސްތާނަށް ބޭނުން ކުރަނީ "ބޮޑެތި ބާރުތަކުގެ ގަބުރުސްތާން" އެވެ.\nއަފްގާނިސްތާނުގައި ކާމިޔާބު ހޯދަން އުނދަގުލީ ކީއްވެ؟\nތަޖްރިބާކާރުން ބުނަނީ އަފްގާނިސްތާނުގައި ބޭރުގެ ބާރުތަކަށް ކާމިޔާބު ހޯދަން އުނދަގޫވާ ސަބަބުތަކެއް އެބަހުއްޓެވެ. ފުރަތަމަ ކަމަކީ އަފްޣާނިސްތާން އޮތް ތަނެވެ. އެއީ އީރާނާއި ސެންޓްރަލް އޭޝިއާގެ އަދި އިންޑިއާގެ މެދުގައި އޮތް ގަބީލާތަކުގެ ބާރު ގަދަ ގައުމެކެވެ. އެ ގައުމުގައި ހުރި ފަރުބަދަތަކާއި ހޮހަޅަތަކުގެ ސަބަބުން އެކި ގަބީލާތަކުން ހިމާޔަތް ހޯދަން ފަސޭހަ އެވެ. ބޮޑު ބާރަކުން އަފްގާނިސްތާނަށް އަރައި ގަންނަ ކޮންމެ ފަހަރަކު އެހެން ކޮންމެވެސް "ގައުމުތަކަކުން" އެކަމާ ދެކޮޅަށް ތެދުވުމުގެ ހަރަކާތްތައް ހިންގަ އެވެ. މިއަދު ވެސް ހަގީގަތަކީ އެއީ އެވެ. އެމެރިކާ އިން ސިއްރިއްޔާތުގައި އަފްޣާން މުޖާހިދީންނަށް ހަތިޔާރު ފޯރުކޮށްދިން އިރު އަފްޣާން ތާލިބާނުންނަށް އީރާނުން ހަތިޔާރު ދޭ ކަމަށް ނޭޓޯ އިން ތުހުމަތު ކުރެ އެވެ.\nތާލިބާނުންގެ ހަނގުރާމަވެރިން ކާބުލްގައި ހަރަކާތްތެރި ވަނީ. --ފޮޓޯ:އޭއެފްޕީ\nއަފްޣާނިސްތާން އުފެދިފައި ވަނީ އީސްޓާން ޕާސިއަން އިންނެވެ. އަފްގާނިސްތާނަކީ ކުރިން އިންޑިއަން ކިންގްޑަމް އޮފް ގަންދަރާ އެވެ. އެއީ މިހާރުގެ ގޮތުން ބަލާ ނަމަ ޕާކިސްތާނުގެ ހުޅަނގު އުތުރާއި އިރުމަތީ އަފްގާނިސްތާނެވެ. ދެކުނު އަދި އިރުމަތީ އަފްގާނިސްތާނުގައި ބާރު ގަދައީ ޕުޝްތުން ދަރިކޮޅުގެ މީހުންނެވެ.\nކުޑަކޮށް ބޯ ހަމަޖެހޭ ގޮލާ\nފުރިހަމަ ލިޔުމެއް. އެހެނަސް ފުރަތަމަ ޖުމުލައިގެ ތަންކޮޅެއް އިސްލާހު ކޮށްލާނަން. ސެޕްޓެމްބަރު 11، 2001 ގައި އެމެރިކާ އަށް ދިން ޓެރަރިސްޓް ހަމަލާ އަށް ފަހު، 'ޓެރަރިޒަމާ ދެކޮޅު ހަނގުރާމައެއް ކަމަށް ބުނެ' އެމެރިކާ އިން ވަނީ އަފުގާނިސްތާނުގައި ބޮޑު އޮޕަރޭޝަނެއް ފަށައިފަ އެވެ. "އޮޕަރޭޝަން އެންޑިއުރިން ފްރީޑަމް" ގެ ނަމުގައި އޮކްޓޫބަރު 7، 2001 ގައި އެމެރިކާ ސިފައިން


ފްލޯޓިން ސިޓީން ގެ ލިބިދާނެ، ހަތަރު މިލިއަން ރުފިޔާ އަތުގައި އޮތިއްޔާ! - DhiDaily\nފްލޯޓިން ސިޓީން ގެ ލިބިދާނެ، ހަތަރު މިލިއަން ރުފިޔާ އަތުގައި އޮތިއްޔާ!\nސަރުކާރުން އިއްޔެ ވަނީ ބޯހިޔާވަަހި ކަމުގެ ”ރެވޮލޫޝަނަރީ“ ހުވަފެނީ ބޮޑު ޕްރޮޖެކްޓެއް ލޯންޗުކޮށްފައެވެ. ރާއްޖޭގެ ވަށައިގެންވާ މާހައުލާ ގުޅޭގޮތަށް ކުރިއަށް ގެންދާ ޕްރޮޖެކްޓަކީ ރާއްޖޭގެ ފަޅުތެރޭގެ ފެންގަނޑު މަތީގައި އޮންނާނެ އަގުބޮޑު ފްލޯޓިން ސިޓީއެކެވެ. ޒަމާނީ ފްލޯޓިން ސިޓީގެ ހުވަފެން އެތައް ބަޔަކަށް ހަގީގަތަކަށް ވާ ހިސާބާ ގާތްވެއްޖެއެވެ. އެހެންނަމަވެސް އެއީ އާންމު ރައްޔިތުންނަށް އަތް ފޯރާ ފަށުގައި އޮތް ހުވަފެނެއް ނޫނެވެ. ސަބަބަކީ އަތުގައި ހަތަރު މިލިއަން ރުފިޔާ ނެތުމުންނެވެ.\nސަރުކާރުން އިއްޔެ ވަނީ މޯލްޑިވްސް ފްލޯޓިން ސިޓީ ޕްރޮޖެކްޓް އަލުން ލޯންޗުކޮށްފައެވެ. އެއީ ކުރީގެ ރައީސުލްޖުމްހޫރިއްޔާ މުހައްމަދު ނަޝީދުގެ ސަރުކާރުގައި އިއުލާނުކޮށްފައިވާ ޕްރޮޖެކްޓެކެވެ. ޑަޗް ޑޮކްލޭންޑްސް އާ ގުޅިގެން ކުރިއަށް ގެންދާ ޕްރޮޖެކްޓެއް ކަމަށްވާ އެ ޕްރޮޖެކްޓު ފުރަތަމަ ލޯންޗުކުރީ 2011 ވަނަ އަހަރުގައެވެ.\nއެއަށްފަހު އެ ޕްރޮޖެކްޓް ކުރިއަށް ގެންދިޔުމަށް މާލެ ގާތުގައި އޮންނަ އާރަށް ފަޅުން 200 ހެކްޓަރުގެ ސަރަހައްދެއް ވަނީ ޑަޗް ޑޮކްލޭންޑަށް ހަވާލުކޮށްފައެވެ. ސަރުކާރުން އިއްޔެ ޕްރޮޖެކްޓް ލޯންޗުކުރުމަށްފަހު ހާމަކޮށްފައިވާގޮތުގައި މި ސެޕްޓެމްބަރު މަހުގައި އެ މަޝްރޫއުގެ އަމަލީ މަސައްކަތް ވަނީ ފެށުމަށް ތައްޔާރުވެފައެވެ.\nސަރުކާރުން ހާމަކޮށްފައިވާގޮތުގައި އެ ޕްރޮޖެކްޓުގެ ދަށުން 5،000 ފްލޯޓިން ޔުނިޓް ގާއިމުކުރާނެއެވެ. އަދި އެ ޔުނިޓުތަކަކީ މެދުފަންތީގެ ފަރާތްތަކަށް އަމާޒުކޮށްގެން ތައްޔާރުކުރާ ޔުނިޓްތަކެއް ކަމަށް ސަރުކާރުން ވަނީ ބުނެފައެވެ.\nއެ ޕްރޮޖެކްޓުގެ ދަށުން ހައުސިންނަށް ޝައުގުވެރިކަން ފާޅުކުުރުމަށް ވަނީ މިހާރު ހުޅުވާލާފައެވެ. އެހެންނަމަވެސް މެދުފަންތީގެ ފަރާތްތަކަށް އެ ފްލޯޓިން ސިޓީން ތަންކޮޅެއް ލިބޭނެ ކަމާ މެދު ޝައްކެވެ.\nމޯލްޑިވްސް ފްލޯޓިން ސިޓީގެ ވެބްސައިޓްއިން ހާމަކޮށްފައިވާގޮތުގައި އެ ފްލޯޓިން ސިޓީގައި އާންމުންނަށް ދިރިއުޅޭނެ ސަރަހައްދުގެ އިތުރުން ހޮޓެލްތަކާއި ފިހާރަތަކުގެ އިތުރުން ރެސްޓޯރެންޓްތައްވެސް ހުންނާނެއެވެ. އަދި އެތަންތަނުގެ ފެށޭ އަގަކީ 250،000 ޑޮލަރު ކަމަށްވެސް ވަނީ ހާމަކޮށްފައެވެ. އެ އަގު ދިވެހި ރުފިޔާއަށް ބަދަލުކުރާނަމަ އެއީ ގާތްގަނޑަކަށް 3.8 މިލިއަން ރުފިޔާ އެވެ.\nމާލޭގެ ލަގްޜަރީ އެޕާޓްމެންޓްތަކަށް ބަލާނަމަވެސް އެއީ ބޮޑު އަދަދެކެވެ. ހުޅުމާލޭގެ ލަގްޜަރީ އެޕާޓްމެންޓްތަކުގެ ތެރެއިން އެއް މިލިއަން ރުފިޔާއަށްވެސް އެޕާޓްމެންޓް ލިބޭނެއެވެ.\nއެހެންނަމަވެސް ފްލޯޓިން ސިިޓީގެ ގެތައް ތަފާތުވާނެ ކަމަށް ވަނީ ބުނެފައެވެ.\nރާއްޖޭގެ ސަރުކާރާއި ޑަޗް ޑޮކްލޭންޑް އިން ބުނެފައިވަނީ ފްލޯޓިން ސިޓީއަކީ ދުނިޔޭގައި އަޅައި އެފަދަ ފުރަތަމަ ސިޓީ ކަމަށެވެ. އެ ސިޓީ ވެގެންދާނީ އާންމުން ދިރިއުޅެން ބޭނުންވާނެ ތަނަކަށް ކަމަށްވެސް ވަނީ ބުނެފައެވެ. އެގޮތުން އެތަނުގެ އިމާރާތްތައް ހުންނާނީ ތިރިކޮށް، ދެފަރާތުގައި ރީތިކޮށް ރަށް އިންދާފައި ހުންނަ މަގުތަކުގައި މޫދު ފެންނަ ގޮތަށް ފިހާރައާއި ގެތަކާ ހިދުމަތް ހިމެނޭ ގޮތަށެވެ.\nގުޅާލެވިފައިވާ ބްރިޖުތަކާއި ފެނުތެރޭގައި ހަދާފައިވާ މަގުތަކާ ރަށުގެ އެކި ދިމާލުގައި ހަދާފައިވާ ބަނދަރުތަކުން އެ ސިޓީގައި ހިދުމަތްތައް ހޯދުމަށް ފަސޭހަވާނެ ކަމަށް ބުނެއެވެ.\nރައީސް ނަޝީދު ވިދާޅުވިގޮތުގައި ފްލޯޓިން ސިޓީ ހެދުމަށްޓަކައި އެއްވެސް ފަޅެއް ހިއްކާކަށް ނުޖެހޭނެ ކަމަށެވެ. އެހެންކަމުން ފަޅުތަކަށް ކުރާ ގެއްލުން ކުޑަވެގެންދާނެ ކަމަށްވެސް ރައީސް ނަޝީދު ވިދާޅުވިއެވެ.\nރައީސް ޔާމީން، 500 ދުވަސް ޖަލުގައި\nއޭޕްރިލް 19, 2021\nއެ ހަނދާނުގައި… ”ޑޭޒީމާ“\nޚާއްސަ ބަސްދީގަތުން: ރިޒްނާގެ މިސްރާބުހުރީ ކޮން ދިމާއަކަށް!


Goeh Neyngey Bahyyeh Ga Veyn Thahammal Kuramundhaa Sujaau Edhenee Ehee Akah - Vaguthu\nގޮތްނޭނގޭ ބައްޔެއްގައި ވޭން ތަޙައްމަލު ކުރަމުންދާ ސުޖާއު އެދެނީ އެހީއަކަށް\n1 އަހަރު ކުރިން ( ޖޫން 21, 2019 )\nދިރިއުޅުމަކީ އިމްތިޙާނެކެވެ. މާތްﷲ ދުނިޔެއަށް އިންސާނުން ފޮނުއްވަނީ އިމްތިޚާންކުރުމަށްޓަކައެވެ. އަދި މިދުނިޔޭގައި ދިރިއުޅުމުގެ ތެރެއިން ބައެއްފަހަރު ދިމާވާ ބިޔަ ކޮޅިގަނޑުން ސަލާމަތް ނުވެވި އެކޮޅިގަނޑުން ސަލާމަތްވާން ވަރަށް ގިނަ ދުވަސްތައް ހޭދަ ކުރަންޖެހޭއެވެ. މިގޮތުން އަދި އުފާވެރި ދުޅަހެޔޮ ދިރިއުޅުމެއްގެ އުއްމީދަކީ ކޮންމެ އިންސާނަކުވެސް އެދޭނެކަމެކެވެ. ކުރާނެ އުއްމީދެކެވެ. އެކަމަށްޓަކައި ކުރެވެންހުރި ހުރިހާކަމެއް ކޮންމެ މީހަކުވެސް ކުރާނެއެވެ. ސިއްޙަތު ގޯސް ވުމުގެ ކުރިންނާއި ގޯސްވުމުގެ ފަހުންވެސްމެވެ.\nމާލެއަށް އުފަން އުމުރުން 30 އަހަރުގެ އަޙުމަދު ސުޖާއަކީވެސް ދިރިއުޅުމުގައި ގިނަކަންތައްތަކެއް ތަޙައްމަލް ކުރަމުންދާ ބަލިމީހެކެވެ. ކުޑައިރުންސުރެ ލޭގައި އިންފެކްޝަން އުފެދި ހަށިގަނޑުގައި އެކި ގުނަވަންތައް ދުޅަވެއެވެ. މިގޮތުން ގައިގައި ރިއްސާ ހަށިގަނޑުގައި ބިހިތައްނަގާތީ ޑޮކްޓަރަށް ދެއްކުމުން ޑޮކްޓަރ ވިދާޅުވެފައިވަނީ އެއީ ހަށިގަނޑުގައި އުފެދޭ ޖަރާސީމެއްގެ ސަބަބުން ވާކަންތަކެއްކަމަށެވެ. އަދި މިގޮތަށް ދުވަސްތަކެއް ހޭދަކުރަމުން ގޮސް ވޭތުވެދިޔަ ފަސްވަރަކަށް މަސްތެރޭގައި ވަނީ އާދަޔާޚިލާފް ކަންތައްތަކެއް ފާހަގަ ކުރެވިފައެވެ.\n"ވަގުތު" އާއި ޙިއްސާކުރަމުން ސުޖާއުގެ އަންހެނުން ބުނީ މިފަހަކަށް އައިސް އަޙުމަދު ސުޖާއުގެ ބަނޑުގައި ރިއްސާ ދެފައިތިލައާއި ދެއަތް އައްސިވެ ދުޅަވާކަމަށާއި އަދި ނޭވާލާން އުދަގޫވެ މޭގައިރިއްސާ އާދަޔާޙިލާފަށް ބޮލުގައި ރިއްސާ ލޯދުޅަވުމާ ހާސްވާކަން ފާހަގަ ކުރެވޭކަމަށެވެ. އޭނާގެ އަންހެނުން އަޙުމަދު ސުޖާއުގެ ބަލި ޙާލަތު ޙިއްސާކުރަމުން ބުނީ ބަނޑުގައި ރިއްސާ ބޯއަނބުރާ ނޭވާލާން އުދަގޫ ވާކަމަށާއި އަދި ޑޮކްޓަރ ދެއްކުމުން ޑޮކްޓަރ އޭރު ބުނަމުންދިޔައީ އެއީ އެއްވެސް މައްސަލައެއް ނޫންކަމަށެވެ. އެހެންނަމަވެސް މި ދެމަސްތެރޭގައި މާބޮޑަށް އަޙުމަދު ސުޖާއު ބަލިވުމުން ޑޮކްޓަރަށް ދެއްކުމުން ޓެސްޓުތައްހެދިކަމަށް އޭނާ ބުންޏެވެ. އެހެން ނަމަވެސް ޓެސްޓް ތަކުން، މިވަނީ ކިހިނެއް ކަމެއް އެގިފައެއް ނުވެއެވެ. އަދި އެދެވޭ ނަތީޖާއެއް ލބިފައެއް ނުވެއެވެ. ކޮންމެ ފަހަރަކުވެސް ޑޮކްޓަރަށް ދެއްކުމުން، ޑޮކްޓަރ ދެނީ ޕޭއިންކިލާ އިންޖެކްޝަންތަކާއި ބޭސްތައް ކަމަށް އޭނާ ބުންޏެވެ.\n"ފަހަކަށް އައިސް މާގަދައަށް ބޮލުގައި ރިއްސާތީ އައިޖީއެމްއެޗުން ޓެސްޓްތައް ހަދާ، އެމް.އާރު.އައި އަދި ސީޓީ ސްކޭން ހެދިން. މައިބަދާގައި ފެންއުފެދި ބޮލާއި ސިކުޑީގައި ލޭގަނޑުވެފައި ކަންވެސް އެނގުނީ އޭގެ ފަހުން. އެހެން ނަމަވެސް އަތާ، ފައި އައްސިވެ ދުޅަވަނީ ކީއްވެކަމެއް އެނގިފައެއް ނުވޭ. މާރޗް މަހު އިންޑިޔާގެ އަމްރިތާ ހޮސްޕިޓަލަށް ގޮސް ސުޖާއުގެ ބަނޑުގައި ރިއްސާ ނޭވާލާން އުދަގޫވެ ހާސްވާތީ ޑޮކްޓަރަށް ދެއްކިން. ނަމަވެސް މާލެއައިސް ދެދުވަސް ނުވަނީސް އަނެއްކާ ނޭވާލާން އުދަގޫވެ، ބޮލުގައި ރިއްސާ ހާސްވެ، ދެއަތާ ދެފައި އައްސިވެ މީހާ ދުޅަވާން ފެށީ. ކޮންމެ ދުވަހަކުވެސް ނޭވާލާން އުދަގޫވެ، ހާސްވެ ބޮލުގައި ރިއްސާތީ ދާންމިޖެހެނީ ހޮސްޕިޓަލަށް. ހޮސްޕިޓަލަށްގޮސް ޑޮކްޓަރަށް ދެއްކީމާ ޑޮކްޓަރުން މިދެނީ އެންޓިބައޮޓިކް ފަދަ ބޭސްތައް. މިހާރަކަށް އައިސް އެންޓި ބައޮޓިކް ބޭހަށް ފިރިމީހާ އާއި ނުވެސް ގުޅޭ. އަދި އަޅުގަނޑުގެ ފިރިމީހާ އަޙުމަދު ސުޖާއު ކޮންމެ ދުވަހަކު ނޭވާހާސްވެ ބޮލުގައި ރިއްސާ މެޔަށްވެސް ވަރަށް އުނދަގޫވޭ." އޭނާގެ އަންހެނުން ކިޔައިދިނެވެ.\n"ވަގުތު" އާއި މައުލޫމާތު ޙިއްސާކުރަމުން ސުޖާއުގެ އަންހެނުން ބުނީ ކޮންމެދުވަހަކުވެސް ބޮލުގައި ރިއްސާ ނޭވާ ހާސްވެ، މެއަށް ތަދުވެގެން ދިއުމުން، އީ.ސީ.ޖީ ހަދާފައި އެއްވެސް މައްސަލައެއް ނެއްކަމަށްބުނެ ގެއަށް ފޮނުވާލަނީ ކަމަށެވެ.\n"މިހެން ކަންތައް ކުރާތީވެ އަޅުގަނޑު ނިންމީ އަޅުގަނޑު ފިރިމީހާ އޭޑީކޭ ހޮސްޕިޓަލަށް ގެންގޮސް ދެއްކުމަށް. އަޅުގަނޑުގެ ފިރިމީހާ އޭޑީކޭ ހޮސްޕިޓަލަށް ދެއްކުމުން ޓެސްޓް ތައް ހަދަން ބުނީ، ޓެސްޓްތައް ހެދުމުން އެނގުނީ އަޅުގަނޑުގެ ފިރިމީހާގެ ލިވާގެ މައްސަލަ ހުރިކަން އަދި ޑޮކްޓަރުން ލަފާ ދިނީ ލިވާގެބައެއް ޓެސްޓްތަކަކީ ރާއްޖެއިން ނެހެދޭ ޓެސްޓް ތަކެއްކަމަށާއި ނާރުގެ ބައެއް ޓެސްތުތައްވެސް ރާއްޖެއިން ނެހެދޭ ކަމަށް. އަޅުގަނޑުގެ ފިރިމީހާގެ ބަލިދެނެ ގަތުމަށްޓަކާ ޑޮކްޓަރުންވަނީ ރާއްޖެއިން ބޭރަށް ދިޔުމަށް ލަފާދީފަ." އޭނާގެ އަންހެނުން ބުންޏެވެ.\nސުޖާއުގެ ނާރުގެ ޓެސްޓްތަކާއި ލިވާގެ ޓެސްޓުވެސް ހަދަން ރާއްޖެއިން ބޭރަށް ދާންޖެހޭ ކަމަށްބުނެ، ޑޮކްޓަރުންވަނީ އެކަމަށް ލަފާ ދީފައެވެ. އަދި މިކަން ކުރުމަށް އާސަންދަވެސް ވަނީ ހަމަޖެހިފައެވެ.\n"ނަމަވެސް އަޅުގަނޑުގެ ފިރިމީހާއަށް ރާއްޖެއިން ބޭރަށް ބޭސްކުރުމަށް ވަނީ ކިހާދުވަހެއްކަމެއް އަޅުގަނޑަކަށް ނޭނގެ. އަޅުގަނޑަކީ އަޅުގަނޑުގެ ފިރިމީހާއަށް ލިބޭ އެއްޗަކުން ދިރިއުޅެމުން އާއިލާއެއް ބަލަހައްޓަމުން ދާމީހެއް. އަޅުގަނޑުގެ ފިރިމީހާގެ ބަލި ހާލަތު ހުރި ގޮތުން ރަނގަޅަށް ވަޒީފާ އަދައެއް ނުކުރެވޭ. އެހެންވީމަ، އަޅުގަނޑުގެ ފިރިމީހާގެ މުސާރަވެސް ކޮންމެ މަހަކު ހަމަޔަކަށް ނުލިބޭ. ގިނަދުވަހު ވަޒީފާއަށް ނުދެވި އޮންނަޖެހިފައިވަނީ ބަލިއެދުގައި. މިބަލީގަ ގިނަ ދުވަސްތަކެއް ހޭދަކުރަން ޖެހިއްޖެނަމަ ފުރާނައަށް ގެއްލުންވުން އެކަށީގެންވާކަމަށް ޑޮކްޓަރުން ވަނީ ބުނެފައި." ސުޖާއުގެ އަންހެނުން ބުންޏެވެ.\nސުޖާއުގެ ފުރާނަ ސަލާމަތް ކުރުމަށްޓަކައި ރާއްޖެއިން ބޭރަށް ދާން އޭނާ އަށް ވަނީ މަޖުބޫރު ވެފައެވެ. އެހެންނަމަވެސް ރާއްޖޭން ބޭރުގައި ވެސް ތިބުމާއި، ކެއުމުގެ ޚަރަދުތައް ހަމަޖެއްސުމާއި، މިކަންކަން ކުރުމަށް އޭނާ ވަނީ ތިޔަ އެންމެހާ ބޭފުޅުންގެ އެހީއަށް ބޭނުންވެފައެވެ. ބޭސްފަރުވާގެ ކަންކަން އާސަންދައިގެ ތެރެއިން ހަމަޖެހިފައި އޮތް ކަމުގައި ވީ ނަމަވެސް، ފުރެން އަންނަނީ، އިތުރު އެހީތެރިކަން ލިބިގެންނެވެ. އެހެންކަމުން ސުޖާއުގެ އާއިލާއިން އެދެނީ ތިޔަ އެންމެހާ ބޭފުޅުންގެ ދީލަތި އެހީތެރިކަން މިކަމުގައި ވެދެއްވުމެވެ.\nއެގޮތުން ސުޖާއަށް ފައިސާގެ އެހީތެރިކަން ވެ ދެއްވަން ބޭނުންފުޅުވެ ލައްވާ ފަރާތްތަކުން ތިރީގައިވާ އެކައުންޓް ނަމްބަރަށް ފައިސާ ޖަމާކޮށްދެއްވުމަށް އޭނާގެ އާއިލާއިން އެދެއެވެ.\nއެކައުންޓް ނަން: ޝަރުމީލާ އާދަމް\nއެކައުންޓް ނަމްބަރ (ރުފިޔާ): 7704441020101\nގުޅޭނެ ނަމްބަރ: 9818778 ޝަރުމީލާ އާދަމް ( ސުޖާއުގެ އަންހެނުން )\nސިކުނޑީގެ ސާޖަރީއެއް ކުރަން ޖެހި ތުއްތު އަލްޔާން އާއްމުންގެ އެހީ އަކަށް ބޭނުންވެފައި\nތާރާއަަށް ޓީބީ ޖެހިފައި ހުރެދާނެތީ އާއިލާއިން އެެދެެނި ކުޑަ ނަމަވެސް އެހީއެއް\nއުނގަންނައިދިނުމުގައި 22 އަހަރު ހޭދަކުރި ޓީޗަރު، މިއަދު އެދެނީ ކިޑްނީއަކަށް!\nޖޫން 21, 2019 11:52\nޢަވަސް ޝިފާއެއް މިންވަރުކޮށްދެއްވާށި އަދި އާއިލާއަށް ކެތްތެރިކަން ދެެއްވައި އޯގާތެރިވެލައްވާ އެންމެކަލުންނަށް ހެޔޮ ރަޙްމަތް މިންވަރު ކިރައްވާށި. ޢާމީން.. އާޓިކަލް ވިދާޅުވާ އެންމެހާ ބޭފުޅުން ވެވުނު މިންވަރަކުން އެހީތެރިވުން އެއީ ހަމަކަށަވަރުން ހެޔޮ ޖަޒާ ދެއްވާނޭ ޢަމަލެއް.\nޖޫން 21, 2019 12:54\nއަޅުގަނޑުވެސް ގައިގަ ރިއްސާ ، އައް އައްސިވެ، ގައިގަ ރަތްކުލައިގެ ފިއްތަކެއް ނަގައި، ނޭވާލާން އުދަނގޫވެ ، ބަނޑުގައި ރިއްސާތީ އަދި ބޮލުގައި ރިއްސާތީ އެތެރެހަށީގެ ޑޮކްޓަރަކަށް ދެއްކީމަ ޑޮކްޓަރ ދިނީ ލޭގެ ބައިވަރު ޓެސްޓް ތަކެއް ހަދަން. ހެދިއިރު އޭއެންއޭ ކިޔާ ޓެސްޓެއް އިނީ + ކޮށް. އިނީމަ އިތުރު ޓެސްޓެއް ހެދީމަ އެގުނީ ކަނެކްޓިވް ޓިޝޫޒް ޑިސްއޯޑާ އެއްކަން.\nބޭބެވެސް އަޅެ އެޓެސްޓް ހަދާލަބަލަ ޑޮކްޓަރު ކައިރީ ބުނެގެން.\nގެ ކުއްޔަދީގެންވެސް ލާރި ލިބޭނޫން. ޜުގްޔާ ކުރަން ފެނޭ\nޖޫން 21, 2019 13:03\nއައި.ޖީ.އެމް.އެޗް. ޑޮކްޓަރުން އަލުން ކިޔަވަން ރަޝިޔާއަށް ފޮނުވަންވީ. މިހާރު އަބަދު ލިޔެފަ މިހުންނަނީ ޑޮޓަރުންނަށް ބަލި ނޭގޭ ވާހަކަ. ބޮޑު ހޮސްޕިޓަލަކުން ނުފުދޭދޯ. އަލްޙަމްދުލިލާހް!\nޖޫން 21, 2019 18:15\nއަޅުގަނޑަކީ ހުޅަގުގެ ތައުލީމެއްލިބި ސައިންސް މާއްދާއެއް ކިޔަވާދޭ މީހެއް. ދަންނަވަންތޯ މެޑިކަލް ޙައްލެއް ނުލިބިއްޖެޔާ ވެދާނެ ރޫޙާނީ ކަމަކަށް. މީ ސީރިއަސް ވާހަކައެއް. ވީމާ ކީރިތި ޤުރްއާނުން ޝިފާއެއް ހޯދުމަށް މަސައްކަތް ކުރައްވާ. އަދި މެޑިކަލް އެޑްވައިސްވެސް ހޯއްދަވާ. ކީރިތި ﷲ އަށް ދުޢާ ކުރުން ގިނަ ކުރައްވާ. އަވަސް ޝިފާއަކަށް އެދެން.\nޖޫން 22, 2019 16:29\nތި ހީވަނީ ސިހުރުގެ ކަމެއް ހެން ...ތި ރުގުޔާ ކޮއްލަ ބާ ވާގޮތެއް ބަލާލަން


25 ފެބްރުއަރީ 2020: މި އޮފީހަށް ޑްރައިވަރެއްގެ (އެސް.އެސް 2) މަޤާމަށް މުވައްޒަފަކު ހޯދުމާބެހޭ | އެޓަރނީ ޖެނެރަލްގެ އޮފީސް\n25 ފެބްރުއަރީ 2020: މި އޮފީހަށް ޑްރައިވަރެއްގެ (އެސް.އެސް 2) މަޤާމަށް މުވައްޒަފަކު ހޯދުމާބެހޭ\nނަންބަރު: IUL 32-A4-HR/1/2020/15\nމި އޮފީހުގެ ޑްރައިވަރެއްގެ މަޤާމަށް މުވައްޒަފުން ބޭނުންވެގެން ކުރެވުނު ނަންބަރު (IUL)32-A4-HR/1/2020/8 (9 ފެބުރުވަރީ 2020) އިޢުލާނަށް އެކަށީގެންވާ އިޖާބައެއް ލިބިފައިނުވާތީ، 04 މާރިޗު 2020 ވާ ބުދަ ދުވަހުގެ 13:30 އަށް މުއްދަތު އިތުރުކޮށްފައިވާ ކަމުގައި ދަންނަވާ އެކަން ޢާއްމުކޮށް އިޢުލާންކުރީމެވެ. މި މަޤާމާބެހޭ ތަފްސީލު ތިރީގައިއެވަނީއެވެ.\nމަޤާމުގެ ނަންބަރު: J-269255\nމަޤާމުގެ ރޭންކް: (އެސް.އެސް.2)\nމަޤާމުގެ ކްލެސިފިކޭޝަން: ސަޕޯޓް ސްޓާފް ގްރޭޑް 2\nސެކްޝަން: އޮފީސް މެނޭޖްމަންޓް ސެކްޝަން\nމުސާރަ: 3,470 (ތިންހާސް ހަތަރުސަތޭކަ ހަތްދިހަ) ރުފިޔާ\nސަރވިސް އެލަވަންސް: 1,000 (އެއްހާސް) ރުފިޔާ\n5. ސަޕޯޓިންގ ކޯ އެލަވަންސް: 1,200 ރުފިޔާ\n1. އޮފީހުގެ މުވައްޒަފުން އޮފީހުގެ ރަސްމީ މަސައްކަތުގައި ކޯޓުތަކަށާއި، ޖަލްސާ، ބައްދަލުވުން، ސެމިނަރ އަދި އެނޫންވެސް އޮފީހުގެ ރަސްމީ މަސައްކަތުގައި އޮފީހުގެ ފަރާތުން ހާޒިރުވާންޖެހޭ ތަންތަނަށް ކުރަންޖެހޭ ދަތުރުފަތުރުތައް ކުރުން.\n2. އޮފީހުގެ ވެހިކަލް މަރާމާތުގެ އެންމެހައި މަސައްކަތެއް ބެލެހެއްޓުން.\n3. އޮފީހުގެ ވެހިކަލްގެ ރަޖިސްޓަރީއާއި، އަހަރީ ފީ ދެއްކުމާއި އިންޝުއަރަންސްގެ ކަންކަން، ޔުނިޓުގެ ވެރިޔާގެ ލަފަޔާއި އިރުޝާދުގެ ދަށުން، ގަވާއިދުން ކުރުމާއި އެ މަސައްކަތުގެ ލިޔެކިޔުންތައް ގަވާއިދުން ބަލަހައްޓަމުން ގެންދިއުން.\n4. އޮފީހުގެ ވެހިކަލްތަކުގެ މެއިންޓެނަންސްގެ ކަންކަން ބެލެހެއްޓުން\n5. އޮފީހުގެ މުވައްޒަފުން ކުރައްވާ ދަތުރުފުޅުތަކުގައި ފުރައިވަޑައިގަންނަވާއިރު އާއި އެނބުރި ވަޑައިގަންނަވާއިރު އެބޭފުޅުންގެ ލަގެޖް އުފުލުމާއި، އެއަރޕޯރޓަށް ލަގެޓް ގެންދިއުމާއި އެއަރޕޯރޓުން ލަގެޖް ގެނެއުމުގެ މަސައްކަތްތައް ކުރުން.\n6. އޮފީހުން އެކިފަރާތްތަކަށް ރައްދުކުރަންޖެހޭ ތަކެއްޗާއި ލިޔުން ރައްދުކުރުމަށްޓަކައި ދާންޖެހޭ ތަންތަނަށް ގޮސް އޮފީހުން އަންގާ ގޮތެއްގެ މަތިން ރައްދުކުރުން.\n7. ފައިސާނެގުމާއި ފައިސާދެއްކުމާގުޅޭ ކަންކަމުގައި އޮފީހުން އަންގާ ގޮތެއްގެމަތީން ދާންޖެހޭ ތަންތަނަށް ދިއުމާއި، ބަޖެޓް އެންޑް ފައިނޭންސް ޔުނިޓުގެ ވެރިޔާގެ އިރުޝާދުގެ ދަށުން އެ މަސައްކަތްކުރުން.\n8. އޮފީހުން އިންތިޒާމްކުރާ އެކިއެކި ޖަލްސާ، ރަސްމިއްޔާތު، ޙަފްލާފަދަ ކަންކަމަށް އުފުލަންޖެހޭ ތަކެތި އުފުލުން.\n9. މިނޫންވެސް އޮފީހުން ކަނޑައަޅާ ރަސްމީ އެންމެހައި މަސައްކަތެއް ކުރުން.\nމަޤާމުގެ ޝަރުޠުތައް: 1. މަގާމުގެ މަސައްކަތާ ގުޅޭ ދާއިރާއެއްގައި2އަހަރު ދުވަހުގެ މަސައްކަތު ތަޖުރިބާ ލިބިފައިވުން ނުވަތަ\n2. މަގާމަށް ބޭނުންވާ ތަމްރީނެއް/ ލައިސަންސެއް/ ހުއްދައެއް/ ސަނަދެއް ހާސިލްކޮށްފައިވުން. އަދި މީގެ އިތުރުން\n3. ލިޔަންކިޔަން ދަތުމާއިއެކު، މަގާމުގައި ކުރަންޖެހޭ މަސައްކަތްކުރަން އެނގުމާއި، އެ މަސައްކަތް ކުރެވޭފަދަ ސިއްޚަތެއްގައި ހުރި މީހެއް ކަމުގައި ވުން.\nހުށަހަޅަންޖެހޭ ލިޔުންތަން: 1. ފުރިހަމަ ކުރައްވާފައިވާ ވަޒީފާއަށް އެދޭ ފޯމު\n4. ސިވިލް ސަރވިސްއަށް / ސަރުކާރަށް ޚިދުމަތްކުރުމުގެ އެއްބަސްވުމެއް އޮތް މުވައްޒަފުން ކުރިމަތިލާ މަޤާމަށް ހޮވިއްޖެނަމަ، އަދާކުރަމުންދާ ވަޒީފާއިން ވީއްލުމާމެދު އިއުތިރާޟެއް ނެތްކަމަށް، ވަޒީފާ އަދާކުރާ އޮފީހުގެ ލިޔުން.\nވަޒީފާއަށް އެންމެ ޤާބިލު ފަރާތެއް ހޮވުމަށް ބެލޭނެ ކަންތައްތައް މަގާމުގެ މަސްއޫލިއްޔަތުތަކާއި ވާޖިބުތައް އަދާކުރުމުގެ ޤާބިލުކަން ހުރި މިންވަރު\n– މަގާމަށް ބޭނުންވާ ލައިސަންސްއެއް ހާސިލްކޮށްފައިވާ މީހެއްކަމުގައިވުން.\n– ލިޔަންކިޔަން ދަތުމާއެކު، މަގާމުގައި ކުރަންޖެހޭ މަސައްކަތްކުރަން އެނގުމާއި، އެ މަސައްކަތް ކުރެވޭފަދަ ސިއްޙަތެއްގައި ހުރި މީހެއްކަމުގައިވުން.\nމަޤާމަށް އެދެންވީ ގޮތާއި ސުންގަޑި: މަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 04 މާރިޗު 2020 ވާ ބުދަ ދުވަހުގެ ކުރިން، އެޓަރނީ ޖެނެރަލްގެ އޮފީހަށެވެ. ވަޒީފާއަށް އެދޭ ފޯމާއި ލިޔުންތައް އީ-މެއިލް personnel@agoffice.gov.mv އަދި ފެކްސް 3314109 މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ. ވަޒީފާއަށް އެދޭ ފޯމާއި ލިޔެކިޔުންތައް އީމެއިލްކުރައްވާނަމަ، އެއް އީމެއިލްއެއްގައި ހުރިހާ ޑޮކިއުމަންޓްތައް އަދި ޕްރެކްޓިކަލްސް އެޓޭޗްކޮށް ފޮނުއްވަންވާނެއެވެ.\nއިންޓަވިއު އޮންނާނެ ތަނާއި، މުއްދަތު: މި މަޤާމަށް މީހަކު ހޮވުމަށް ބޭއްވޭ އިންޓަރވިއު އޮންނާނީ 2020 ވަނަ އަހަރުގެ މާރިޗު ނުވަތަ އޭޕްރީލް މަހުގެ ތެރޭގައި، އެޓަރނީ ޖެނެރަލްގެ އޮފީހުގައެވެ. ވުމާއެކު މި ވަޒީފާއަށް ކުރިމަތިލާ ފަރާތްތަކުން މި މުއްދަތުގައި އިންޓަރވިއުއަށް ހާޒިރުވުމަށް ތައްޔާރުވެގެން ތިއްބެވުންއެދެމެވެ.\n“ވަޒީފާ އަށް ކުރިމަތިލީ ފަރާތްތަކަށް ޕޮއިންޓް ލިބުނު ގޮތުގެ (A2 ފޯމު)” އާންމުކުރުން އިންޓަރވިއު ބާއްވާތާ ރަސްމީ ބަންދު ނޫން5ދުވަހުގެ ތެރޭގައި “ވަޒީފާއަށް ކުރިމަތިލީ ފަރާތްތަކަށް ޕޮއިންޓް ލިބުނުގޮތުގެ ޝީޓް (A2 ފޯމު)” އާންމުކޮށް ފެންނާހެން މި އިދާރާގައި އަދި އިދާރާގެ ވެބްސައިޓްގައި އާންމުކުރެވޭނެއެވެ. ވަޒީފާއަށް ކުރިމަތިލީ ފަރާތްތަކަށް ޕޮއިންޓް ދެވިފައިވާ ގޮތާމެދު ޝަކުވާއެއް އޮތްނަމަ A2 ފޯމު އާންމު ކުރާ ދުވަހުން ފެށިގެން ރަސްމީ ބަންދު ނޫން5ދުވަހުގެ ތެރޭގައި އެ ޝަކުވާއެއް މި އިދާރާއަށް ހުށަހަޅަންވާނެއެވެ.\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ 3010100 އަށެވެ. ފެކްސް ކުރާނެ ނަންބަރަކީ، 3314109 އެވެ. އީ-މެއިލް ކުރާނީ personnel@agoffice.gov.mv އަށެވެ. ސިވިލް ސަރވިސްގެ ވަޒީފާތަކަށް މީހުން ހޮވުމާއި ޢައްޔަންކުރުމުގެ މިންގަނޑުތަކާއި އުޞޫލްތައް އަދި އެ އުޞޫލުތަކާ ގުޅުންހުރި އެންމެހާ ލިޔުންތައް ސިވިލް ސަރވިސް ކޮމިޝަންގެ ވެބްސައިޓްގެ ޑައުންލޯޑްސްގެ “ޢައްޔަންކުރުމުގެ އުޞޫލާގުޅޭ” (http://www.csc.gov.mv/dv/recruitment-usoolu) އިން ލިބެން ހުންނާނެއެވެ.\n01 ރަޖަބު 1441\n25 ފެބުރުވަރީ 2020